Shifa Single, Rahtehivaane Meeheh Gaiga Hunan Jehey Sifathakaky Miee!\nޝިފާ ސިންގަލް، ބައިވެރިޔާގެ ގައިގާ ހުންނަން ޖެހޭނެ ސިފަތަކަކީ މިއީ\n26 ނޮވެންބަރ 2021 - 07:48:35\nޓިކްޓޮކްގެ ތެރެއިން ކުޑައިރު އެންމެ ކުރާހިތްވި "އެކްޓިން"ގެ ތެރެއަށްވެސް ވަދެވި، ރާއްޖޭގެ ފިލްމީ ބޮޑެތި ޑައިރެކްޓަރުންގެ ކަޅިތައްވެސް އަމާޒުވި ޅ. ނައިފަރަށް އުފަން މަރިޔަމް ޝިފާޒާ(ޝިފާ) އަކީ މިހާރު އާއްމުންގެ ދޫތަކަށް އާ ނަމެެއް ނޫނެވެ.\nއޭނާގެ ވާހަކަތައް މިފަހަކުން އަނެެއްކާވެސް ދެކެވެން ފަށާފައިވަނީ އާ ފެށުމަކުން ފަށަނީކަމަށް ބުނެ ދެވަނަ ފަހަރަށް ބުރުގާ އެޅުމަށްފަހު ދުވަސްކޮޅެއްފަހުން އަނެއްކާވެސް ދެވަނަ ފަހަރަށް ބުރުގާ ބޭލުމާއި ގުޅިގެންނެވެ.\nފާޑުކިޔުންތައް ވަރަށް ބޮޑަށް އަމާޒުވާ ޝިފާ މިފަހަކުން ދިވެހި ޗެނަލުގެ ލޯބިލޯބިން ޕްރޮގްރާމަށް ދިން އިންޓަވިއުއެއްގައި އޭނާ ވަނީ އޭނާގެ ލޯބީގެ ދިރިއުޅުމާއި ބެހޭގޮތުން ވާހަކަދައްކާފައެވެ.\nޝިފާ ގާތުގައި ސިންގަލް ތޯ އެހެމުން އޭނާ ބުނީ ސިންގަލް ކަމަށެވެ.\n“އަނެއްހެން މީހަކާއި ރައްޓެހި ނުވަންޏާ ބުނާނީ ސިންގަލް އޭ ދޯ؟އެހެންވީމަ ސިންގަލް އަދި” ޝިފާ ބުންޏެވެ.\nޝިފާ އިހްތިޔާރު ކުރާ ބައިވެރިއެެއްގެ ގައިގާ ހުންނަން ޖެހޭނެ ސިފަތައްވެސް އޭނާ ވަނީ ކިޔާދީފައެވެ.\nއެގޮތުން ފުރަތަމަ ކަމަކަށްވެސް އެމީހަކީ އެހެން މީހުންނަށް ހިތް ހެޔޮ މީހަކަށް ވާންޖެހޭނެ ކަަމަށް އޭނާ ބުންޏެވެ. ޝިފާ ބުނީ މީހުންނާއި ވާހަކަދައްކާއިރު މީހުންނާއި ދޭތެރޭ ތަފާތުކުރުން ބޮޑުކުރަންޏާ އެއީ ޝިފާއަށް އެހާ ކަމުދާ ސިފައެއް ނޫންކަމަށެވެ.\n“އެއީ ޝިފާއަށް ކަމު ނުދަނީ ވަކި މީހަކީ ވަކި ލެވެލެއްގެ މީހެކޭ ބުނާ މީހަކު ވަކި ހިސާބަކުން ޝިފާއާއި ދިމާލަށްވެސް އެގޮތަށް ބުނާނެ. އެއީ ޝިފާ ގަބޫލުކުރާގޮތް.” ޝިފާ ބުންޏެވެ.\nދެވަނަ ކަމަށް ޝިފާ ފާހަގަކުރީ އެމީހަކީ ތެދުވެރި މީހަކަށް ވާންވާނެ ކަމެެވެ. ދެން ޝިފާއަށް އިހްތިރާމުކުރުމާއި، އެމީހަކީ އެހާ ފޮނި މީހަކަށްވެސް ވެގެން ނުވާނެ ކަމަށް އޭނާ ބުންޏެވެ.\nޝިފާ ބުނީ ޝިފާވެސް އެހެންމީހުންނާއި ވާހަކަދައްކާ ގޮތަށް އޭނަވެސް އެހެން މީހުންނާއި، “ލޯބިކޮށް، ސުވީޓުކޮށް ޑީލްކުރެވެންޖެހޭނެ” ކަމަށެވެ. ޝިފާ ބުނީ ޝިފާއެއް ފޮންޏެެއް ނުވާނެ ކަމަށެވެ.\nވަކި މީހަކީ ވަކި ލެވެލެއްގެ މީހެކޭ ބުނާ މީހަކު ބައިވެރިއެއްގެ ގޮތުގައި ކަމު ނުދާކަމަށް ޝިފާ ބުނިއިރު، މިފަހަކުން “ޝިފާއަކީ ލައްކައަކުން އެކެއް“ ކަމަށް މަޝްހޫރު ފިލްމީތަރި މުހައްމަދު މަނިކުއާއި ދިމާލަށް ބުނެ އެއްޗެހި ކިޔުމާއި ގުޅިގެން ބޮޑެތި ފާޑުކިޔުންތަކެއް ޝިފާއަށް އަމާޒުވިއެވެ.\nއެއީ ރިއާލަޓީ ޝޯއެއްގެ ތެރެއިން “މީހަކު އެއްޗެއް ބުނާއިރަށް ޝިފާ ހައިޕާވާތީ ޝިފާ އަކީ މާ މަތީގަ އުޅޭ މީހެކޭ” މަނިކު ބުނެގެންނެވެ. އެކަމަށް ޝިފާ ބުނީ އޭނާއަކީ އެފެންވަރު ހުރި މީހެއް ކަމަށާއި، މަތީގައި އުޅެނީ އެހެންވެކަމަށާއި އޭނާއަކީ ލައްކައިން އެކަތިކަމަށްވެސް ބުނެފައިވެއެވެ. އެކަން އޭނާއަށް ޔަގީންވާ ކަމަށްވެސް ބުނެފައިވެެއެވެ.\nނަމަވެސް ލޯބިލޯބިން ޕްރޮގްރާމުގައި އޭނާ ބުނީ އޭނާ ވާހަކަ ދައްކާހެން ލޯބިން އަދި ސްވީޓުކޮށް ފޮނިނުވެ، އެހެންމީހުން ދަށްކޮށް ނުލާ އޭނާގެ ބައިވެރިޔާއަށްވެސް ވާހަކަދެއްކެން ޖެހޭނެކަމަށާއި، އެހެން ނޫނީ އޭނާ ގަޔާ ނުވާ ކަމަށެވެ.\nމި ޕްރޮގްރާމް ތެރެއިން ޝިފާ ވަނީ ކައިވެންޏެއް ދެމެހެއްޓޭނެ ގޮތްވެސް ހިއްސާކޮށްފައެވެ. އެގޮތުން އެކަކު އަނެކަކަށް އިތުބާރުކުރުމާއި، އަނެކަކަށް އިހްތިރާމު ކުރަންޖެހޭނެކަމަށް ޝިފާ ބުންޏެވެ.\nއަދި އަންހެން ކުއްޖާ ފިރިމީހާގެ ބަސް އަހަންވާނެކަން ފާހަގަކުރަމުން އޭނާ ބުނީ އެއީ ދީނުގައިވެސް އެކަން އޮންނަ ގޮތްކަމަށެވެ. އަދި އެކަން އޮންނަ ގޮތަށް އުޅުމުން ކިތަންމެ ދުވަހަކުވެސް އުޅެވޭނެ ކަމަށް އޭނާ ބުންޏެވެ.


Court Ge Hukumakee Quran Eh Noon, Bas Bunaanan: Nizar - Vaguthu\nކޯޓުގެ ހުކުމަކީ ޤުރުއާނެއް ނޫން، ބަސް ބުނާނަން: ނިޒާރު\nކޯޓުގެ ހުކުމަކީ ޤުރުއާނެއް ނޫން ކަމަށާއި، ނާއިންސާފުން ކުރާ ހުކުމަށް ބަސް ބުނާނެ ކަމަށް ރައްޔިތުން މަޖިލީހުގެ އައްޑޫ ހިތަދޫ ދާއިރާގެ މެންބަރު އަލީ ނިޒާރު ވިދާޅުވެއްޖެއެވެ.\nނިޒާރު މިގޮތަށް ވިދާޅުވީ، ޕާޓީއަކުން މެމްބަރަކު ވަކިވެއްޖެ ނަމަ ނުވަތަ ވަކިކޮށްފި ނަމަ ނުވަތަ އެހެން ޕާޓީއަކަށް ބަދަލުވެއްޖެ ނަމަ އެމެމްބަރެއްގެ މަޖިލީހުގެ ގޮނޑި ގެއްލޭނެކަމަށް ކަނޑައަޅާ ސުޕްރީމް ކޯޓުން ޙުކުމް ކުރިފަހުން އިދިކޮޅު ފަރާތްތަކުން ވަރަށް ބޮޑަށް ކަނބޮޑުވުން ފާޅުކުރަމުންދާ ދަނޑިވަޅެއްގައެވެ.\n"ނާއިންސާފުން ހުކުމް ކޮށްފިނަމަ ބަސް ބުނާނަން. ކޯޓުގެ ހުކުމަކީ ޤުރުއާނެއް ނޫން. އޮޅުވާނުލައްވާ" ކޯޓުގެ ހުކުމަށް އިޝާރާތްކުރައްވާ ނިޒާރު ކުރެއްވި ޓްވީޓުގައި ވިދާޅުވިއެވެ.\nރައްޔިތުންގެ މަޖިލީހުގެ މެމްބަރުން ޕާޓީ ބަދަލުކޮށްފިނަމަ މަޖިލީހުގެ ގޮނޑި ގެއްލޭ ގޮތަށް ކަނޑައަޅައިދިނުމަށް އެދި ސުޕްރީމް ކޯޓަށް ދުސްތޫރީ މައްސަލައެއް ހުށަހެޅުމާއެކުވެސް އިދިކޮޅު ފަރާތްތަކުން ވަނީ އެކަމާއި ދެކޮޅަށް އަޑުއުފުލާފައެވެ.\nއެގޮތުން ވަކި ޕާޓީއެއް ތަމްސީލު ކުރައްވުމަށްފަހު ރައްޔިތުންގެ އިތުބާރާއެކު ވޯޓު ހޯއްދަވައިގެން، އިންތިޚާބުވުމުން ޕާޓީ ބަދަލުކުރުމުގެ މިނިވަން ލިބެން ޖެހޭނެކަމަށް އެފަރާތްތަކުން ބުނަމުންދެއެވެ.\nނަމަވެސް ސުޕްރީމް ކޯޓުން އިއްވި ހުކުމުގައި ވިދާޅުވެފައިވަނީ ރައްޔިތުން އިންތިހާބުކުރާ ފިކުރާ ހިލާފަށް ގޮނޑި ބަދަލުކުރުމަކީ މަސްލަހަތު ގެއްލިގެންދާނެ ކަމެއް ކަމަށެވެ.\nއެހެންކަމުން ރައްޔިތުންގެ މަޖިލީހަށް މެންބަރަކު ހޮވޭއިރު ހުންނަ ޕާޓީން އެހެން ޕާޓީއަކަށް ބަދަލުވިޔަސް، ޕާޓީން ވަކިވިޔަސް، ވަކި ކުރިޔަސް އަދި އެހެން ޕާޓީއަކާ ގުޅުނަސް އެ މެންބަރެއްގެ ގޮނޑި ގެއްލޭނެ ކަމަށް އެ ހުކުމުގައި ވަނީ ކަނޑައަޅާފައެވެ.\nޖުލައި 17, 2017 - 22:04\nކީރިތި ޤުރުއާނުގައި އޮވޭ މީހަކު މަރާލާފިއްޔާ އެކަމުގެ ޙުކުމް. ކީއްވެ އެ ޙުކުމް ތަންފީޒު ކުރުމާއި ދެކޮޅުވަނީ. މޮޔަ ނުގޮވަ މައިތިރިވެބަލަ.\nޖުލައި 17, 2017 - 19:55\nދިވެހި ޖުމްހޫރިއްޔާގެ ޤާނޫނު އަސާސީ އަކީ ސައްހި އެއްޗެއް ކަމަކަށް ނުދެކެން. ސަބަބަކީ އޭގެ ފުރަތަމަ މާއްދާ އާއި ދެން ހުރި ގިނަ މާއްދާ ތައް ތަަޢާރުޒު ވާތީ.\nޖުލައި 17, 2017 - 19:19\nތިޔަ "ސޯކޯލްޑް" އިއްޒަތް ތެެރިން މޮޑޭމަސްގަޑެއްހެން މޮޑެގެން ނެރޭ ގާނޫގޭ ތިޔަކިޔާ އެއްޗަކައްވެސް ފާޑުކިޔޭނެ އަދި ބަސްވެސް ބުނެވޭނެ!\nޖުލައި 17, 2017 - 19:08\nމިމީޙުންނަށް އަނގައިން ކިޔޭ ނުކިޔޭ އެއްޗެއް ނޭނގޭ ހިސާބަށް ކަންތަށް މިދަނީ، އަނެއްކާ ކުފުރު ނުވަށްޗޭ. ހިތާމަހުރިކަމެއް. މާތްﷲ ތިމާއަށް ދެއްވާފައިވާ ބުއްދީގެ ބޭނުން ރަގަނޅުގޮތުގައި ހިފުމަށް އިލްތިމާސްކުރަން.\nޖުލައި 17, 2017 - 18:24\nއެއްވެސް ހަމައެއް އުޞޫލެއްނެތި، ފާޅުކަންބޮޑު ގޮތެއްގައި، ނުބައި ޢަމަލުކުރާ މީހުންނަކީ، ސިކުޑީގެ ބަލި މީހުންނެވެ.\nޖުލައި 17, 2017 - 18:12\nސްޕްރީމް ކޯޓުގެ ހުކުމުގައިވާ ގޮތުން މަޖިލިހުގެ މެމްބަރުކަމުން ވަކިވާން އޮތީ ޕާޓީން ވަކުކުރިކަން އިލެކްޝަންސް ކޮމިޝަނުން އަންނގާ ހިސާބުން ފެށިގެން. އެހެންކަމުން ޤާނޫނޫ މާނަ ކުރުމުގައި އަނެއްކާވެސްް ތިއޮތީ މައްސަލަ ޖެހިފައި. އެބޭފުޅުން ވަކިކުރަން ޕާޓީން އިލެކްޝަނަށް ަންގައިގެން އިލެކްޝަނުން މަޖިލިހަށް ހުކުމުގެ ކުރިން އަންގާފައި ނުވާނަމަ ވަކިވާނެއެވެ.\nޖުލައި 17, 2017 - 16:14\nތިޔަހެން ގަދަބަސް ބުނަން އަނެއްރާއްޖެއަށްދޭ. މިރާއްޖޭގައި އުޅެވޭނީ މިރާއްޖޭގެ ޤާނޫނުތަކާއި ޤަވާޢިދުތަކަށް ބޯލަނބައި ޙުރުމަތްތެރިކޮށް ހިތައިގެން.\nޖުލައި 17, 2017 - 14:43\nމަހީހީ ގުރުއާނުގައި އަންގަވާފަ އޮންނަ ގޮތައް\nޖުލައި 17, 2017 - 14:16\nޖުލައި 17, 2017 - 13:52\nލާރިކޮޅެއް ދޭނެ މީހަކު ނެތީމަ ތިހެން ތިކިޔަނީ. އަދީބު ދިން ލާރިގަނޑު ޖީބަށް ލައިގެން ބުނިހާ ގޮތަކަށް ވޯޓު ދެމުން ދިޔައިރު ކަލޭ ލަދެއް ނުގަތެއްނު. ތި ދެން ކާކު؟\n"ކޯޓުގެ ހުކުމަކީ ޤުރުއާނެއް ނޫން، ބަސް ބުނާނަން: ނިޒާރު" މިއިބާރާތް މިގޮތަށް ބޭނުން ނުކުރުމަށް އިލްތިމާސް ކުރަން.\nޖުލައި 17, 2017 - 13:50\nތި ވާހަކަ އަހަރުމެން ދައްކާ ދައްކާ ބާވީ ފަހުން ކަލޯ ގޮހޮރުން އަޑު ނެރެގެން ކީކޭތަ ތި ކިޔަނީ؟ ބަލަގަ ކަލޭމެން ތަނެއް ދޮރެއް ނުދަންނަ މީހުން ހަދާ ގާނޫނަކީވެސް އެއްޗެއް ނޫނޭ މިބުނަނީ އެހެންވެގެނޭ. ތިތާ ހާލަކުން ނޫނީ "ގާނޫނު" މިހެން ކިޔަން ނޫނީ ދަންނަ މީހަކު ނެތެއްނު. ތިވެސް ރޯނުއެދުރުންގެ އެއް ގޮލައެއްނު. ގައިގަ ނެތްހާ ބާރުލައި ހުރިހާ ލޯވަޅަކުން އަޑުތައް ފަޅަފަޅައިގެން ނިކުންނަހެން ހަޅޭއް ލެވުން ނޫނީ ކަލޭ ކުރާ ކަމެއް އަހަރުމެންނަކު ނުދެކެމު.\nޖުލައި 17, 2017 - 13:46\nގުރުއާނުގެ ހުކުމްތައްވެސް ބަލާހޯދާ ދިރާސާކޮށް އޮޅުން ފިލުވަންޖެހޭނެ.\nޖުލައި 17, 2017 - 13:41\nއެ ޙުކުމައް ތަބާނުވެ ތަ ވައްނާނެ ވަލެއް ނޯއްނާނެ. ހެހޭ ހިހީ\nޖުލައި 17, 2017 - 12:52\nތިގަޓް ހުރިމީހާ ނިކަން ތިހުރި ވަރެއް ދައްކާލަން ސްޕްރީމް ކޯޓް ހުކުމަށް ފާޑު ކިޔާލަ ބަލަ. ދޫހެލޭތީ އެއްޗެކޭ ކިޔާލަނީތާ.\nޖުލައި 17, 2017 - 12:41\nމިހެންވީމަ ސުޕްރީމްކޯޓުން ކުރި ޙުކުމް ގޯހެއްނޫން. މިހުރިހާ ދުވަހު މިހީކުރަނީ މިމީހުން މިދައްކަނީ ތެދުވާހަކަ ކަމަށް. އެހެނީ މިމީހުން ކިޔަނީ ގާނޫނުއަސާސީއާ ޚިލާފު ހުކުމެކޭ. މިއަދު އެނގިއްޖެ އަދި ގާނޫނާ ޚިލާފުވުމީ ހަމަ ކުރަންޖެހެކަމެއްކަން. ގާނޫނުން މަނާކުރެވިފަވާކަމެއްގެ ވާހަކަ ބުނީމަ މިބުނަނީ ކުރާނަމޭ ، އެއީ ގުރުއަަނެއްނޫނޭ. ބަލަގަ ހުކުންވެސް އެހެންވީމަ ހިތުހުރިގޮތަކަށް ކުރަންވީތާ. އެ ގުރުއަާނެއްނޫނިއްޔަ.\nކާކު ބުނީ އެތަނުން ނާއިސްނސާފް ހުކުމޭ ނެރެނީ. ހޮޅި ވާހަކަ ނުދައްކާ. އެހެން ނޫނީ ކުޑަގޮޅިއަށް ދުރުވޭ. މާ ހައިވެގެން ނެތް ފެންވަރު ދައްކަން އުޅޭ މޮޔަ ކުދިން އުޅޭހެން އުޅޭކަށް ނުވާނެދޯ.\nޖުލައި 17, 2017 - 12:23\nއިއްޒަތްތެރި މެމްބަރެއްވެ، މަނިކުފާނު ބޭނުންފުޅުވާގޮތަށް ލިޔެފަ ދެއްވަންވީނުންތޯ، އޭރުން ދެއްތޯ އިންސާފުވެރި ހުކުމަކަށްވާނީ. ނޫނީ އަދީބު ލައްވާ އިތުރު ސިޓީއެއް ފޮނުވަންވީނުންތޯ؟\nޖުލައި 17, 2017 - 13:51\nހަހަހަހަ ދޮގެއްވާ ނޫން.\nޖުލައި 17, 2017 - 12:22\nއެބުނާހެން. ރަސޫލާގެ ހަދީސްތަކާއި ޤުރުއާނަށް ހަޖޫޖަހާބަޔަކަށް ކޯޓުހެ ޙުކުމް އެއްޗެކަށް ވާނެތަ. އެމީހުންނަށްވާނީ މަޖާކަމަކަށް.\nވަރަށް ރަނގަޅު ވާހަކައެއް ތާއީދު.\nޖުލައި 17, 2017 - 12:21\nނާއިންސާފުން ހުކުމްކޮށްފިއްޔާ ބަސްބުނާނަމޭ ބުނާއިރު އިންސާފުގެ މިންގަނޑު ކަނޑައަޅަނީ މިބޭފުޅާތޯ؟ ގާނޫނުތައް ހަދަން ތިބި މީހުން ގާނޫނަށް ތަބާނުވާނަމޭ ބުނީމަ ދެން ތިބި މީހުން އެޔަށް އަމަލު ކުރާނެތޯ؟ ގާނޫނަކީ ތިމާއަށް ހެޔޮވަރުކޮށް ފަހާ ކޯޓެއްނޫންކަންވެސް ނޭންގޭ ބަޔަކު ގާނޫނުހަދަން ލީމަ ވާނެގޮތް މިފެންނަނީ.\nޖުލައި 17, 2017 - 12:15\nބަސް ބުނެ ބަސް އަހާބަލަ !\nޖުލައި 17, 2017 - 12:08\nވެރިންނަން ކިޔަމަން ވާންޖެހޭނީި ދީނާޚިލާފުނުވާނަމަ ފަހަތުބައިނުކިޔާ ތަރުޖަމާނުކުރޭ\nފޭދޫ ސީދި އިބްރާ\nޖުލައި 17, 2017 - 12:07\nތޭ އަފިރިންގެ ފަޚްރު.\nކަށިނަރި ނިޒާރު / ހިތަދޫ\nޖުލައި 17, 2017 - 12:06\nރެއާ ދެވާލި އެތައް ކަލަކި ތޯ ކީރިތި ގުރުައާނާ، ރަސޫލާގެ ސުންނަތާ ޚިލާފު ތެބެވެއި. ތަ ޕޯޑިއަމަކަށް އަރަފެއި އެރިގެން އެބޭނީ އެތަށް ބާކިންގެ މަސްކާފެއި. ވަރަށްސަލާން.\nޖުލައި 17, 2017 - 19:21\nތޭ ހަމަ ތެދައް . ތޭ ބޯގެރިގޮސް ހިށިމީހައް. އަމެއްލަ ވިޔަފާރިއަސް ހަމަ ކޮރަޕްޝަން\nޖުލައި 17, 2017 - 12:05\nހެޔޮދޯ ހޮވުނުއިރު ހުރިޕާޓީ ކަރަޕްޓްވެ ނާއިންސާފުން ކަން ކަން ކުރިޔަސް ؟\nއެއިރުން މަސްލަހަތު ހިފެހެއްޓޭނެތޯ ؟\nޖުލައި 17, 2017 - 10:48\nގުރުއާން ބާވައިލެއްވީ ހިތްތަކުގެ ސިއްރު މޮޅަށް ދެނެވޮޑިގެންވާ ﷲ. އަދި ހަމަ އެހެންމެ އެ ބާވައި ލެއްވި ފޮތުގައި ވެރިންނަށް ކިޔަމަން ވާންޖެހޭ ކަމަށްވެސް އޮވޭ.\nޖުލައި 17, 2017 - 10:44\nމީނަ މީ ވަރަށް މައިތިރި ނުވެގެން އުޅޭ މީހެއް!! ކިހާ ވަރަކުން ދާނެބާ!!\nޖުލައި 17, 2017 - 13:48\nގުރުއާން ބާވާ ލެއްވުނީ ކިހިނެއް؟ ފޮތެއްގެ ސިފާގަތަ ޖިބްރީލުގެފާނު ގެންނެވީ؟\nޖުލައި 17, 2017 - 10:41\nފައިސާއަށް ވިކޭނަން ދޯ؟ އެހެންނޫންނަމަ ޙުކުމް ގޯސް ދޮތަ؟ ބަލަގަ ޤުރުއާނުގައި ގަދަ ޢިބާރާތުން އަންގަވާފަ އެބައޮތް ބިމުގައި ފަސާދަ ނުކުރަން! ފަސާދަޔަށް މަގުފަހި ނުކުރަން! ޙަރާމް ގޮތުގައި މުދާ ނުކަން! ތެދުވެރިވަން! ދޮގު ހެކި ނުދިނުމަށާއި ދޮގު ނުބުނަން! މީސްތަކުގެ ޢަބުރާއި ޢިއްޒަތް ރައްކާތެރިކުރަން! އަލިފް ބާ ދަންނަންތަ ތަކުރާ؟\nޖުލައި 17, 2017 - 10:40\nއަނގަ ދިޔާމީހުންވެސް އުޅޭ އެކަމަކު މިވަރު ކަމެއް މަށެއް ނުދެކެން! ސައިޒު އެނގޭނީ ފަނޑިޔާރުގެޔަށް ހާޒިރު ކޮށް ޖަވާބުދާރީވާން ޖެހުނީމަ. ތި ހާކުރާ އަނގަ އޭރުން އޮންނާނީ ވެކިއުމް ވެފަ. އެވަރު ވާނީ\nޖުލައި 17, 2017 - 10:30\nނިޒާރުގެ ބަހަށް ތާއީދު ، ހިތައްއެރިހާ ގޮތަކަށް ހުކުމް ކޮށްފައި އެކަމާ ހިންހަމަ ނުޖެހި ވާހަކަ ދެއްކީމާ އިންޒާރު ދޭނަކަމަށް ބުނުން ، މިއީ ކޮންފަދަ ލާއިންސާނީ އަދުލު އިންސާފުން ބޭރު ކަމެއް\nޖުލައި 17, 2017 - 10:25\nބަލަ ނިޒާރުދެން ތިޔަގޮޑިއަކަންތިޔަރައްޔަތުންނުހޮވާނެ ހަމަރުފިޔާ ހަމަވެރިކަމުގެދަހިވެތިކަން ބަލަ ތިޔަރަށައްބެލިކަމުގާވިއަސްކޮންމެކޮޅަކުންވެސް ތަރައްގީ ނަސީދުދެއްކީއަވާމެންދުރު ސަލާމް\nޖުލައި 17, 2017 - 09:59\nޖަލުގައި އޮވެގެން އަދީބު ނެރުނު ބަޔާން ތަކަކީވެސް ގުރުއާނުގައި އޮތް އެއްޗެއްނޫން. ޢެހެންވީމާ އަންނިވެސް އަދީބުވެސް އޮންނަން ޖެހޭނީ ޖަލުގަ\nޖުލައި 17, 2017 - 09:51\nޤުރުއާނާއި ރަސޫލާއަށް ފުރައްސާރަކުރާ ބަޔަކަށް ކޯޓު ހުކުމް ނުވާނެ އެއްޗަކަށް.\nފޭކުއެއްޗެއްކަން ޔަގީންވާ ކޮންމެ އެއްޗަކާމެދު ސުވާލުކުރުމުން ޖަވާބު ނުދެވިއްޖެއްޔާ ތަބާ ވާކަށް ނުޖެހޭ


BREAKING: Thailandgai Corona Virus Control Nukurevidhaane Kamuge Inzaaru Dheefi - Vaguthu\nތައިލެންޑުގައި ކޮރޯނާ ވައިރަސް ކޮންޓްރޯލް ނުކުރެވިދާނެ ކަމުގެ އިންޒާރު ދީފި\nގިނަ އަދަދެއްގެ ދިވެހިން ގޮސް އުޅޭ ތައިލެންޑްގައި ކޮރޯނާ ވައިރަސް ފެތުރުން ކޮންޓްރޯލް ނުކުރެވިދާނެ ކަމުގެ އިންޒާރު އެގައުމުގެ ހެލްތް މިނިސްޓްރީން ބުނެފިއެވެ.\nޗައިނާ ފިޔަވާ މިހާތަނަށް އެންމެ ގިނަ ކޭސް ފެނިފައި ވަނީ ތައިލެންޑުންނެވެ.\nތައިލޭންޑްގެ ހެލްތް މިނިސްޓްރީން މިގޮތަށް ވިދާޅުވެފައިވި ނަމަވެސް އެގައުމުގެ ބޮޑުވަޒީރު ވިދާޅުވެފައިވަނީ ކޮރޯނާ ވައިރަސް ވަނީ އެގައުމުން ކޮންޓްރޯލް ވެފައި ކަމަށެވެ. އެގައުމުގެ ސިއްހަތާއި ބެހޭ މާހިރުން މީގެ ކުރިން ބުނެފައިވަނީ އެބަލި ފެތުރުމުގެ ކުރިން ކޮންޓްރޯލް ކުރެވޭނެ ކަމަށެވެ.\nތައިލޭންޑަކީ ގިނަ ދިވެހިންގެ އިތުރުން ކޮރޯނާ ވައިރަސް ފުރަތަމަ ފެތުރެން ފެށި، ވުހާންގެ ގިނަ ފަތުރުވެރިން ޗުއްޓީ ހޭދަ ކުރުމަށް ޒިޔާރަތް ކުރާ ގައުމެކެވެ.\nތައިލެންޑުން މިއަދު ވެސް ވަނީ ކޮރޯނާވައިރަސް ޖެހިފައިވާ އިތުރު ހަ މީހަކު ފެނިފައެވެ. އެހެންކަމުން ތައިލެންޑުން ކޮރޯނާވައިރަސް އަށް ޕޮޒިޓިވް ވި މީހުންގެ އަދަދު މިހާރު ވަނީ 14 އަށް އަރާފައެވެ. ނަމަވެސް އޭގެ ތެރެއިން ފަސް މީހަކަށް ތައިލެންޑްގައި ފަރުވާ ދިނުމަށްފަހު ހާލު ރަނގަޅު ވުމުން މިހާރު ވަނީ ހޮސްޕިޓަލުން ދޫކޮށްލާފައެވެ. ހޮސްޕިޓަލުން ދޫކޮށްލި މީހުން މިހާރު ވަނީ އެނބުރި ގައުމަށް ގޮސްފައެވެ.\nތައިލެންޑުން ވަނީ ޗައިނާގެ 136 ފަތުރުވެރިއަކު ކޮރޯނާވައިރަސް އަށް ޝައްކު ކުރެވިގެން އެއާޕޯޓުން އެމީހުން ހުއްޓުވާފައެވެ. އޭގެ ތެރެއިން 55 މީހަކުގެ ގައިން ކޮރޯނާވައިރަސްގެ އަސަރެއް ނުފެނުމުން ވަނީ ދޫކޮށްލާފައެވެ. ނަމަވެސް ބާކީ ތިބި މިހުން ކަރަންޓީން ކޮށްފައި އެބަތިއްބެވެ.\nކޮވިޑް-19 ފުރަތަމަ ޖެހުނު މީހާ ސީފުޑް މާކެޓަކަށް ނުދޭ، އިތުރު ސުވާލުތަކެއް!\nޖެނުއަރީ 28, 2020 20:33\nބުދުދީނުގެ ވެރިކަން ހިންގާ ގައުމުތަށް ތިޔައީ! ޅާދީނީ ކަންކަން އިންތިހާ! ޢިންސާނުންގެ އަޚްލާގު ފާސިދުވެފައިވާ ތަންތަން!ޖުވާ،ރާ ޒިނޭ ހުއްދަ!


Rahrashu Gai Covid-19 Fethurun Control Nukureveythee Idhikolhu Ge Kanboduvun - Vaguthu\nރަށްރަށުގައި ކޮވިޑް-19 ފެތުރުން ކޮންޓްރޯލް ނުކުރެވޭތީ އިދިކޮޅުގެ ކަންބޮޑުވުން\nރާއްޖޭގެ ރަށްރަށުގައި ކޮވިޑް-19 ގެ ބަލި ފެތުރުން ކޮންޓްރޯލް ކުރުމަށް އެކަށީގެންވާ ފިޔަވަޅުތައް އެޅިފައި ނުވާތީ އިދިކޮޅު ޕީޕީއެމްއާއި ޕީއެންސީއިން ކަންބޮޑުވުން ފާޅުކޮށްފިއެވެ.\nއިދިކޮޅު ދެ ޕާޓީ ހިމެނޭ ކޯލިޝަނުން މިއަދު ނެރުނު ބަޔާނެއްގައި ވަނީ، ގއ. ދެއްވަދޫއިން ކޮވިޑް-19 ގެ އަސަރު ފެނިފައިވާ ކަން ފާހަގަކޮށްފައެވެ. އޭގެ ސަބަބުން އެ ރަށުގެ ރައްޔިތުން މި ވަގުތު ވަރަށް ބޮޑު ބިރުވެރިކަމަކާއި ހާސްކަމެއްގެ ތެރޭގައި ކަން އެ ބަޔާނުގައި ބުނެފައިވެއެވެ.\nދެއްވަދޫއިން މިހާތަނަަށް 62 މީހަކު ވަނީ ކޮވިޑް-19 އަށް ފައްސިވެފައެވެ. މި އިހަލާއި (އިހާއާއި) ގުޅިގެން ގއ. ވިލިނގިލިން ދެ މީހަކު، ގއ. ދާންދޫއިން ތިން މީހަކު، ހުޅުމާލެއިން މީހަކު، ލ. ފޮނަދޫއިން ހަތަރު މީހަކު ފައްސިވެފައިވެއެވެ. މީހުން ދިރިއުޅޭ ބައެއް އެހެން ރަށްރަށުން ވެސް ކޯވިޑް-19 ގެ ބަލިމަޑުކަން ދަނީ މަދުން ނަމަވެސް ފެންނަމުންނެވެ.\nކޮވިޑް-19 ފެތުރުން ކޮންޓްރޯލް ކުރެވިފައިވާ ކަމަށް ސަރުކާރުން ބުނަމުން ގެންދިޔަ ނަމަވެސް، ރާއްޖޭގެ ކުދި އާބާދީތަކުން ކޯވިޑް-19 ފެނި ކޮންޓްރޯލް ނުވެ ދިއުމަކީ އެ ބަލި ރާއްޖޭގައި އިތުރަށް ފެތުރިގެން ހިނގައިދާނެ ކަމުގެ ބިރުވެރިކަން ބޮޑުވެ ކަންބޮޑުވުން އިންތިހާއަށް އިތުރުވަމުންދާ މައްސަލައެއް ކަމަށް އިދިކޮޅު ކޯލިޝަނުން ބުނެފައިވެއެވެ..\nކުދި އާބާދީތަކުގައި ވެސް ކޮވިޑް-19 ގެ އަސަރެއް ކިތަންމެ ކުޑަކޮށް ފެނުނަސް، އެ ތަނެއްގައި އެ ބަލި ފެތުރުން ކޮންޓްރޯލް ކުރުމުގެ ފިޔަވަޅުތައް އެޅުން އަވަސް ކުރުމަށާއި އެ ތަންތަނުގައި ވެސް ކޮވިޑް-19 އަށް ފަރުވާ ދެވޭނެ އިންތިޒާމުތައް އަވަހަށް ގާއިމް ކޮށްދިނުމަށް ރައީސް އިބްރާހިމް މުހައްމަދު ސޯލިހްގެ ސަރުކާރަށް އިދިކޮޅު ކޯލިޝަނުން ގޮވާލާފައިވެއެވެ.\nޖެނުއަރީ 16, 2021 14:08\nރަށްރަށުގައި ކޮވިޑް-19 ފެތުރުން ކޮންޓްރޯލް ނުކުރެވޭތީ އިދިކޮޅުގެ ކަންބޮޑުވުން. ކަލޭމެން ކަންބޮޑުނުވާ އެއްކަމެއްވެސް މިދުނިޔެމަތީ ނުހުންނާނެ. ތިހާ ކަންބޮދުވަންޔާ ބުނެބަލަ ރަށްރަށުމީހުން މާލެ ނާންނާށޭ އަދި މާލޭގަ ތިބިމީހުން ރަށްރަށައް ނުދާށޭ. ކަލޭމެން ކޮންމެކަމެއް ސިޔާސީ ނުކޮއްބަލަ. އުމުރު ތިހުސްކުރަނީ މުޅިންވެސް މީސްތަކުން ގެ ހިތުގަ އެކަކު އަނެކަކައް ނަފުރަތު އުފައްދަން\nޖެނުއަރީ 16, 2021 17:27\n13 ވގނ ނާހާދަވައްތަރޭ


މި މަރުކަޒުގައި މަސައްކަތްކުރުމަށް ޝައުޤުވެރިވާ ފަރާތްތަކަށް މަރުޙަބާ ކިޔަމެވެ. މި ވަޒީފާއަށް ބޭނުންވަނީ، މަސައްކަތަށް ޝައުޤުވެރިކަންހުރި، ޤާބިލް މީހެކެވެ.\nމަޤާމުް: ލޯންޑްރީ އެސިސްޓެންޓް\nމަޤާމުގެ ރޭންކް: އެސް. އެސް 1\nޢިނާޔަތްތައް: ސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުސޫލުން އިތުރުގަޑީގެ ފައިސާއާއި، ރިސްކު އެލަވަންސް ދެވޭނެއެވެ.\nޑިވިޜަން/ ސެކްޝަން: ށ. މާއުނގޫދޫ ޞިއްޙީ މަރުކަޒު\nވަޒީފާ އަދާކުރަންޖެހޭ ތަން: ށ. މާއުނގޫދޫ ޞިއްޙީ މަރުކަޒު، ށ. މާއުނގޫދޫ\nއާންމުގޮތެއްގައި މަސައްކަތްކުރަންޖެހޭ ތަން: ށ. މާއުނގޫދޫ ޞިއްޙީ މަރުކަޒު، ށ. މާއުނގޫދޫ\nމަރުކަޒުގައި ބޭނުންކުރާ އެންމެހައި ތަކެތި ދޮވެ ސާފުކޮށް، އިސްތިރިކުރުން.\nލިޔަންކިޔަން ދަތުމާއެކު، މަޤާމުގެ މަސައްކަތްކުރުމުގެ ހުނަރު / ޤާބިލްކަން ލިބިފައިވުން.\n1. ވަޒީފާއަށް އެދޭ ފޯމު.\n2. ސިވިލް ސަރވިސްއަށް ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިޢުތިރާޒެއް ނެތްކަމަށް އެ މުވައްޒަފު ވަޒީފާ އަދާކުރާ އޮފީހުގެ ލިޔުން.\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު ބައްލަވާފައިވާ ތަޢުލީމީ ސެޓުފިކެޓުތަކުގެ ކޮޕީ (ރާއްޖޭގައި ރަޖިސްޓަރީކޮށްގެން ހިންގާ މަތީ ތަޢުލީމު ދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ އެކްރެޑިޓްކޮށްފައިވާ ސެޓުފިކެޓުތަކާއި، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ އެކްރެޑިޓްކޮށްފައިވާ ސެޓުފިކެޓުތައް ނުވަތަ ކޯސް ފުރިހަމަކުރިކަމުގެ ލިޔުމާއެކު، ކޯހުން ލިބޭ ސެޓުފިކެޓުތައް ނުވަތަ ކޯސް ފުރިހަމަކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި އެކްރެޑިޓް ކުރެއްވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީއާއި ޓްރާންސްކްރިޕްޓުގެ ކޮޕީ)\n(ށ) ރާއްޖޭގައި ރަޖިސްޓަރީކޮށްގެން ހިންގާ މަތީ ތަޢުލީމުދޭމަރުކަޒަކުންކުރިޔަށްގެންދާ ރާއްޖޭގެ ޕްރޮގްރާމްތަކުގެ ސެޓުފިކެޓުތަކުގެ ކޮޕީ (މިފަދަ ސެޓުފިކެޓުތައް އެކްރެޑިޓް ކުރާކަށެއް ނުޖެހޭނެއެވެ. ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީއާއި ޓްރާންސްކްރިޕްޓުގެ ކޮޕީ.\n(ނ) ސިވިލް ސަރވިސް ޓްރެނިންގގެ އިންސްޓިޓިއުޓުން ހިންގާ ކޯސްތަކުގެ ސެޓުފިކެޓުތަކުގެ ކޮޕީ.\n4. ފުރިހަމަކޮށްފައިވާ ކުރު މުއްދަތުގެ ކޯސްތަކާއި ތަމްރީނުތަކުގެ ސެޓުފިކެޓުތަކުގެ ކޮޕީ\n6. ވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ، މުއްދަތު ހަމަނުވާ ކާޑުގެ ދެފުށުގެ ލިޔުންތައް ފެންނަ، އަދި ލިޔެފައިވާ ލިޔުންތައް ކިޔަން އެނގޭފަދަ ކޮޕީއެއް.\n7. މުއްދަތު ހަމަނުވާ ނަރސިންގ ރެޖިސްޓްރޭޝަން ލައިސަންސުގެ ކޮޕީއާއި، ޓްރާންސްކްރިޕްޓުގެ ކޮޕީ.\n8. ވަޒީފާއަށް އެދޭ ފަރާތުގެ ވަނަވަރު (ވަޒީފާއަށް އެދޭ ފޯމާއެކު އެޓޭޗްކުރެވިފައިވާ ނަމޫނާއާ އެއްގޮތަށް ތައްޔާރުކޮށްފައިވާ ސީވީ)\nވަޒީފާއަށް އެދޭފޯމު ދޫކުރުމާއި ބަލައިގަތުން:\nވަޒީފާއަށް އެދޭ ފޯމު، ރަސްމީ ކޮންމެ ދުވަހެއްގެ ހެނދުނު 08:00 އިން 14:00 އަށް، ށ. މާއުނގޫދޫ ޞިއްޙީ މަރުކަޒުން ލިބޭނެއެވެ.\nމި މަޤާމަށް ކުރިމަތިލުމަށް ބޭނުންވާ ފަރާތްތަކުން، 2016 ޑިސެންބަރު 8 ވާ ބުދަދުވަހުގެ 14:00 ގެ ކުރިން، ވަޒީފާއަށް އެދޭ ފޯމާއި، އެ ފޯމާ ގުޅޭ ލިޔުންތައް ށ. މާއުނގޫދޫ ޞިއްޙީ މަރުކަޒުގެ އޮފީހަށް ހުށަހެޅުން އެދެމެވެ.\n- މި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2016 ޑިސެންބަރުމަހުގެ ތެރޭގައި، ށ. މާއުނގޫދޫ ޞިއްޙީ މަރުކަޒުގައެވެ.\n- މި ވަޒީފާއަށް އެދިފައިވާ، ޝަރުޠު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތަޢުލީމީ ފެންވަރާއި ތަޖުރިބާއަށް ބަލައިގެން، 10 ފަރާތެއް ޝޯޓްލިސްޓް ކުރެވޭނެއެވެ.\nއިތުރު މަޢުލޫމާތު ސާފުކުރުމަށް 6540592 ނަންބަރު ފޯނަށް، ރަސްމީގަޑީގައި ގުޅުން އެދެމެވެ.\nސުންގަޑި: 08 ޑިސެންބަރު 2016 1400


ޤައުމީ ދުވަހުގެ ބަޠަލު ޣާޒީ ބަންޑާރައިން: އެނގެނީ ކިހައިވަރަކަށް؟ – Dhen.mv\nޢާލިމް އަބްދުއްލަތީފް October 18, 2020 - 8:48 pm\nޣާޒީ މަހާރަދުންގެ މަގުބަރާ\nމިއަދަކީ ޤައުމީ ދުވަސްކަން އަޅުގަނޑުމެން އެންމެންނަށް ވެސް އެނގެއެވެ. ނަމަވެސް ހިތާމައަކީ އަޅުގަނޑުމެންގެ ތެރެއިން ބައެއް ޒުވާނުންނަށް، އަދި ހަރު އުމުރުގެ ބައެއް މީހުންނަށް ވެސް ގައުމީ ދުވަހަކީ ކީއްވެ ފާހަގަ ކުރާ ދުވަހެއްކަން ނޭނގޭތީއެވެ. ގިނަ ބަޔަކަށް ގައުމީ ދުވަސް އެނގެނީ އެ ދުވަހަކީ ސަރުކާރު ބަންދު ދުވަހެއް ކަމުގައި ވާތީއެވެ. އެ ދުވަސް ކަލަންޑަރުގައި ރަތް ދެލިން ފާހަގަ ކޮށްފައިވާތީ އެވެ.\nއެހެން ނަމަވެސް ހަގީގަތަކީ ގައުމީ ދުވަހުގެ ފަހަތުގައި އަޅުގަނޑުމެން އިބުރަތް ހާސިލް ކުރަންވީ އެތައް ކަމެއް ވާކަމެވެ. އަޅުގަނޑުމެންނަކީ ދިވެހީންނަށް ވީ ހިނދު އެނގެން ޖެހޭ އެތައް ވާހަކަ ތަކެއް ވާކަމެވެ. އަޅުގަނޑުމެން އެ ބޭފުޅުންގެ ޒިކުރާ އައު ކުރަން ޖެހޭ އެތައް ބަޠަލުންނެއް މި ދުވަހާ ގުޅިފައިވާ ކަމެވެ.\nޤައުމީ ދުވަހަކީ ކޮންމެ އަހަރެއްގެ ރަބީޢުލް އައްވަލް މަހުގެ 1 ވަނަ ދުވަހެވެ. މިދުވަސް ފާހަގަކުރަނީ އައްސުލްޠާނުލް ޣާޒީ މުޙައްމަދު ތަކުރުފާނުލްއަޢުޡަމް (ޣާޒީ ބަންޑާރައިން) ޕޯޗުގީޒުންގެ އަތްދަށުން ދިވެހިރާއްޖެ ސަލާމަތްކުރެއްވި ޒިކުރާ އާކުރުމުގެ ގޮތުންނެވެ. އަޅުވެތިކަމުން މިނިވަންކަމަށް އައިކަމުގެ ހަނދާނުގައެވެ. ގައުމީ ދުވަހެއް ދިވެހިރާއްޖޭގައި އެންމެ ފުރަތަމަ ފާހަގަ ކުރީ 1365 ވަނަ އަހަރުގެ ރަބީޢުލްއައްވަލު މަހުގެ 1 ވަނަ ދުވަހުއެވެ. އެއީ މީލާދީ ގޮތުން4ފެބްރުވަރީ 1946އެވެ. އޭގެ ކުރިން ގައުމީ ދުވަހުގެ ނަމުގައި ވަކި ޚާއްސަ ދުވަހެއް ފާހަގަ ކުރެއްވިކަން އެނގެން ނެތްކަމަށް ތާރީޚީ ޢިލްމުވެރީން ލިޔުއްވައެވެ.\nގައުމީ ދުވަހުގެ ބަޠަލަކީ އެއްވެސް ޝައްކެތް ނެތް ގޮތުގައި ޤާއިދުލްއައުޡަމް އުތީމު މުޙައްމަދު ތަކުރުފާނެވެ. އަދި އެތަކުރުފާނާއެކު ދިވެހިރާއްޖެ ޕޯޗުގީޒުންގެ އަތްދަށުން ސަލާމަތް ކުރުމުގައި ބައިވެރިވި ވަރުގަދަ ފަހުލަވާނުންނެވެ. ނަމަވެސް މިއަދުގެ މަދަރުސާ ދަރިވަރުންނަށް އަދި ޒުވާނުންނަށް ވެސް މުޙައްމަދު ތަކުރުފާނަކީ ކޮން ބޭފުޅެއް ކަމެއް ނޭނގެއެވެ.\nއަލްޣާޒީ މުޙައްމަދު ތަކުރުފާނަކީ މީލާދީން 1873 ން 1885 އަށް ދިވެހިރާއްޖޭގައި ރަސްކަން ކުރެއްވި ރަދުންނެވެ. އެއީ ހިޖުރައިން 1081 ން 1093 އަށެވެ. މިރަދުން ރަސްކަމަށް އިސްވެ ވަޑައިގަތި 1081 ވަނަ އަހަރު ގައެވެ. ދިވެހި ތާރީޚްގައި މިރަދުން މަޝްހޫރު ވެފައިވަނީ ބޮޑު ތަކުރުފާނުގެ ނަމުންނެވެ. ބޮޑު ތަކުރުފާނު އަކީ ޕޯޗުގީޒުންގެ އަތްދަށުން ދިވެހިރާއްޖެ ސަލާމަތްކޮށް ދެއްވި ހަރުދަނާ ބަޠަލެވެ. ބޮޑު ތަކުރުފާނު އަކީ ދިވެހިންގެ ގައުމީ ބަތަލެކެވެ. ގައުމީ ދުވަހުގެ ބަތަލު ވެސް މެއެވެ\nއައްސުލްޠާނުލް ޣާޒީ މުޙައްމަދު ތަކުރުފާނުލް އަޢުޡަމަކީ 1573މ. ގައި ޕޯޗުގީޒުންގެ އަނިޔާވެރިކަމުން ރާއްޖެ ސަލާމަތްކުރެއްވި ޤައުމީ ބަޠަލެވެ. ރަސްކަމަށް އިސްވެވަޑައިގަތުމުގެ ކުރިން މި ރަދުންނަކީ އުތީމު މުޙައްމަދު ތަކުރުފާނެވެ. ބޮޑުތަކުރުފާނެވެ. މި ރަދުންގެ އެއްބަނޑު އެއްބައްޕާ ބޭފުޅަކީ ޙަސަން ޚަޠީބު ތަކުރުފާނެވެ. އެއްބައްޕަ، ނަމަވެސް އެހެން ބަނޑެއްގެ ބޭފުޅުންނަކީ، ބޭބޭފުޅު ޢަލީ ޚަޠީބު ތަކުރުފާނާއި ދައިތާފުޅު ފާޠިމާފާނެވެ. އެނގިފައިވާ ގޮތުގައި ދެ ބޭފުޅަކާ މި ރަދުން ކައިވެނިފުޅު ބައްލަވައިގަތެވެ. އެއީ ބާރަށު ބުޅާ ފާތުމާގެ ރެހެންދި (ފަހުން އާމިނާ ރަނިކިލެގެފާނު)އާއި ޢަލީ ރަސްގެފާނުގެ ދަރިކަނބަލުން ސިއްތި މާވާ ރަނި ކިލެގެފާނެވެ.\nތުއްޕުޅު އިރު، ތުނޑީކޮޅުގައި މަޅިފަތި ޖައްސަވައިގެން ދޫނި ހިއްޕަވާން އުޅުއްވި ކަމަށް ބުނެވެއެވެ. ދޫންޏެއް މަޅިފަތީގައި ޖެހިއްޖެ ނަމަ އެ ދޫނި މިނިވަން ކުރައްވައެވެ.\nމުޙައްމަދު ތަކުރުފާނު ތަޢުލީމް ޙާޞިލް ކުރެއްވީ ބައްޕާފުޅު އުތީމު ޙުސައިން ޚަޠީބު ތަކުރުފާނާއި، ބޮޑު ބޭބޭފުޅު ނޮޅިވަރަންފަރު އެދުރުކަލޭގެފާނުގެ އަރިހުންނެވެ. މީގެ އިތުރުން ބޭދާޅީން ހެވިކަމުގެ އެކިއެކި ހުނަރާއި ތަޖުރިބާތައް ހޯއްދެވިއެވެ. އެއީ އެ ތަކުރުފާނުގެ ޒުވާން ޢުމުރުފުޅުގައި، އިންޑިޔާގެ ބޭދާޅީއަށް ކިޔަވައިވިދާޅުވާން ވަޑައިގެންނެވެ.\nޕޯޗުގީޒުން ޢަލީރަސްގެފާނު ޝަހީދުކޮށް، ދިވެހިރާއްޖެ ހިފައިފައި ވަނީ 1 ޝަޢުބާން 965ހ. (19 މެއި 1558) ގައެވެ. ޕޯޗުގީޒުންގެ ވެރިއަކަށް ހުރި އަނދިރިއަނދިރިންގެ ނުބައިކަމާއި، އަނިޔާ ވަނީ ބޮޑުވެފައެވެ. ދެކުނުގެ ތިން އަތޮޅު ފިޔަވައި، ރާއްޖޭގެ ހުރިހައި އަތޮޅަކަށްމެ ވަނީ ޕޯޗުގީޒުންގެ ބާރު ފޯރައިފައެވެ. މުޅި ރާއްޖެ ދަނީ ޣައިރުދީނަށް އެނބުރެމުންނެވެ. މި ދަރަޖައަށް ރާއްޖޭގެ ކަންތައްތައް ގޮސްފައި ވަނިކޮށް، އުތީމު ޙުސައިން ޚަޠީބު ތަކުރުފާނުގެ ތިން ދަރިކަލުން، ޢަލީތަކުރުފާނާއި މުޙައްމަދު ތަކުރުފާނާއި ޙަސަން ތަކުރުފާނު، ޕޯޗުގީޒުންގެ ކިބައިން ދިވެހިރާއްޖެ ސަލާމަތްކުރައްވައި މާތްވެގެންވާ އިސްލާމްދީން ރާއްޖޭގައި އަލުން ޤާއިމްކުރެއްވުމަށް ޢަޒުމް ކަނޑައެޅުއްވިއެވެ. އަދި އެ ތިން ބެއިންގެ ޒަޢީމަކަށް މުޙައްމަދު ތަކުރުފާނު ހެއްދެވިއެވެ.\nމި ޢަޒްމު ކަނޑައެޅުއްވުމަށް ފަހުގައި، އުތީމު ތިންބޭން އެންމެ ފުރަތަމަ އެޅުއްވި ފިޔަވަޅަކީ ޢާއިލާގެ ބޭފުޅުން މަލިކަށް ގެންދެވުމެވެ. އެ ބޭފުޅުން ދަތުރުކުރެއްވީ ތިލަދުންމަތީގައި ޕޯޗުގީޒުން ބަހައްޓައިފައި ހުރި ވިޔަޒޯރުގެ އެހީގައި ބަންނަވައިފައިވާ ބާރަށް ދުވާ އޮޑި "ކަޅުއޮއްފުންމީ" ގައެވެ. މަލިކުން އެ ބޭފުޅުންނާ ބައްދަލުވީ، ޢަލީ ޙާޖީއާއި ޙަސަން ޙާޖީއާ ދެބޭންނެވެ. މި ދެބޭން ވެސް އުތީމު ތިން ބޭންނާ އެއްބައިވިއެވެ. މި މަދު މީސްކޮޅުގެ ތެރޭގައި ދެން ހިމެނުނީ އެ ބޭފުޅުންގެ އަރިހުގައި ގެންގުޅުއްވި ދުވާފަރު ޢަލީ ދަންޑެހެލެވެ.\nއެއަށް ފަހު ''ކަޅުއޮއްފުންމީ''ގައި އެ ބޭފުޅުންގެ ޖިހާދު ފެށްޓެވީއެވެ. ރޭގަނޑުގެ އަނދިރިއާ އެކުގައި ރާއްޖޭގެ އެތެރެއަށް ވަންނަވައި، ރަށްރަށުގައިވާ ޕޯޗުގީޒުންގެ މީހުން މަރުއްވައި، މީސްތަކުންގެ ހިތްތަކުގައި އިސްލާމީ ރޫޙު އައުކުރެއްވިއެވެ. ފަތިސްވާ އިރު ކަޅުއޮއްފުންމި ރާއްޖެއިން ބޭރަށް ގޮސް، ވާނުވާ ތަނެއް ނުއެނގެއެވެ. މި ހަނގުރާމައިގެ ތެރޭގައި ޢަލީ ތަކުރުފާނު ޝަހީދުވިއެވެ. މިހާރު ވެސް ފޮރިން މިނިޓްސްޓްރީގެ މަތީ ބަޔަށް އަރާފައި ބަލައިލާ އިރު އެ ތަކުރުފާނުގެ މަހާނަފުޅު ހުރި ފުނަދޫއާއި އެ މަހާނަފުޅު އެ އޮތީ ފެންނާށެވެ. މި ކަން ދިމާވި ގޮތަކީ، އެއް ރެއަކު ތިލަދުންމަތީ ތަކަންދުއަށް ކަޅުއޮއްފުންމި ކުރި ދަތުރެއްގައި، ޢަލީ ތަކުރުފާނު އޭނާގެ އަނބިކަނބަލުންގެ ގޭގައި އޮންނަވަނިކޮށް އަވަހާރަފުޅު ލެއްޕެވިގެން ފަތިސް ވީ އިރު ވެސް އޮޑިދޮށަކަށް ވަޑައެއް ނުގެންނެވުނެވެ. ކަޅުއޮއްފުންމިއަށް ފުރައިގެން ދާންޖެހުނީ ޢަލީ ތަކުރުފާނު އެ ރަށަށް ދޫކޮށްލައިފައެވެ.\nއަނެއް ދުވަހު، ޢަލީ ތަކުރުފާނު އެ ރަށުގައި ވާކަން ކާފަރުންނަށް އެނގިގެން އެ ތަކުރުފާނު ޝަހީދުކޮށްލީއެވެ. ބުނެވެނީ ޢަލީ ތަކުރުފާނުންގެ އިސްތަށިފުޅު އެ މީހުން އަނދިރިއަނދިރީންނަށް ވެދުމަށް މާލެއަށް ފޮނުވީ ކަމުގައެވެ. މާލެއަށް ގެނައި ޢަލީ ތަކުރުފާނުންގެ އިސްތަށިފުޅު، މާލޭގެ އަހުލުވެރީން އަތުލައި، މާލެ ކައިރީގައި އޮންނަ ފުނަދޫގައި ވަޅުފުޅުލީއެވެ. ޢަލީ ތަކުރުފާނު ޝަހީދުވީ ހިޖުރީ ސަނަތުން 980 (1572މ.) ވަނަ އަހަރުއެވެ. މުޙައްމަދު ތަކުރުފާނާއި ޙަސަން ތަކުރުފާނު އިތުރު ބާރާއި ހިތްވަރުފުޅާ އެކު، މަސައްކަތް ކުރިއަށް ގެންދެވީއެވެ.\nމި ބޭފުޅުން ރާއްޖޭގައިވާ ޕޯޗުގީޒުގެ މީހުނާއި ދިމާކޮށްލެއްވުމުގެ ސަބަބުން އެ ބައި މީހުން އެ ކަމަށް ހޭލައި ފަރުވާވެ ތިބޭން ފަށައިފިއެވެ. ޕޯޗުގީޒުންގެ ހުޝިޔާރުކަން އިތުރުވުމާ އެކު، ކަޅުއޮށްފުންމީގެ ފަހުލަވާނުންނަށް އެކަނި ޕޯޗުގީޒުން ބަލިކުރައްވައި މާލެ ނުހިއްޕެވޭނެކަން މުޙައްމަދު ތަކުރުފާނަށް އެނގިވަޑައިގެންފިއެވެ. އެހެންކަމާ އެކު އޭނާ ކަންނަންނޫރަށް ވަޑައިގަންނަވައި އަލީ ރާޖާއާ ބައްދަލުވެވަޑައިގަތެވެ. ދިވެހިންނަށް ހަނގުރާމަމަތީ ގުރާބާއި ލަޝްކަރެއް ދެއްވަން އަލީރާޖާ އެއްބަސްވެވަޑައިގަތެވެ. މި މީހުން ގޮވައިގެން އެ ބޭފުޅުން މާލެ ވަޑައިގެންނެވި ރޭގެ އަނެއް ދުވަހަކީ، ކިރިސްޓިއަން ދީނަށް ނުވަންނަ ކޮންމެ މީހަކު މަރައިލާނޭ ކަމަށް ޕޯޗުގީޒުން އަންގައިފައިވާ ދުވަހެވެ. އެއިރު މާލޭގައި ތިބި ހިތްވަރުގަދަ ބަޔަކު، ލިބެން ހުރި ހަތިޔާރެއް އެއްކޮށް، ދީނަށް ޓަކައި ޝަހީދުވާން ތައްޔާރުވަނީއެވެ.\nއެރޭ މުޙައްމަދު ތަކުރުފާނުގެ އެކުވެރިން ޕޯޗުގީޒުންނާ ހަނގުރާމަކުރައްވައި އެންމެން މަރުއްވައިލެއްވީ ކަމަށް ބުނެވެއެވެ. އަނދިރިއަނދިރިން މަރުވި ކަމަށް ބުނެވެނީ މުޙައްމަދު ތަކުރުފާނު ޖެއްސެވި ބަޑީގެ އުއްޑައަކުންނެވެ. މިކަން ހިނގީ ހިޖުރައިން 1 ރަބީޢުލްއައްވަލް 981 (2 ޖުލައި 1573މ.) ގައެވެ. ޕޯޗުގީޒުން ރާއްޖޭގައި ވެރިކަން ކުރީ 15 އަހަރާއި6މަސްދުވަހުއެވެ.\nރަސްކަމަށް އިސްވެވަޑައިގަތުމަށް ފަހު، ޣާޒީ ބަންޑާރައިން ދައުލަތް ހިންގެވުމުގެ ކަންތައްތައް ހަރުދަނާ ކުރެއްވިއެވެ. ސަރުކާރު ހިންގެވުމުގައި އިސް ބައިވެރިއަކު ކަމުގައި އޭނާ ޚިޔާރުކުރެއްވީ، އޭނާގެ އަޚު ޙަސަން ޚަޠީބު ތަކުރުފާނެވެ.\nސަރުކާރުގެ ހިންގުމަށް އިސްލާހުތަކެއް ގެންނެވިއެވެ. ދިވެހިރާއްޖޭގައި ހަނގުބޭކަލުން އުފައްދަވައި ވަކި ހަމަތަކެއްގެ މަތިން ތަރުތީބު ކުރައްވައި އެ މީހުންނަށް ވަކި ޤަވާޢިދެއްގެ މަތިން އެއްޗެހި ދެއްވިއެވެ. މިއީ ރާއްޖޭގައި މިކަން މި ގޮތަށް ކުރެވުނު ފުރަތަމަ ފަހަރެވެ. ފައިސާގެ ގޮތުގައި ދިގުލާރި ޖެއްސެވުމާއި، ތާނަ އަކުރުގެ ފެށުން ވެސް އައީ މި ރަސްކަމުގައި ކަމަށް ބުނެވެއެވެ.\nބޮޑުތަކުރުފާނަށް ހަމަޖެއްސެވުމަށް އެންމެ ދަތިފުޅުވީ، ދީން އުނގަންނަވައިދެއްވުމުގެ މައްސަލަތަކެވެ. މިހެނީ، އޭނާ ރަސްކަމަށް އިސްވެވަޑައިގެންނެވި އިރު، އިސްލާމްދީނުގެ ޢިލްމްވެރިއެއް ދިވެހިރާއްޖެއަކު ނެތެވެ. ނަމަވެސް، ދިވެހި ދަންނަބެއިކަލަކު، ރާއްޖެއިން ބޭރުގައި، އެތަކެއް އަހަރު އުޅުއްވުމަށް ފަހު، އެ ދަނޑިވަޅުގައި އެނބުރި މާލެއަށް ވަޑައިގެންނެވިއެވެ.\nއެ ބެއިކަލަކީ، އައްޝައްޚު މުޙައްމަދު ޖަމާލުއްދީނެވެ. ދިވެހި ތާރީޚުގެ ވާދޫ ދަންނަކަލޭގެފާނެވެ. މި ކަލޭގެފާނަކީ، ޝަރުޢީ ޢިލްމު އުނގެނުމުގެ މަޤްޞަދުގައި ހިލާލީ ދަރިކޮޅުގެ މުޙައްމަދު ރަސްގެފާނުގެ ރަސްކަމުގައި ރާއްޖެއިން ބޭރަށް ދަތުރުކުރެއްވި ބޭފުޅެކެވެ. ޢިލްމު ޙާޞިލުކުރެއްވީ ޙަޟްރަމައުތުގެ އެކިއެކި އެދުރުބެއިކަލުންގެ ގާތުންނެވެ. އިސްލާމްދީނުގެ ކަންތައްތައް، ހިންގަވައި ދެއްވުމަށް ޓަކައި، މާލޭގައި ހުންނެވުމަށް މުޙައްމަދު ޖަމާލުއްދީންގެ ކިބައިން ރަދުން އެދިވަޑައިގަތެވެ. ނަމަވެސް އެކަލޭގެފާނު އެދިލެއްވީ، "އެކަހެށިން ފުށި ރަށެއްގައި" ހުންނެވުމުގެ އަމުރުފުޅު ދެއްވުމަށެވެ. ރަދުންގެ އަމުރުފުޅާ އެކު އައްޝައިޚު މުޙައްމަދު ޖަމާލުއްދީން ދުރުވެ ވަޒަންވެރިވެވަޑައިގަތީ ހުވަދު އަތޮޅު ވާދޫގައެވެ. އެކަލޭގެފާނުން ހުންނަވާނޭ ގެއެއް އެ ރަށުގައި އަޅުއްވައިގެން ވަރަށް އަވަހަށް ދީނީ ޢިލްމު ކިޔަވައިދެއްވާން ފަށްޓަވައިފިއެވެ. ކުޑަ ދުވަސްކޮޅެއްގެ ތެރޭގައި، ރާއްޖޭގެ އެތަންމިތަނުން، ޠާލިބުން އައިސް، އޭނާގެ އަރިހުން ކިޔަވާން ފަށައިފިއެވެ. މިކަލޭގެފާނުންގެ ދަރިވަރުންގެ ތެރެއިން، އެންމެ މަޝްހޫރު މީހުންނަކީ، އަބޫބަކުރު ފަނޑިޔާރުތަކުރުފާނާއި، އައްޑޫ ބޮޑު ފަނޑިޔާރުތަކުރުފާނާއި، ދެ ކަލުންނެވެ.\nއައްސުލްޠާން ޣާޒީ މުޙައްމަދު ތަކުރުފާނު އަލް އަޢުޡަމް ނުވަތަ ބޮޑު ތަކުރުފާނު 11 އަހަރާއި6މަސްދުވަހު ރަސްކަން ކުރެއްވުމަށްފަހު ، އަވަހާރަވީ 1 ރަމަޟާން 993 ހ ގައެވެ.އެއީ 18 އޮގަސްޓް 1585މ ގައެވެ. ފަސްދާނު ލެވިފައިވަނީ މާލޭ ބިހުރޯޒް ކަމަނާގެ މިސްކިތުގެ ގޯތި ތެރޭގައެވެ.\nމިއަދު އަޅުގަނޑުމެން 78 ވަނަ ގައުމީ ދުވަސް ފާހަގަ ކުރަމުންދާއިރު، ގައުމީ ދުވަހުގެ ބަޠަލް މުޙައްމަދު ތަކުރުފާނަކީ ކޮން ބޭކަލެއްކަން އަޅުގަނޑުމެންނަށް އެނގެން އެބަޖެހެއެވެ. އަޅުގަނޑުމެން މުހައްމަދު ތަކުރުފާނުންގެ ޒިކުރާ މިއަދު އައު ކުރަން އެބަޖެހެއެވެ. ދިވެހިރާއްޖޭގެ ސުކޫލުތަކުގައި މި ވާހަކަތައް ދަރިވަރުންނާ ހިއްސާ ކުރަން އެބަ ޖެހެއެވެ.\nމިއަދު އަޅުގަނޑުމެން އިސްލާމްކަންމަތީ ދެމިތިބުމުގެ އަސްލަކީ އުތީމު ތިން ބެއިން ކަޅުއޮއްފުއްމީގައި ކުރެއްވި މަތިވެރި ޖިހާދުކަން ގައިމެވެ. މިނިވަންކަން މަތީ އޮތީ ވެސް އެހެންވެގެންނެވެ. ގައުމީ ދުވަހުގެ ހެޔޮ އެދުންތައް މި އަރިސް ކުރަނީ، ގައުމީ ދުވަހުގެ ބަޠަލް ޤާއިދުލްއަޢުޡަމް އުތީމު މުޙައްމަދު ތަކުރުފާނާއި ބެހޭގޮތުން މައުލޫމާތުކޮޅެއް ހުށަހަޅައިލެވިއްޖެކަމަށް ހީކުރަމުންނެވެ.\nމަސްދަރު: ދިވެހި ބަހުގެ އެކެޑަމީ/ ވިކިޕީޑިއާ\n“އަލްޣާޒީ މުޙައްމަދު ތަކުރުފާނަކީ މީލާދީން 1873 ން 1885 އަށް ދިވެހިރާއްޖޭގައި ރަސްކަން ކުރެއްވި ރަދުންނެވެ”5ވަބަ ޕެރެގްރާފްގެ އަހަރުތައް ރަނގަޅު ނޫންހެން ހީވަނީ.


ހޫނުގަދަ ދުވަސްދުވަހު ބޮލަށް އެނބުރުން އަރަނީތަ؟ ހާސްނުވޭ، މިއޮތީ ހައްލު – Dhen.mv\nހޫނުގަދަ ދުވަސްދުވަހު ބޮލަށް އެނބުރުން އަރަނީތަ؟ ހާސްނުވޭ، މިއޮތީ ހައްލު\nޢާލިމް އަބްދުއްލަތީފް November 5, 2020 - 8:44 pm\nއަވިގަދަ ދުވަހެއްގައި އަވީގައި އިރުކޮޅަކު މަޑު ކޮށްލިޔަސް ބޯ އަނބުރާ ގޮތް ވޭ ހެއްޔެވެ ؟ ނުވަތަ ހޫނު ގަދަ ދުވަހެއްގައި އަވީގައި ކަސްރަތު ކުރުމުން އަވަހަށް ވަރުބަލިވޭ ހެއްޔެވެ ؟ މިއީ ތިބާ އަށް އެކަނި މެދުވެރިވާ ކަމެއް ނޫންކަން ގައިމެވެ. މިކަމުގެ ފަހަތުގައި ވާ ސިއްރުތައް ސައިންސްވެރިން މިވަނީ ހާމަ ކޮށްފައެވެ.\nބްލަޑް ޕްރެޝާ ދަށްވުން\nމާ އަވަހަށް ބޯ އަނބުރާ ނަމަ އެއީ ބްލަޑް ޕްރެޝާ އާއި ހުރި ގުޅުމެއް ކަމަށް ވެދާނެއެވެ. އަންހެނުންގެ ޚާއްސަ ޑޮކްޓަރެއް ކަމަށްވާ ޑރ އޮލްޑްރިކް ރަތަޖްޒަކް ވިދާޅުވާ ގޮތުގައި ހޫނު ދުވަސްތަކުގައި ބްލަޑް ޕްރެޝާ ރަނގަޅު މިންވަރެއްގައި ބެހެއްޓުމަށް ސަމާލުކަން ދޭ މިންވަރު އިތުރު ކުރަން ޖެހެ އެވެ. އިންސާނާގެ ހަށިގަނޑުގައި ލޭ ދައުރުވާގޮތް ބަލަހައްޓައިދޭ މައި ގުނަވަނަކީ ސިކުނޑިއަށް ވުމުން ލޭ ދައުރުމުވަމުން އަންނަ ކުޑަ ބަދަލާ އެކުވެސް ބޯ. އެނބުރުމަށް މަގު ފަހިވެއެވެ.\nހޫނު ދުވަސްތަކުގައި މާ ގިނައިން ދާހިއްލުމަކީ އާންމު ކަމެކެވެ. އޭގެ ސަބަބުން ހަށިގަނޑުން ގިނަ އަދަދަކަށް ފެން ބޭރުވެއެވެ. އެހެންކަމުން ހަށިގަނޑުން ބޭރުވާ ފެނުގެ މިންވަރަށް ފެން ނުބޮވޭނަމަ ވެސް ބޯ އަނބުރާ ގޮތް ވެއެވެ.\nހޫނު ދުވަސްތަކުގައި ބޯ އެނބުރުމަކީ ހަށިގަނޑަށް ނުރައްކާތެރި އަސަރުތަކެއް ކޮށްފާނެ ކަމެކެވެ. އެގޮތުން މާ ގަދަޔަށް ބޮލުގައި ރިއްސާ، ދާހިއްލައި، ނޭވާލާން އުދަގޫވުން އަދި މާ ބޮޑަށް ކަރުހިއްކާ ނަމަ ސްޓްރޯކް ޖެހުމަށް ވެސް މަގު ފަހިވެގެން ދިއުމަކީ އެކަށީގެންވާ ކަމެކެވެ. އެހެންކަމުން ގިނައިން ފެން ބުއިމަށް އާދަކޮށް ހިޔާ ދޭ ތަނެއްގެ ހުރުމަށް އިސްކަން ދޭށެވެ.\nމީގެ އިތުރުން ބޯ އެނބުރުމުން ސަލާމަތް ވުމަށްޓަކައި އަންނާރު ޖޫސް ވެސް ބޭނުން ކުރެވިދާނެއެވެ. އަދި މެންދުރު އެންމެ ހޫނު ގަދަ ވަގުތުގައި ބޭރަށް ނިކުމެ އުޅޭނަމަ ތޮފި، އަދި އައިނު އެޅުމަށް އިސްކަން ދޭށެވެ. އަދި ގިނައިން ފެން ބޯށެވެ. އަދި ކޮފީ ފަދަ ބުއިންތައް މަދުކުރާށެވެ. އެއީ މީގެ ސަބަބުން ހަށިގަނޑަށް ފެން ލިއްބައިދޭ މިންވަރު މަދުވާނެތީއެވެ.


ބޮޑުބެރު ރަމްޒުކޮށްދޭ ހިތްގައިމު ރީތި ރިސޯޓް | Sandhaanu\nދިވެހިންގެ ސަގާފަތާއި އާދަކާދައަކީ ރާއްޖެއަށް އަންނަ ފަތުރުވެރިން އެންމެ ގަޔާވާ އެއްކަމެވެ. އޭގެ ތެރެއިންވެސް އެ އަޑެއް އިވުމުން ދިވެހިންގެ ލޭކައްކުވައިދޭ ބޮޑުބެރަކީ ފަތުވެރިންގެ ވެސް ލެއާ ކުޅޭލާ ހާއްސަ ކުޅިވަރެކެވެ.\nބޮޑުބެރުޖަހަން ގެންގުޅޭ ބެރަކީ ދިވެހި ސަގާފަތް ރަމްޒުކޮށްދޭ ރީތި ނަލަ އެއްޗެކެވެ. މި ނަލަކަން ނަމޫނާއަކަށް ނަގައިގެން ދުނިޔޭގެ މަޝްހޫރުކަން ހޯދަން މިފަހަރު މިސްރާބް ޖެހީ ރާއްޖޭގެ ރިސޯޓެކެވެ. މާލެ އަތޮޅުގައި ތަރައްގީކޮށްފައިވާ ރިޓްޒް ކާލްޓަން މޯލްޑިވްސް ފަރި އައިލެންޑްސް ރިސޯޓެވެ.\nރިޓްޒް ކާލްޓަން މޯލްޑިވްސް، ފަރި އައިލެންސް ރިސޯޓަކީ ސިންގަޕޫރުގެ ޕޮންޓިއާކް ކުންފުނިން އިންޓަރގްރޭޓަޑް ރިސޯޓު ކޮންސެޕްޓަށް ތަރައްގީކޮށްފައިވާ ފަރި އައިލެންޑްސްގެ އެއް ރިސޯޓެވެ.\nއޮސްޓްރޭލިއާގެ ކުންފުންޏަކުން ފަރުމާކުރި މި ރިސޯޓްގެ ކޮންމެ ދިމާލަކުންވެސް ފެންނަނީ ބޮޑުބެރު ރަމްޒުކޮށްދޭހެން ވަށްކޮށް ހަދާފައިވާ ރީތި ޑިޒައިންތަކެވެ.\nރަށާ މާދުރުން ރަށުގެ މަލަމަތި ފެންނައިރު ބޮޑުބެރު ރަމްޒުކޮށްދޭ މި ޑިޒައިންތަކުން ރިސޯޓްގެ ރީތިކަމާއި ނަލަކަން އެހައިމެ ބޮޑުވެފަ ބަލައިލަން ހިތްގައިމެވެ.\nމި ރިސޯޓް ބޮޑުބެރަށް ހާއްސަވީ ހަމައެކަނި ރަމްޒުކޮށްދޭ ޑިޒައިނުން އެކަންޏެއްނޫނެވެ. މި މަހު ހުޅުވި މި ރިސޯޓް ހުޅުވައިފައި މި ވަނީ ފަތުރުވެރިންނަށް ބޮޑުބެރު ޖަހަން ދަސްކޮށްދޭ ކްލާސްތަކަކާ ވެސް އެކުއެވެ.\nބޮޑުބެރަށް ޝައުގުވެރިވާ ކޮންމެ ފަތުރުވެރިއަކަށް ވެސް މި ކްލާސްތަކުގައި ބައިވެރިވުމުގެ ފުރުސަތު ދޭގޮތަށެވެ.\nވެލާނާ އިންޓަރނޭޝަނަލް އެއަރޕޯޓުން ލޯންޗެއްގައި 50 މިނެޓުން ދެވޭހާ ދުރުމިނުގައި އޮތް މި ރިސޯޓަށް ސީޕްލޭންގައި 10 މިނެޓުން ދެވެއެވެ.\nއެއް ކޮޓަރީގެ ވިލާތަކާއި3ކޮޓަރީގެ ވިލާތަށް ހުންނަ މި ރިސޯޓަކީ 100 ކޮޓަރީގެ ރިސޯޓެކެވެ. މި ރިސޯޓްގައި ތަފާތު އެކި ކަހަލަ ކެއުންތައް ލިބޭ ހަތް ރެސްޓޯރަންޓް ހުރެއެވެ. އަދި އެކިކަހަލަ ޓްރީޓްމަންޓްދޭ ސްޕާއެއް ހުރެއެވެ.\nފަރި އައިލެންސް ރިސޯޓްގައި ޕްރައިވެޓް ޕޫލަކާއެކު ތަރައްގީކޮށްފައިވާ އެއްކޮޓަރީގެ އޯޝަން ވިއު ވިލާއަކަށް ޗުއްޓީ ހޭދަކޮށްލުމަށް ރެއަކަށް ޖެހެނީ ގާތްގަނޑަކަށް 28000 ރުފިޔާ ނުވަތަ 1800 ޑޮލަރެވެ.\nއަދި ޕްރައިވެޓް ޕޫލަކާއި އެކު ހުންނަ ދެ ކޮޓަރީގެ ބީޗުވިއު ވިލާއެއް ރެއަކަށް ގާތްގަނޑަކަށް 7399 ޑޮލަރު ނުވަތަ 114096 ރުފިޔާ އަރައެވެ.


Keerithi Quran ge aayaithah farufadha thanthanugai hippumuge hukum\nކީރިތި ޤުރުއާނުގެ އާޔަތްތައް ފާރުފަދަ ތަންތަނުގައި ހިއްޕުމުގެ ޙުކުމް\nNovember 3, 2015 January 24, 2016 ޢަލީ އާސިރު\t1 Comment\tހިއްޕުން, ފަތުވާ, ޤުރުއާން\nއޭގެ ފަހުގައި މީހަކު ބުނެފާނެއެވެ. އަހަރެމެންނަށް އެކަން ނަހީވެގެންނެއް ނުވެއެވެ. އަދި އަހަރެމެން އެކަން ކުރަނީ ޒީނަތެއްގެ ގޮތުގައެއް ނޫނެވެ. އަދި އަހަރެމެން އެކަމުގައި ޙައްދުފަހަނަޅައި ނުދަމެވެ. އަދި އަހަރެމެން ބޭނުންވަނީ މަޖިލީސްތަކުގައި މީސްތަކުންނަށް އެފަދަ އާޔަތްތައް ހަނދުމަކޮށްދިނުމެވެ. އޭގެ ޖަވާބުގައި ބުނަމެވެ. ކަންތައްތައް ހިނގަމުންދާ ގޮތަށް ބަލައިފިނަމަ، އަހަރެމެންނަށް ފެންނަނީ ހަމަ ތިޔަ ވިދާޅުވި ގޮތަށް އެކަން ވެގެންދާ ގޮތް ހެއްޔެވެ؟ މަޖިލީސްތަކުގައި ތިބޭ މީހުން ﷲ ހަނދުމަކުރޭ ހެއްޔެވެ؟ ނުވަތަ އެތާނގައި އެލުވާފައި ނުވަތަ ހިއްޕާފައި ހުރި އާޔަތްތައް ކިޔާހަދާހެއްޔެވެ؟\nޙަޤީޤަތުގައި ކަންތައް ވަނީ އެހެނަކުން ނޫނެވެ. އަދި ކިއެއްތަ! އެގޮތަށް އާޔަތްތައް ހަރުކޮށްފައިވާ ތަންތާނގައި އިށިއިނދެ ތިބޭ ކިތައް މީހުން އެބައިމީހުންގެ ބޮލުގެ މަތީގައި (ފާރުގައި) އެލުވާފައި ނުވަތަ ހަރުކޮށްފައި ހުންނަ އެ އާޔަތްތަކާ ޚިލާފު ކަންތައްތައް ސީދާ އެފަދަ މަޖިލިސްތަކުގައިވެސް ކުރޭ ހެއްޔެވެ؟ ދޮގުހެދުމާއި ޣީބަ ބުނުމާއި ފުރައްސާރަކުރުމާއި އެކި އެކި މުންކަރާތްތަކެވެ. އެފަދަ އާޔަތްތަކުން ބަޔަކަށް ފައިދާވާ ކަމުގައި ބެލިނަމަވެސް، އެއީ ވަރަށް މަދު ޢަދަދެއްގެ ބައެކެވެ. މި މައްސަލާގައި ޙުކުމުގައި އެއްވެސް އަސަރެއްގެ އޭގެ ސަބަބުން ނުކުރާވަރުގެ މަދު ޢަދަދެއްގެބައެކެވެ.\nނޯޓް:ޖަވާބުދެއްވީ އައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nމަސްދަރު: ދިސަލަފިއްޔާ ވެބްސައިޓް\n← ސިޙުރުގެ ސަބަބުން ހަނދާންނެތޭނަމަ ކުރެވިދާނެ ފަރުވާ\nދެމަފިރިން ގުޅުވުމަށްޓަކައި ސިޙުރުހެދުމުގެ ޙުކުމް →\nދެމަފިރިން ގުޅުވުމަށްޓަކައި ސިޙުރުހެދުމުގެ ޙުކުމް\nNovember 5, 2015 November 22, 2015 އަބޫ އަބްދުﷲ\t0\nJanuary 23, 2016 January 26, 2016 އަބޫ އަބްދުﷲ\t0\nOne thought on “ކީރިތި ޤުރުއާނުގެ އާޔަތްތައް ފާރުފަދަ ތަންތަނުގައި ހިއްޕުމުގެ ޙުކުމް”\nކީރިތީ ގުރުއާން މިސްކިތުގައި ހަރުކޮއްފައިވާނަމަ ޢަމަލު ކުރަންވީކިހިނެއް؟


Ras Online - މިދިޔަ އަހަރަށްވުރެ އެސްޓީއޯގެ މިކުއާޓާގެ ޢާމްދަނީ ދަށްވެއްޖެ\nމިދިޔަ އަހަރަށްވުރެ އެސްޓީއޯގެ މިކުއާޓާގެ ޢާމްދަނީ ދަށްވެއްޖެ\nއަހުމަދު ޝާހް 30 އޭޕްރީލު 2021\nއެސްޓީއޯ ބިލްޑިންގް (ފޮޓޯ: ސޯޝަލް މީޑިއާ)\nމިދިޔަ އަހަރުގެ ފުރަތަމަ ކުއާޓާ އަށްވުރެ ސްޓޭޓް ޓްރޭޑިން އޯގަނައިޒޭޝަން (އެސްޓީއޯ)ގެ މިއަހަރުގެ މި ކުއާޓަރގެ ޢާމްދަނީ ދަށްވެއްޖެ އެވެ.\nއެސްޓީއޯއިން ޢާއްމު ކޮށްފައިވާ މިއަހަރުގެ ފުރަތަމަ ކުއާޓާގެ ހިސާބުތައް ދައްކާ ގޮތުން، މިދިޔަ އަހަރުގެ ފުރަތަމަ ކުއާޓާގައި 2.4 ބިލިއަން ރުފިޔާގެ އާމްދަނީއެއް އެކުންފުންޏަށް ވަނީ ލިބިފަ އެވެ. ނަމަވެސް އެޢަދަދު މިއަހަރު ވަނީ 2.1 ބިލިއަން ރުފިޔާއަށް ދަށްވެފައެވެ.\nމިއަހަރުގެ ފުރަތަމަ ކުއާޓަރުގައި 109 މިލިއަން ރުފިޔާގެ ފައިދާއެއް ލިބުނު އިރު, މިދިޔަ އަހަރުގެ ފަހު ކުއާޓަރުގައި އެ ކުންފުންޏަށް ފައިދާގެ ގޮތުގައިލިބިފައިވަނީ 91 މިލިއަން ރުފިޔާއެވެ. މިއީ 18 މިލިއަން ރުފިޔާގެ ކުރިއެރުމެކެވެ.\nމި ކުއާޓާގައި އެ ކުންފުންޏަށް 2.1 ބިލިއަން ރުފިޔާގެ އާމްދަނީއެއް ލިބިފައިވެއެވެ. މިއީ މިދިޔަ އަހަރުގެ ފަހު ކުއާޓަރާ އަޅައިބަލާއިރު 15 ޕަސެންޓުގެ ކުރިއެރުމެކެވެ. އެ ކުއާޓަރުގައި އެ ކުންފުންޏަށް ލިބިފައިވަނީ 1.8 ބިލިއަން ރުފިޔާގެ އާމްދަނީއެކެވެ.\nއެސްޓީއޯ އިން ބުނީ އެ ކުންފުނިން މި ފައިދާ ހޯދާފައިވަނީ އެ ކުންފުނީގެ ހަރަދު ކުޑަކޮށްގެން ކަމަށާއި، މިދިޔަ އަހަރުގެ ފަހު ކުއާޓަރުގައި އެ ކުންފުނިން 258 މިލިއަން ރުފިޔާ ހަރަދުކޮށްފައިވާ އިރު, މިއަހަރުގެ ފުރަތަމަ ކުއާޓަރުގައި ހަރަދު ކޮށްފައިވަނީ 231 މިލިއަން ރުފިޔާ ކަމަށެވެ.\nމިއަހަރުގެ ފުރަތަމަ ކުއާޓަރުގައި އެސްޓީއޯއަށް މިލިބުނު ފައިދާއަކީ ކޮވިޑުގެ ސަބަބުން މިދިޔަ އަހަރުގެ ދެވަނަ ކުއާޓަރުން ފެށިގެން އެސްޓީއޯއަށް ލިބެމުންދިޔަ ފައިދާ ދަށަށް ދިއުމަށްފަހު މައްޗަށް ދިޔަ ފުރަތަމަ ފަހަރެވެ. އެ ކުންފުނިން ބުނީ ކުންފުނީގެ މައިގަނޑު މަސައްކަތަކީ ތެލުގެ އަގު އެއްވަރެއްގައި ހިފެހެއްޓުމާއި، އަސާސީ ޚިދުމަތްތައް ފޯރުކޮށްދިނުން ކަމަށެވެ.


މެމްބަރުންގެ މުސާރައިން 20 ޕަސެންޓް އުނިކުރަން ކޮމިޓީން ފާސްކޮށްފި – Dhen.mv\nމެމްބަރުންގެ މުސާރައިން 20 ޕަސެންޓް އުނިކުރަން ކޮމިޓީން ފާސްކޮށްފި\nMarch 18, 2020 - 2:01 pm\nކޮވިޑް-19 އާއި ގުޅިގެން ރައްޔިތުންގެ މަޖިލީހުގެ މެންބަރުންގެ މުސާރައިން 20 ޕަސެންޓް އުނިކުރަން މަޖިލީހުގެ މާލިއްޔަތު ކޮމިޓީން މިއަދު ފާސްކޮށްފި އެވެ.\nއެމްޑީޕީގެ ޕާލަމެންޓްރީ ގްރޫޕުން ހުށަހެޅި އެ ހުށަހެޅުން ކޮމިޓީން ފާސްކޮށްފައިވަނީ ބައްދަލުވުމުގައި ބައިވެރިވެވަޑައިގެންނެވި ހަތް މެންބަރުންގެ އަޣުލަބިއްޔަތުންނެވެ.\nކޮމިޓީގެ މި ނިންމުން މަޖިލީހުން ފާސްކުރުމާ މެދު ގޮތެއް ނިންމުމަށް މިއަދު މެންދުރު 14:00 ގައި ޖަލްސާއެއް ބޭއްވުމަށް ވަނީ ހަމަޖެހިފައެވެ.\nމަޖިލީހުގެ މެމްބަރުންގެ މުސާރަ އިން 20 ޕަސެންޓު އުނިކުރަން ފާސްކުރިއިރު، ފިނޭންސް މިނިސްޓަރު އިބްރާހިމް އަމީރު ވަނީ މަޖިލީހުގެ ހަރަދުތަކުން 19 މިލިއަން ރުފިޔާ ކުޑަކޮށްދިނުމަށް ވެސް އެދިވަޑައިގެންފައެވެ.\nނުރައްކާތެރި ކޮވިޑް-19 އާއި ގުޅިގެން ރާއްޖޭގެ އިގްތިސާދަށް ކޮންމެވެސް ވަރެއްގެ އަސަރެއްގެ ކުރާނެ ކަމަށް ސަރުކާރުން ބުނެފައިވާއިރު ސަރުކާރުން ވަނީ އެކަމާ ގުޅިގެން ދައުލަތުގެ ހަރަދު ކުޑަކުރުމަށް ފިޔަވަޅުތަކެއް އަޅާފައެވެ. އެގޮތުން އާ ވަޒީފާތައް ނުއުފެއްދުމަށާއި އިދާރީ ހަރަދުތައް ކުޑަ ކުރުމަށް ފިނޭންސް މިނިސްޓްރީން ވަނީ ދައުލަތުގެ އޮފީސްތަކަށް އަންގާފައެވެ.\nކޮވިޑް 19 ގެ ސަބަބުން ރާއްޖޭގެ އިގްތިސާދު ދަށްވާނެ ކަމަށް ރައީސް އިބްރާހިމް މުހައްމަދު ސޯލިހު ވެސް މިދިޔަ ބުރާސްފަތި ދުވަހު ވަނީ ވިދާޅުވެފައެވެ.


ރާއްޖެއަށް ސޭފް ޓޫރިޒަމް ސްޓޭމްޕް ލިބިއްޖެ\nބޯޑަރު ހުޅުވުމަށް ފަހު ފުރަތަމަ އައި ޓޫރިސްޓުން ފްލައިޓުން ފައިބަނީ: ރާއްޖެއަށް ސޭފް ޓޫރިޒަމް ސެޓޭމް މިހާރު ވަނީ ލިބިފައި -- ފޮޓޯ: އަވަސް\nވޯލްޑް ޓްރެވަލް އެންޑް ޓޫރިޒަމް ކައުންސިލް (ޑަބްލިއުޓީޓީސީ) އިން ދޭ، ސޭފް ޓޫރިޒަމް ސްޓޭމްޕް ރާއްޖެއިން ހޯދައިފި އެވެ.\nޓޫރިޒަމް މިނިސްޓަރު ޑރ. އަބްދުﷲ މައުސޫމް މިއަދު އަވަސް އަށް ދެއްވި އިންޓަވިއުއެއްގައި ވިދާޅުވީ ސޭފް ޓޫރިޒަމް ސްޓޭމްޕް ރާއްޖެއަށް ލިބިފައިވާ ކަމަށާ، މިއީ ޓޫރިސްޓުންނަށް ރާއްޖެއަކީ ރައްކާތެރި މަންޒިލެއްގެ ޔަގީންކަން ދޭން މުހިންމު ސެޓްފިކެޓެއް ކަމަށެވެ.\nމި ސްޓޭމްޕް ލިބުނުކަން ރާއްޖެއަށް އަންގާފައިވަނީ އިއްޔެ އެވެ. މިހާރު ޑަބްލިއުޓީޓީސީން ވެސް ވަނީ އެކަން އިއުލާނުކޮށްފަ އެވެ.\n"ވޯލްޑް ޓްރެވަލް އެންޑް ޓޫރިޒަމް ކައުންސިލްގެ އެންޑޯޒްމަންޓުވެސް ލިބިއްޖެ. މިނިސްޓްރީން އެކަން ރަސްމީކޮށް އިއުލާނު ކުރާނެ... ސޭފް ޑެސްޓިނޭޝަން އެންޑޯޒްމަންޓް ލިބިއްޖެ. މި ހުރިހާ ކަމަކުން އިރާދުކުރެއްވިއްޔާ ހުރިހާ ކަމެއް ވެސް ކުރިއަށް ގެންދެވޭނެ،" މައުސޫމް ވިދާޅުވި އެވެ.\nމިނިސްޓަރު އިތުރަށް ވިދާޅުވި ގޮތުގައި ރާއްޖެއަށް ޓޫރިސްޓުން އައުމުގެ ކުރިން ނެގެޓިވް ޕީސީއާރު ޓެސްޓެއް އޮތުމަކީ ލިބިގެންދިޔަ ޔަގީން ކަމެކެވެ.\n"ނެގެޓިވް ބޯޑާ ޕީސީއާރު އެއީ އެހެން ގައުމުތަކުން ވަރަށް ބަލައިގަތް ކަމެއް. އިރާދުކުރެއްވިއްޔާ، ނެގެޓިވް ޕީސީއާރުގެ ފަހުން ރަޝިއާ ފްލައިޓެއް ވެސް އަންނަން ފަށައިފި. ރަޝިއާގެ މާކެޓަކީ ބޮޑު މާކެޓެއް. ހަރަދު ވެސް ކުރާ ބައެއް އެއީ. އެހެންވެ މީގެ ހެޔޮ އަސަރު ކުރާނެ،" ޑރ. މައުސޫމް ވިދާޅުވި އެވެ.\nމީގެ އިތުރުން ޖަރުމަނު މީހުން ވެސް ރާއްޖެ އައިސް ގައުމަށް ދާއިރު އަންނަ މަހުން ފެށިގެން ކަރަންޓީން ވާން ނުޖެހޭނެ ގޮތަށް ނިންމުމަކީ ވެސް ހެޔޮ ބަދަލެއް ކަމަށް ވިދާޅުވި އެވެ.\nޑަބްލިއުޓީޓީސީ އިން ދޭ "ސްޓޭމްޕް" އަކީ ޓޫރިސްޓުންނަށް ހިދުމަތްދޭ ތަންތަނުގައި ހާއްސަ ރައްކާތެރިކަމުގެ ފިޔަވަޅުތަކެއް އެޅުމުން، ދޭން ސެޓްފިކެޓެކެވެ. މި ސެޓްފިކެޓް އެންމެ ފުރަތަމަ ހޯދި އެއް ގައުމަކީ އަވަށްޓެރި ސްރީލަންކާ އެވެ. މި ސެޓްފިކެޓް ދޭ ޑަބްލިއުޓީޓީސީން ބުނެފައިވާ ގޮތުގައި މިއީ ޓޫރިސްޓުންނަށް ޔަގީންކަން ލިބިގެންދާނެ ސެޓްފިކެޓެކެވެ.\nގިނަ ގައުމުތަކަށް ލިބިފައިވާ ޑަބްލިއުޓީޓީސީގެ ސްޓޭމްޕް\nރާއްޖޭގެ ބޯޑަރު ހުޅުވާފައިވަނީ ޖުލައި މަހުގެ 15 ވަނަ ދުވަހު އެވެ. ބޯޑަރު ހުޅުވުމުގެ ކުރިން ސަރުކާރުން ކުރި ދިރާސާ އިން ދެއްކި ގޮތުގައި ރާއްޖެ އަށް 800،000 ޓޫރިސްޓުން އަންނާނެ އެވެ. ނަމަވެސް މިހާރު ޓޫރިޒަމް މިނިސްޓްރީން އަންދާޒާކޮށްފައިވަނީ މި އަހަރު އަންނާނީ 100،000 ޓޫރިސްޓުންނެވެ. މިހާތަނަށް އައިސްފައިވަނީ 9،000 ޓޫރިސްޓުންނެވެ.\nޓޫރިޒަމް މިނިސްޓްރީ އޮފް ޓޫރިޒަމް ޑރ. އަބްދުﷲ މައުސޫމް + ކޮވިޑް-19


Muskulhi Bappa Dhookohli Roadha Hifun | Dhiislam\nމުސްކުޅި ބައްޕަ ދޫކޮށްލި ރޯދަ ހިފުން\nއައްޝައިޚް މުޙައްމަދު ޠައްޔިބު ބިން ޢަބްދުލް ޙަކީމް މެއި 13, 2017\nސުވާލު: އަޅުގަނޑުގެ ބައްޕަގެ ބަލިހާލަތު ހުރިގޮތުން ފަރުޟުރޯދަ ވަނީ ހިފޭ ގޮތް ނުވެފައެވެ.މިހާރުވެސް ބައްޕަ ބަލިހާލަތު ހުރިގޮތހުން ހިފޭ ގޮތެއް ނުވެއެވެ. ބައްޕައަކީ ވަރަށް މުސްކުޅި އަދި ގައިގެ ވަރުދެރަވެފައިވާ މީހެކެވެ.އަދި ރޯދަމަހުގެ ފަރުޟު ރޯދައަށް ފުރަތަމަ ދުވަހު ހުރުމުގެ ސަބަބުން ވަނީ ބަލިހާލަތު އިތުރަށް ގޯސްވެފައެވެ.ބައްޕަގެ ފިރިހެން ހަތަރު ދަރިން އަދި އަންހެން ތިން ދަރިން ތިބެއެވެ. ވީމާ ބައްޕަގެ ގެއްލުނު ރޯދަތައް ހިފުމަށް ހަދަން ޖެހޭނެ ގޮތަކީ ކޮބައިތޯއެވެ.\nلله والصلاة والسلام على رسول الله،\nބައްޕަގެ ތި ބައްޔަކީ ޢާއްމު ބަލިތައްފަދައިން ފަސޭހަވުމުގެ އުންމީދުއޮތް ބައްޔެއްނަމަ ބަލި ފަސޭހަވުމުން ނުހިފި ހުރި ރޯދަ ހިފާނީއެވެ. ނަމަވެސް ތި ބައްޔަކީ ރަނގަޅުވުމުގެ އުއްމީދެއްނެތް ބައްޔެއް ނަމަ އޮތް ޙުކުމަކީ ނުހިފާ ކޮންމެ ރޯދައަކަށް މިސްކީނަކަށް ކާންދިނުމެވެ. ކާންދިނުމުގެ މިންވަރަކީ އެރަށެއްގެ ބަޔަކު ކެއުމުގެ ގޮތުގައި ޢާއްމުކޮށް ބޭނުންކުރާ ބާވަތަކުން، މިސާލަކަށް ހަނޑުލުގެ ޞާއެއްގެ ދެބައިކޮށްފަ އެއްބައިގެ މިންވަރެވެ. އެއީ ގާތްގަނޑަކަށް 1ކިލޯ 500ގްރާމެވެ.\nދެން ތި ވިދާޅުވީ ބައްޕަގެ ދަރީން ތިބި ވާހަކައެވެ. ހަށިގަނޑަށް އަދާކުރެވޭ އަޅުކަންތަކަކީ އެ އިންސާނެއްގެ އަމިއްލަ ނަފްސަށް ވާޖިބު ކުރައްވާފައިވާ ކަންކަމެވެ. އެހެންކަމުން އޭނާ ދިރިހުރި ހާލުގައި އެހެންމީހަކަށް އޭނަގެ މައްޗަށް ނަމާދުކޮށް ރޯދަހިފައި ހެދުމެއް ނޯވެއެވެ. އެއީ އަމިއްލަ ދަރިން ކަމުގައިވިޔަސްމެއެވެ. ނަމަވެސް ނުކުޅެދޭ ހާލުގައި ޙައްޖު ޢުމުރާ އޭގެތެރިން އިސްތިޘްނާ ވެގެންވެއެވެ އެއީ ސާފު ޞަރީޙަ ނައްޞުތަކާއި ދަލީލުތައް އެކަމަށް ވާރިދުވެފައިވާތީއެވެ. والله أعلم


Sonee hardware hulhumale: Hiygaimu maahaulehgai shopping\nސޮނީ ހާޑްވެއާ ހުޅުމާލެ ފިހާރައިގެ ވީޑީއޯ\nފިހާރައިގެ ދޮރު މައްޗަށް ހުއްޓުމާއެކު ދޮރު ހުޅުވިއްޖެ އެވެ. އެތެރެ ބަލައިލުމުން އިހުސާސް ކުރެވެނީ ރާއްޖޭގެ ވިޔަފާރިތަކާއި ފިހާރަ ހުޅުވުމުގެ ވައްޓަފާޅި އައިސްފައިވާ ހަލުވި ކުރިއެރުމެވެ. ފިހާރައިގެ ފަންގި ފިލާގެ އުފުން އުސްވުމުން ފިހާރައިގެ ޖާގަ ތަނަވަސް ކޮށްދެ އެވެ. ބޮކިތަކާއި ރެކުތަކުގެ އެތުރުމުން ގެނެސްފައިވާ ވައްޓަފާޅިން އެތެރޭގެ މާހައުލު ރީތިކޮށްދެ އެވެ. މުދާ ރެކުތައް އަތުރާލާފައި ހުރީ ފަރުވާތެރިކަމާއި ރޭވުންތެރިކަމާއެކުގަ އެވެ. ހުޅުމާލެ އަށް އަރައި ނިރޮޅު މަގުން ކުރި އަށް ދާއިރު ވާތް ފަރާތުން ފެންނަ ރަތް ކުލައިގެ ބޮޑު މި އިމާރާތަކީ "ސޮނީ ހާޑްވެއާ ހުޅުމާލެ" އެވެ. ހުޅުމާލޭގައި ސޮނީ ހާޑްވެއާ އިން ހުޅުވާފައިވާ ބޮޑު ފިހާރަ އެވެ. މިއީ ރާއްޖޭގައި ހުރި އެންމެ ބޮޑު އެއް ފިހާރަ އަށް ވުމުގެ އިތުރުން މިތަން ވެފައިވަނީ ގިނަ ބައެއްގެ ފޭވަރިޓަށެވެ.\n"ފަސޭހަ އިން މުދާ ހޯދާލެވޭނެ ގޮތަކަށް މި ތަން ހުންނާނީ. ފިހާރަ ފަރުމާ ކުރުމުގައި ބަލާފައިވާނީ ކަސްޓަމަރުންގެ ފަސޭހަ އަށް. ސެލްފް ސާވިސް ކޮންސެޕްޓެއްމިއީ. އެކަމަކު ކޮންމެ ކަސްޓަމަރަކު ބޭނުންވެއްޖެ ހިނދެއްގައި އަޅުގަނޑުމެންގެ މުވައްޒަފުން ތިބޭނީ ތައްޔާރަށް،" ރާއްޖޭގެ އެންމެ ޒަމާންވީ ވިޔަފާރީގެ ބްރޭންޑް ކަމަށްވާ "ސޮނީ" ގެ ހުޅުމާލެ ފިހާރައިގެ މެނޭޖަރު މުހައްމަދު ހަމްދޫން ވިދާޅުވި އެވެ.\nނަވާރަ ސަތޭކަ ހަތްދިހަ ވަނަ އަހަރު "ސޮނީ" ގެ ބިންގާ އެޅުނު ދުވަހުން ފެށިގެން ވެސް ސޮނީގެ ހިދުމަތް ދިނުމުގެ ފަލްސަފާއަކީ ހިތްހެޔޮ ހިދުމަތާއި ފެންވަރު ރަނގަޅު މުދާ އަގު ހެޔޮކޮށް ރައްޔިތުންނާ ހަމަ އަށް ގެނެސް ދިނުނެވެ. ސޮނީއަކީ އެންމެންގެ "ފޭވަރިޓް ހާޑްވެއާ ސްޓޯރަށް" ވަނީ އެހެންވެ އެވެ. މި ފިހާރަ އިން ވެސް ފެންނަނި ހަމައެކަމެވެ. ސޮނީ ހުޅުމާލެ ފިހާރައަކީ މި މަގުސަދު އިތުރަށް ފުރިހަމަ ކުރުމަށް އެ ކުންފުނީގެ ވިޔަފާރީގެ ޗޭނުގައި އަޅުވާފައިވާ އިތުރު ބޮޅެކެވެ. މި ފިހާރަ އިން އެނގެނީ ހާޑްވެއާގެ ވިޔަފާރީގައި ސޮނީ އޮތް އުސްމިނެވެ. ގާތްގަނޑަކަށް ހަހާސް އަކަފޫޓުގެ ބޮޑު މި އިމާރާތް ފަސް ބުރި އަށް ހަދާ ނިންމާލާފައިވަނީ އަަހަރެއްހާ ދުވަހުން ނެވެ. ދަގަނޑު ތަނބު ޖަހައިގެން ހެދި "ޕްރީފެބް" މި ތަނަކީ މިގޮތަށް ރާއްޖޭގައި ހެދި ދެވަނަ ފިހާރަ އެވެ. މިހާރު މި ފިހާރައިގެ ތިން ބުރީގައި ހިދުމަތް ވަނީ ފަށާފަ އެވެ. މި ފިހާރާގައި ލިބެން ހުރީ ކޮން އެޗެއް ހެއްޔެވެ ؟\nސޮނީ ހުޅުމާލެ ފިހާރާގައި ފައިސާ ދައްކަން ފަސް ކައުންޓަރު ހުރެ އެވެ. ފިހާރައިގެ އެންމެ ތިރި ނުވަތަ ގްރައުންޑް ފްލޯ ހާއްސަ ވަނީ ސޮނީގެ ވިޔަފާރި މަޝްހޫރު ކަން ހޯދި ހާޑްވެއާ ސާމާނަށެވެ. މި ފްލޯގައި އިސްކުރުން ފެށިގެން ޕީވީސީ ހޮޅި އާއި ކަރަންޓު ސާމާނުގެ އެކި ބާވަތްތަކުގެ އިތުރުން ތެރަހާއި ޓޫލް ލިބެން ހުރެ އެވެ. މިބައިގެ ކޮންމެ ރެކެއް ވެސް ބަރުކޮށްފައިވަނީ ކަސްޓަމަރުން ބޭނުން ވާނެ އެންމެ ކޮލިޓީ ހާޑްވެއާ ސާމާނުން ނެވެ.\nސޮނީ ހާޑްވެއާގެ އެސިޑެންޓް މެނޭޖަރު މާކެޓިން މުހައްމަދު އަބްރާރު ވިދާޅުވި ގޮތުގައި ސޮނީ ހާޑްވެއާ ހުޅުމާލެ ފިހާރައިގެ އެންމެ ހާއްސަ ކަމަކީ އެ ކުންފުނިން ލިބޭ ހުރިހާ އުފެއްދުމެއްހެން އެއް ފުރާޅެއްގެ ދަށުން ލިބެން ހުރުމެވެ.\nލައިޓިން އަށް ހާއްސަ ބައެއް\n"ކާާޗާ" އާއި "ލެޑްވާންސް" އަދި "އޮސްރާމް" އާއި "ބޯޝް" އަދި "ޑަންލޮޕް" ރާއްޖެ ގެނެސްދިނީ ސޮނީ އިން ނެވެ. ދުނިޔޭގެ ބާޒާރުގައި ޒަމާންވީ އެތަށް ބައެއްގެ މަގުބޫލުކަން ހޯދާފައިވާ މި ބްރޭންޑުތައް ގިނަ ދިވެހިންނަށް އެނގިގެން ދިޔައީ ސޮނީގެ ސަބަބުން ނޭ ބުނެވިދާނެ އެވެ. އަދި މަސްވެރިކަމުގައި ބޭނުން ކުރާ މަޝްހޫރު "ސިމާއޯ" ބްރޭންޑުގެ މަސްވެރިކަމުގެ އާލާތްތައް ވެސް ހުރެ އެވެ. ސޮނީ އުފެއްދުނީއްސުރެން ފެށިގެން ވެސް އެ ތަނުން ލައިޓް ލިބެ އެވެ. ފަސޭހަކަމާއެކު ބޭނުންވާ ވައްތަރެއްގެ ލައިޓެއް ހޯދައިލުމުގެ ފުރުސަތު މި ފިހާރަ އިން ލިބެ އެވެ. މި ފްލޯ އިން ފާހަގަވާ ކަމަކީ މި ބްރޭންޑުތައް ޑިސްޕްލޭ ކުރުމުގައި ތަފާސް ވިސްނުމެއް ގެންގުޅެފައިވުމެވެ. މުދާ ރެކުތަކުގެ ފަރުމާ ކުރުން ވެސް މުޅިން ތަފާތު ވުމެވެ.\nމި ބަދަލު ފެންނަނީ "ލެޑްވާންސް" ފަދަ ލައިޓް ވިއްކާ ބްރޭންޑުތަކާއި ސޮނީއާ އޮތް ގާތް ގުޅުމެވެ. މުދާ ހަރު ތަކަކީ ވެސް އެ ކުންފުނިތަކުގެ "ސްޓޭންޑަޑަށް" ފަރުމާކޮށްފައިވާ ރެކުތަކެކެވެ. ތަފާތަކީ މި އެވެ.\nމިތަނުގައި ވެސް ސޮނީ ހޯމް\nސޮނީ ހޯމްގެ ފިހާރައެއް ދާދި ފަހުން ވަނީ މާލޭގައި ހުޅުވާފަ އެވެ. ނަމަވެސް ހުޅުމާލޭގައި ހުޅުވާފައިވާ މި ފިހާރައިގެ ދެވަނަ ފްލޯ އިން ވެސް ސޮނީ ހޯމްގެ މުދާ ލިބެން ހުރެ އެވެ. މި ބައިގައި ފާހާނާ އަށް ބޭނުންވާ ސާމާނާއި ގެ އަށް ބޭނުންވާ ސާމާނު ވެސް ލިބެން ހުރެ އެވެ.\nސޮނީ ހާޑްވެއާގެ ޝޮޕް މެނޭޖަރު މުހައްމަދު ހަމްދޫން ވިދާޅުވީ ސޮނީ ހާޑްވެއާގައި ހުރި ހުރިހާ ބާވަތް ތަކެއް މި ތަނުން ވެސް ލިބެން ހުންނާނެ ކަމަށެވެ.\n"ކަސްޓަމަރުން ބޭނުންވާ ހުރިހާ ބްރޭންޑެއްގެ ސާމާނު ލިބޭނެ. ހޭންޑް ޓޫލުން ފެށިގެން ޕަވާ ޓޫލްސް އާއި ކެޕަރޯލް ޕެއިންޓްސް މި ތަތނުން ލިބޭނެ،" ހަމްދޫން ވިދާޅުވި އެވެ.\nމި ފިހާރައިގެ ބޭރުން ދާ ގިނަ މީހުން މި ތަނަށް ވަދެ ބަލައިލަ އެވެ. މިކަމުގައި ދިވެހިންނާ އެއް ވަރަށް ބޭރު މީހުންގެ ޝައުގުވެރިކަން ވެސް ވަކިން ކުޑަ އެއް ނޫނެވެ. ރާއްޖެ އަށް ޒިޔާރަތް ކުރާ ގިނަ ޓޫރިސްޓުންނާއި ބިދޭސީން ގެ މެދުގައި ސޮނީ ހާޑްވެއާ ހުޅުވާލެ ފިހާރައަކީ "ފޭވަރިޓް" އެވެ. ސަބަބަކީ އެ މީހުންގެ ގައުމުތަކުން ފެންނަ ފަދަ ޖާގަ ބޮޑު ތަނަވަސް އޮރިޖިނަލް އުފެއްދުންތަށް މިތަނުން ލިބެން ހުރުމެވެ. އަދި ބައެއް ބާވަތްތަށް ރާއްޖޭން ބޭރުން ލިބޭ އަގަށް ވުރެ ހެޔޮ ލިބެން ހުރުމަކީ ވެސް މި ފިހާރަ ހިޔާރު ކުރާ ސަބަބެކެވެ. އެހެންވެ، ރާއްޖެ އަށް ޒިޔާރަތް ކުރާ ޓޫރިސްޓުން ގައުމަށް ދާއިރު މި ތަނުގައި ހުންނަ ބައެއް ބާވަތްތަށް ގެންދެ އެވެ. މިއީ ސޮނީއަށާއި ދިވެހިންނަށް ވެސް ލިބޭނެ ފަހުރެކެވެ.


ޕާމަނަންޓް ސެކްރެޓަރީ މަރިޔަމް ވަހީދާއަށް ހޯމްމިނިސްޓްރީގެ މުވައްޒަފުންގެ ފަރާތުން ވަދާއި ހަފްލާއެއް ބާއްވައިފި.\nޕާމަނަންޓް ސެކްރެޓަރީ މަރިޔަމް ވަޙީދާ މުއްދަތު ހަމަކުރައްވައި ވަކިވެ ވަޑައިގަންނަވާތީ، ހޯމްމިނިސްޓްރީގައި ހޭދަކުރެއްވި ދުވަސްތަކުގެ އަގުވަޒަންކޮށް ޝުކުރު ދެންނެވުމަށްޓަކައި ޚާއްޞަ ޙަފްލާއެއް މުވައްޒަފުންގެ ފަރާތުން ބާއްވައިފިއެވެ.\nމަރިޔަމްް ވަހީދާ ވަނީ ހޯމް މިނިސްޓްރީގެ ވެރިއެއްގެ ގޮތުންނާއި ޕާމަނަންޓް ސެކްރެޓަރީއެއްގެ ގޮތުން މަސައްކަތް ކުރައްވާފައެވެ. ޕާމަނަންޓް ސެކްރެޓަރީއެއްގެ ގޮތުުގައި ފަސް އަހަރުގެ ޓާމެއް ހަމަ ކުރައްވައި ވަކިވެ ވަޑައިގަންވާއިރު، ސަރުކާރަށް 41 އަހަރަށް ވުރެ ގިނަ ދުވަހު ވަނީ ޙިދުމަތް ކުރައްވާފައެވެ. މަރިޔަމް ވަހީދާ ސަރުކާރަށް ޚިދުމަތް ކުރެއްވި ތާރީޚަށް ބަލާލާއިރު މިނިސްޓްރީ އޮފް އެޑިޔުކޭޝަން، ރައީސުލް ޖުމްހޫރިއްޔާގެ އޮފީސް، ޑިޕާޓްމަންޓް އޮފް އެޑިޔުކޭޝަން، ޑިޕާޓްމަންޓް އޮފް އެކްސްޓާނަލް އެފެއާޒް، ރޭޑިއޯ މޯލްޑިވްސް، މިނިސްޓްރީ އޮފް ހެލްތް، ނޭޝަނަލް ޕްލޭނިންގ އެޖެންސީ، މިނިސްޓްރީ އޮފް ޕްލޭނިންގ އެންޑް އެންވަޔަރމަންޓް، ޑިޕާޓްމަންޓް އޮފް ނޭޝަނަލް ރަޖިސްޓްރޭޝަން އަދި މިނިސްޓްރީ އޮފް ހޯމް އެފެއާޒް، މިއޮފީސްތަކުގައި ތަފާތު މަޤާމުތައް ވަނީ ފުރުއްވާފައެވެ.\nމިޙަފްލާގައި މިނިސްޓްރީގެ މުވައްޒަފުންގެ ފަރާތުން މާބޮޑިއަކާއި ހަދާނީ ފަތްކޮޅަކާއި، މިނިސްޓްރީގައި މަސައްކަތް ކުރާ ސިވިލް ސަރވިސް މުވައްޒަފުން ސޮއިކޮށްފައިވާ ލިޔުމެއް މަރިޔަމް ވަޙީދާއަށް އެރުވިއެވެ.\nމިޙަފްލާގައި މަރިޔަމް ވަޙީދާ ދެއްކެވި ވާހަކަ ފުޅުގައި ހުރިހާ މުވައްޒަފުންވެސް ތެދުވެރިކަމާއި އަމާނާތްތެރިކަމާއިއެކު މަސައްކަތް ކޮށްދިނުމަށް އެދިވަޑައިގަތެވެ. އަދި އަލަށް އަންނަ ޕީ.އެސް އަށް އެއްބާރުލުން ދިނުމަށާއި އެކުވެރިކަމާއިއެކު މަސައްކަތް\tކުރުމަށް އެދިވަޑައިގަތެވެ. އަދި މިނިސްޓްރީން އެދޭ ކޮންމެ ދަޑިވަޅެއްގައި ހިލޭ ސާބަހަށް ޚިދުމަތްކޮށް ދެއްވާނެކަމަށް ވިދާޅުވިއެވެ.\nމިޙަފްލާގައި މިނިސްޓަރާއި، ސިޔާސީ ބޭފުޅުން ވާހަކަ ދެއްކެވިއެވެ. އަދި ބައެއް މުވައްޒަފުންވެސް ވާހަކަ ދެއްކެވިއެވެ.\nމިއަދަކީ އެކަމަނާ މިމިނިސްޓްރީގައި ފަސްއަހަރުގެ ދައުރު ހަމަކުރައްވާ މަސައްކަތްކުރައްވާ އެންމެ ފަހުދުވަހެވެ.


Moonah balaigen emeehehge nurahkaatherikan dheneganevidhaanetha?\nމީހެއްގެ މޫނުން އެމީހެއްގެ ނުރައްކާތެރިކަން ދެނެގަނެވިދާނެތަ؟\nފަހުގެ ތާރީޚެއްގައި ރާއްޖެ އަށް އާންމުވި އެންމެ ބޮޑު ދެ ކުށްވެރިން ކަމުގައިވާ ހުމާމް (ކ) އާއި ޝަހުމް.\nއިންޑިއާގެ މުމްބާއީގެ ރޭލު ސްޓޭޝަނަކަށް ދިން ބޮމުގެ ނުރައްކާތެރި ހަމަލާއެއްގެ ވާހަކައިން ފަށައިގަންނަމާ ހިނގާށެވެ. އެ ހަމަލާގައި ބައިވެރިވި މީހުންގެ ތެރެއިން، މަރުނުވެ ހުއްޓައި އިންޑިއާ ފުލުހުންނަށް އަތުލައިގަނެވުނީ އެންމެ މީހެކެވެ. އެއީ އަޖްމާލް ކަސަބް އެވެ.\nއޭނާ ހައްޔަރުކޮށްގެން ޕޮލިހަށް ހާޒިރުކޮށް ފޮޓޯނެގިއިރު އިސްކޮޅުގައި ކިރިޔާ ފަސް ފޫޓް ހަމަވަނީ އެވެ. ޖަވާހިރެއްހެން ދެ ލޯ ވަނީ ދިއްލިފަ އެވެ. ދެ ކޮލުގައި މަސްޖަހައި އެ ވެސް މަޑު ފިނިފެންމަލުގެ ކުލައަކުން ދިއްލިފައިވާއިރު ހީވަނީ ކުޑަކުޖެއްގެ މޫނު ހެންނެވެ.\n"ދަ ބޭބީ ފޭސްޑް ކިލާ" ގެ ނަމުން ކަސަބް އިންޑިއާ އަށް މަޝްހޫރުވީ ވެސް މި ސަބަބާ ހެދި އެވެ. އޭނާ އަކީ އޭނާގެ މޫނުގެ ސިފަތަކަށް ބަލާއިރު އެތައް ސަތޭކަ މީހުން މަރާލާފައިވާ މީހެކޭ ބުނެވޭ ވަރަށް ވުރެ "އިނޮސެންޓް ކިލާ" އެކެވެ.\nކަސަބުގެ މި "ބޭބީ ފޭސް" އެއް ފެނިގެން އިންޑިއާ އަށް ސިހުން ލިބުނުއިރު މިއީ ނުރައްކާތެރި މީހުންނާ މެދު އޮތް ގަބޫލުކުރުމަކާ މެދު ވެސް ސުވާލު އުފެއްދި ކަމެކެވެ. އާންމުކޮށް އެންމެނަށް ވިސްނިފައި އޮންނަނީ ނުވަތަ ގަބޫލުކުރެވިފައި އޮންނަނީ ހަނގުރާމަވެރިއެއް، ޓެރަރިސްޓެއް، ރޭޕިސްޓެއް ނުވަތަ މީހުން މަރައި ތަންތަނުން ވައްކަންކުރަމުން ގެންދާ މީހެއްގެ މޫނުން އޭނާގެ ނުބައިކަން އަބަދުވެސް ފާޅުވެ ފާޅުވެ ހުންނަ ކަމަށެވެ.\nނޫސްތަކުގައި ހުންނަ ޚަބަރުތަކުގައި ޝާއިއުކޮށްފައި ހުންނަ ކުށްވެރިންގެ މަގްޝޮޓް ފޮޓޯތައް ފެނުނީމަ ވެސް "އެއީ ހާދަ ނުލަފާ ވައްތަރު ޖަހާ މީހެކޭ" ނުވަތަ "މޫނުމަތިން ވެސް ވަގެއްގެ ވައްތަރު އެބަހުއްޓޭ" ހިތަށް އަރައެއް ނޫން ހެއްޔެވެ؟ މިއީ ހަގީގަތުގައި ވެސް ވަރަށް ގިނަ ބަޔަކު އެމީހުންގެ ކުށްވެރިން ނުވަތަ ނުލަފާ މީހުން ދެނެގަންނަ ގޮތެވެ.\nތާރީޚަށް ބެލި ނަމަވެސް މި ގަބޫލުކުރުމަކީ ވަރަށް ދުވަސްވީ ގަބޫލުކުރުމެއް ކަމަށް އަދި އެކަމުގައި ދިގުދެމިގެންވާ ސަގާފަތެއް އޮތް ކަމެއްކަން ވެސް ފާހަގަކޮށްލެވެ އެވެ. މީހާގެ މޫނަށް ބަލައިގެން އެ މީހަކާ މެދު ގޮތެއް ކަނޑައެޅުން އޮތީ ތާރީޚުގެ ވެސް ނިކަން ބޮޑު ކުޅިވަރަކަށް ވެފަ އެވެ.\nމޫނުގެ ސިފަތައް ދިރާސާކޮށްގެން ކުށްވެރިން ނުވަތަ މީހުން މަރާ މީހުން ކަނޑައެޅުން މިފަހުން ހުއްޓިފައި އޮތް ނަމަވެސް މި ދިރާސާގައި މިފަހުން ވެސް އެދެވޭ ކުރިއެރުންތަކެއް ހޯދާފައިވެ އެވެ. އެގޮތުން ތަޖުރިބާކާރުން ބުނާ ގޮތުން މޫނުމަތީގެ ސިފަ ފުޅާކޮށް އުފެދިފައި ހުންނަ މީހުންނަކީ ހިމަކޮށް ދިގުކޮށް އުފެދިފައި ހުންނަ މޫނުތައް ހުންނަ މީހުންނަށް ވުރެ ކަންކަމުގައި ފަސޭހައިން ރުޅިގަދަވެ ހަމަނުޖެހުމަކަށް ދާން ބޭނުންވާ މީހުން ކަމަށެވެ.\nނަމަވެސް މިއީ ފަލަ-މޫނު ނުވަތަ ފުޅާ-މޫނު ލީ މީހުން އެއްގޮތަކަށް ވެސް ހިތްހަމަޖެހޭނެ ނިންމުމެއް ނޫނެވެ. އެހެން ނޫނަސް މިއީ ބައެއް ތަޖުރިބާކަރުންގެ މެދުގައި ވެސް ހިޔާލު ތަފާތުވެފައި އޮތް މައްސަލަ އެކެވެ.\nމޫނުގެ ސިފަ ހުންނަ ގޮތަކުން ނުވަތަ މޫނުމަތިން ޖަހާ ވައްތަރެއްގެ ސަބަބުން މީހުން "ޖަޖުކޮށް" ނިންމާލާއިރު ވިސްނާލަން ޖެހެނީ އެފަދަ ބައެއް މީހުން ނުރައްކާތެރި ކުށްވެރިންނަށް ބަދަލުވެގެން ދިއުމުގެ ފަހަތުގައި މުޖުތަމައިން ކުޅޭ ރޯލު ވެސް ވަރަށް ބޮޑުކަމެވެ. މިސާލަކަށް މިފަދަ ގޮތަށް މޫނުގެ ސިފަ އަށް ބަލައިގެން ނުވަތަ މީހަކު ހުންނަ ސިފައަކަށް ބަލައިގެން އެމީހަކަށް ގޮތް ކިޔުމަކީ އޭގެ ނަފްސާނީ އަސަރު ނިކަން ބޮޑަށް އެމީހަކަށް ކޮށްފާނެ ކަމެކެވެ.\nއޭގެ ސަބަބުން އެމީހުން އެންމެ ފަހުން ކުށްވެރިޔަކަށް ނުވަތަ މީހުން މަރާ މީހަކަށް ވެސް ވެދާނެ އެވެ.\nއެކަމަކު ވެސް ފާހަގަކޮށްލަން ޖެހެނީ މޫނުގެ ސިފަ އަށް ބަލައިގެންނާއި މީހުން ތިބޭ ގޮތްގޮތަށް ބަލައިގެން ނުވަތަ ހެދުން އަޅާ ގޮތަކަށް ބަލައިގެން މުޖުތަމައުގައި އެކި މީހުން އެކި މީހުންގެ ގޮތުގައި ލޭބަލްކުރެވެމުންދާ ކަމެކެވެ. މިސާލަކަށް ބޯ ދިގުކޮށްލާފައި ހުންނަ ޒުވާން ފުރައިގެ ފިރިހެނަކު ރާއްޖެއިން ފެނިއްޖެ ނަމަ އެމީހަކު އާންމުކޮށް ލޭބަލްވެގެން ދަނީ "ހަކުރުބޯ ޕާޓޭއެއް" ގެ ގޮތުގަ އެވެ.\nނުވަތަ ބައެއް މީހުންގެ ވިސްނުމުގައި އެއީ "ވަރަށް ވެސް ނުލަފާ" އަދި އެހާމެ "ނުރައްކާތެރި" މީހެކެވެ.\nއެކަމަކު، ބޯ ރީއްޗަށް ކޮށައިގެން، ބޮލުގައި ނިކަން ރީއްޗަށް ފުނާ އަޅައިގެން ޓައީ އަޅައިގެން ކޯޓު ފަޓްލޫނު ތުރުކުރައްވައިގެން، ނަމްބަރު އައިނެއް އަޅުއްވައިގެން ހުންނަ ސަރުކާރުގެ އިސް ވެރިޔަކު ވެސް ހަމަ ނިކަން ބޮޑު ކުށްވެރިޔަކަށް ނުވަތަ ނުރައްކާތެރި މީހަކަށް ވުމުގެ ފުރުސަތު އެބަ އޮތެއް ނޫން ހެއްޔެވެ؟


ސްކޫލްތަކުގެ ޑެޕިއުޓީ ޕްރިންސިޕަލުން މަޤާމުން ވަކިކޮށް ސިޔާސީ މީހުން ސްކޫލްތަކަށް ލުން – Maldivian Democratic Party\n20 ޑިސެމްބަރު 2014\nސްކޫލްތަކުގެ ޑެޕިއުޓީ ޕްރިންސިޕަލުން މަޤާމުން ވަކިކޮށް ސިޔާސީ މީހުން ސްކޫލްތަކަށް ލުން\nމިނިސްޓްރީ އޮފް އެޑިޔުކޭޝަނުން މިހާރު މަސައްކަތްކުރައްވަމުން ގެންދަވަނީ ސްކޫލްތަކުގައި ތިއްބެވި ޑެޕިއުޓީ ޕްރިންސިޕަލުން އެ މަޤާމުތަކުން ވަކިކުރެއްވުމަށެވެ. އެނގިފައިވާ ގޮތުގައި ޑެޕިއުޓީ ޕްރިންސިޕަލުންނަށް މިނިސްޓްރީ އޮފް އެޑިޔުކޭޝަނުން ހުށައަޅުއްވަނީ އެ ބޭފުޅުން ޓީޗަރުންނަށް، ނުވަތަ ލީޑިންގ ޓީޗަރުންނަށް ބަދަލުވުމަށެވެ. ނުވަތަ މިނިސްޓްރީ އޮފް އެޑިޔުކޭޝަންގައި ނުވަތަ އަތޮޅުތެރޭގެ ސްކޫލެއް ހިންގުމަށް އަތޮޅަކަށް ވަޑައިގަތުމަށެވެ.\nމާލެއާއި އަތޮޅުތަކުގެ ބައެއް ސްކޫލްތަކަކީ ދެ ދަންފަޅިއަށް ހިންގާ، ކޮންމެ ސްކޫލެއްގައި 1000 އަށް ވުރެން ދަރިވަރުން ގިނަ ބޮޑެތި ސްކޫލްތަކެވެ. މި ސްކޫލްތަކުގައި ޕްރިންސިޕަލަށް އެހީތެރިވެދެއްވުމަށްޓަކައި ފަންނީ ޤާބިލުކަމާއި ތަޖުރިބާ ހުރި ޑެޕިއުޓީ ޕްރިންސިޕަލުން ތިބުމަކީ އެ ސްކޫލްތައް ރަނގަޅަށް ހިންގުމަށްޓަކައި ކޮންމެހެން ބޭނުންވާނޭ ކަމެކެވެ. އެހެންކަމުން، ސްކޫލްތަކުގެ ޑެޕިއުޓީ ޕްރިންސިޕަލުންގެ މަޤާމު އުވައިލުމަކީ މި ޕާޓީން ވަރަށް ކަންބޮޑުވާ ކަމެކެވެ.\nމި ޕާޓީ އެންމެ ކަންބޮޑުވަނީ ސްކޫލްތަކުން ޑެޕިއުޓީ ޕްރިންސިފަލުންގެ މަޤާމު އުވައިލެއްވުމަށްފަހު މުދީރު، ނުނީ މުޝީރު، ނޫނީ އެކަޑަމިކް ކޯޑިނޭޓަރ ފަދަ ނަންނަމުގައި ސްކޫލްތަކަށް ސިޔާސީ މީހުން ލައްވަފާނެތީއެވެ. ސްކޫލްތަކުގެ ތެރެއަށް ސިޔާސީ މީހުން ލައިގެން ސްކޫލްތައް ސިޔާސީ ކުރުމަކީ ދިވެހިރާއްޖޭގެ ތަޢުލީމީ ނިޒާމަށް ކުރިމަތިވާނޭ ވަރަށް ބޮޑު ނިކަމެތި ކަމެއް ކަމަށާއި ނުރައްކަލެއްކަމަށް މި ޕާޓީން ދެކެމެވެ.\nއެހެންކަމުން، ސްކޫލްތަކުގެ ޑެޕިއުޓީ ޕްރިންސިޕަލުން މަޤާމުން ވަކިނުކުރެއްވުމަށާއި ސްކޫލްތަކަށް ސިޔާސީ މީހުން އައްޔަން ނުކުރެއްވުމަށް މި ޕާޓީގެ ފަރާތުން މިނިސްޓްރީ އޮފް އެޑިޔުކޭނަނަށާއި ސަރުކާރަށް ގޮވައިލަމެވެ.


Zeeba ge kotari: Mihaaru eh ee enmenah kaan dhey kotari!\nޒީބާގެ ކޮޓަރި: މިހާރު އެއީ އެންމެނަށް ކާން ދޭ ކޮޓަރި!\nޒީބާ އަވަސް އަށް ދިން އިންޓަވިއު އަށް ފަހު އޭނާގެ ކެފޭގައި ފޮޓޯއަކަށް ހުއްޓިލައިގެން. --އަވަސް ފޮޓޯ: އަފްޝީން ނަސީރު\nމީގެ ދެ ތިން މަހެއްހާ ދުވަސް ކުރިން ހަމަ މި އިންޓަވިއު އަށް ގުޅާލުމުން އޭނާ ބުނީ އިންޓަވިއުއަކަށް ވަގުތު ދެވިދާނެއެކޭ ބުނަން ނުކެރޭނެ ކަމަށެވެ. ކެފޭ ހިންގުމުގަ އާއި ކެފޭ އަށް ކެއްކުމުގައި އަދި އެތަނަށް ދާ މީހުންނަށް ހިދުމަތްކޮށް އެމީހުން ހިތްހަމަޖެއްސުމަށް އޭނާގެ މުޅި ދުވަހުގެ ހުރިހާ ވަގުތެއް ހުސްކޮށްލާފައިވީމަ އެވެ.\nއެހެންވެ، އެފަހަރު އެ އިންޓަވިއުއެއް ނުނަގައި ދޫކޮށްލީ އެވެ.\nއެކަމަކު ދެ ތިން މަހެއްހާ ދުވަސްކޮށްލާފައި އަލުން ގުޅުމުން ވެސް އިންޓަވިއުއަކަށް އޭނާ އަށް ފުރިހަމަ އަށް "ފްރީވެލެވޭ" ގޮތެއް ނުވި އެވެ. މާލޭގެ މާފަންނު ކޮޅުގައި އޭނާ ހިންގާ ކެފޭ އޭގެ ސައިޒުން ކިތަންމެ ކުޑަޔަސް ކޮންމެ ދުވަހަކު މި ކުޑަކުޑަ ކެފޭއެއް އާންމުންގެ މިހާ މަގްބޫލު ތަނެއްގެ ގޮތުގައި ހިންގުމަށް އޭނާ ލާން ޖެހޭ ހިތްވަރާއި ކުރާ މަސައްކަތް ދުވާލަކަށްވުރެން ބޮޑުވެފައި ބުރަވީމަ އެވެ.\nމި ހުރިހައި ބުރައަކަށް ފަހު އައިޝަތު ޒީބާ ސައީދުއާ ބައްދަލުވީ މިދިޔަ ބުދަ ދުވަހުގެ އިރާކޮޅު އެވެ. އެއީ އޭނާގެ ނަމުން ނަންދީފައިވާ މި ހިތްގައިމު ކެފޭއެއްގައި ބަންދު ބޯޑު އަޅުވާ ގަޑި އެވެ. ގަޑިން އަށެއް ޖެހިއިރު ބަންދު ބޯޑު އަޅުވައި ފެންސުތައް ކަހައި ކެފޭގެ އެތެރެ އޮތީ އަމާންވެ މައިތިރިވެ މަޑު ރީނދޫ ކުލައިގެ ފަނޑު އަލިކަމެއްގެ ތެރެއަށް ގެނބިފަ އެވެ.\nބިއްލޫރި ގޮޅިތަކުން އެތެރެ ހާމަކޮށްދޭ ވަރަށް ސާފުކަން ލިބިފައިވާ ދޮރުގައި ޓަކި ނުދެވި އުޅެނިކޮށް އެތެރެއިން ކުއްލިއަކަށް ނުކުމެގެން އައި ދެބައި އުމުރުގެ ފިރިހެނަކު އަތުގެ އިޝާރާތުން އެތެރެއަށް ވަނުމަށް އަހަރެމެންނަށް އެންގި އެވެ. ވަދެގެން ގޮސް އެތަނުގެ ކަނެއްގައި ހުރި ތިރިތިރި މޭޒެއް ކައިރީގައި ހަމަޖެހިލުމާ އެކު ބަދިގެއިން ނުކުމެގެން އައި އަންހެނަކު، ޖުމްހޫރީ މޭވާގެ ބޮޑު ބިޔަ ދެ ފަނިތަށިން އަހަރެމެންނަށް މަރުހަބާ ކިޔައިފި އެވެ. – އެއީ އެތަނުގެ ވެރިޔާ އަދި ކައްކައި ހިދުމަތް ވެސް ދޭ، ހިތްހެޔޮ ހިނިތުންވުމެއްގެ އަންހެނާ ޒީބާ އެވެ. ވަފާތެރި ކަސްޓަމަރުންގެ މެދުގައި އޭނާ މަޝްހޫރުވެފައިވާ ގޮތަކީ ވެސް މިއީ އެވެ.\nމާފަންނު އިރަމާ މަގުގައި އެހެރަ، މި "ޒީބާސް ކެފޭ" އެއް، އެއްގޮތަށް ވުރެ ގިނަ ގޮތްގޮތުން މަޝްހޫރުވެ ހާއްސަވެ، ދުވާލުގެ ކޮންމެ ވަގުތަކު ކަސްޓަމަރުންނާ އެކު ފުރިގެން ބަންޑުންވެފައި އޮންނަ ސަބަބަކީ މިއީ އެވެ.\nމިހައި ހިސާބުން "ޒީބާސް ދެލީ އެންޑް ކެފޭ" ގެ ކެއުމާއި ކެއްކުމުގެ ދުނިޔެ އަށް ވަދެގަންނަމާ ހިނގާށެވެ. އެކަމަކު ކުޑަކުޑަ ކެފޭއަކާ އެކު ކުރުމުއްދަތެއްގެ ތެރޭގައި މާލޭގެ ކެއިންބުއިމުގެ ވައްޓަފާޅި އާއި މާހައުލު ފަތަހަކޮށްލާފައިމިވާ ޒީބާ އަކީ ކާކު ހެއްޔެވެ؟ ކެއްކުމުގެ އެއްވެސް ޕްރޮފެޝަނަލް އިލްމެއް ނުވަތަ ތަމްރީނެއް ނެތް މި އަންހެނާގެ "ބަދިގެ އާއި އެތަނުގެ ރަހަތައް" މިވަރުގެ ބޮޑު ނުފޫޒަކަށް ބަދަލުވީ ކިހިނެތް ހެއްޔެވެ؟\nޒީބާސް ކެފޭ. --އަވަސް ފޮޓޯ: އަހުމަދު ޝުރާއު\nކެއުމުގެ ދައުވަތު އަމިއްލަ ގެއަށް!\nމީރުކޮށް ކައްކަން ނޭނގޭ ނުވަތަ ކެއްކުންތަކަށް މީހުންގެ ފަރާތުން ތައުރީފު ނުއޮހޭ ހަނދާނެއް ޒީބާގެ ނެތެވެ. ނަމަވެސް އެ ހުރިހާ ތައުރީފަކާ އެކު ގޮސް އޭނާ އެންމެ ފުރަތަމަ ވަޅުލެވިގަތީ ކެއްކުމާއި ކެއުމަކާ ގުޅުމެއް ހުރި ވަޒީފާއެއްގައެއް ނޫނެވެ. މީގެ ގާތްގަނޑަކަށް 15 ވަރަކަށް އަހަރު ކުރިން އޭ ލެވެލްގެ ކިޔެވުން ނިންމާލި ގޮތަށް އޭނާ ގުޅުނީ ޔުނިވާސަލް ގްރޫޕާ އެވެ. އޭނާގެ ވަޒީފާ އަކީ ރިޒަވޭޝަންސްތައް ތަނުގެ ސިސްޓަމަށް އެންޓާކުރުމެވެ.\nއަޑުއިވޭހާ ފަސޭހަ އަދި އެހާމެ އާދައިގެ ވަޒީފާއެކެވެ.\n"އޭރުގައި ސިކުނޑީގައި އިންނަނީ ސްޓޭބަލް ލިވިންއަކަށް ވާނީ ޖޮބަކަށް ގޮސްގެން އަމިއްލަ އަށް އާމްދަނީއެއް ހޯދައިގެން އަމިއްލަ އަށް މުސާރައަށް ލިބިގެންނޭ. އެހެންވެ އެހާ އަވަހަށް ވަޒީފާއަކަށް ދިޔައީ،" ތިރީސް ހަތަރު އަހަރުގެ ޒީބާ ކިޔައިދިނެވެ.\n"އެކަމަކު އޭޖުގެ ވަކި ހިސާބަކުން ދެން ހިތަށް އެރީ އަމިއްލަ ކަމަކަށް، އަމިއްލަ އަށް އޯންކުރާ މަސައްކަތެއް ކުރަން."\nމި ވިސްނުން ޒީބާގެ ބޮލަށް ވަންއިރު އޭނާގެ ބޯ ހުރީ ޔުނިވާސަލްގެ ސީލިންގުގައި ޖެހިފަ އެވެ. އެއީ 13 އަހަރުގެ ދިގު ދަތުރެކެވެ. މެނޭޖަރެއްގެ ވަޒީފާ ދޫކޮށް އޭނާ ދެން ބަދަލުވީ އަމިއްލަ ދިރިއުޅުމުގައި މިހާތަނަށް ނެގި އެންމެ ބޮޑު ރިސްކާއި ޗެލެންޖު ތަންފީޒުކުރުމުގެ މެނޭޖަރަކަށެވެ.\n"ޒީބާގެ ކެއުންތައް މީރުވެގެން އެންމެން ވެސް އެ ވާހަކަ ދައްކާނެ. އޭރު އެންމެން ވެސް ބުނާނީ ކައްކާ ތަނެކޭ ހުޅުވަންވީ،" ޒީބާ ބުންޏެވެ.\n"ވަރަށް ރަސްޓިކް ތަނެއް ހުޅުވަން ބޭނުންވީ. މިތަނަށް ވަންނަ މީހާ އަށް އައިސް އިހްސާސްކުރެވެން ޖެހޭނީ އެ މީހާ އަށް އައިސް އެވަދެވެނީ އަމިއްލަ ގެއަށޭ. އަމިއްލަ ގޭގައި އުޅެވޭ އިހްސާސްކުރެވެން ބޭނުންވަނީ. ހޯމް ކުކް މީލްއެއް ކާލެވޭ ކަމުގެ އިހްސާސެއް ކުރެވުން ބޭނުމަކަށްވީ"\n"މިގޮތަށް ކުރާ ހިތްވީމަ ފަށައިގަތީ ޗެލެންޖަކަށް. ވަރަށް ގިނަ މީހުން ބުނި ނުކުރެވޭނެއޭ މިގޮތަކަށެއް."\nޒީބާ އަވަސް އަށް ދިން އިންޓަވިއުގެ ތެރެއިން. --އަވަސް ފޮޓޯ: އަފްޝީން ނަސީރު\nނަމަވެސް އަމިއްލަ ގޭގެ ކުޑަ ކޮޓަރީގައި އޮވެ ބެލި ހުވަފެން ހަގީގަތަށް ހެދުމަށް އޭނާ މާ ދުރަކަށް ދާކަށް ނުޖެހުނެވެ. "ޒީބާސް ކެފޭ" އަކީ އޭނާގެ ގެ އެވެ. އޭރު އޭނާ ނިދި އެ ކުޑަ ކޮޓަރި މިހާރު ބަދަލުކޮށްލާފައި މި ވަނީ އޭނާ އެންމެ ގިނަ ވަގުތު ހޭލައި ހޭދަކުރާ ކޮޓަރިއަކަށެވެ.\n"ދިސް އިޒް އަވާ ހޯމް. ދިސް ޔޫސްޓް ބީ އަވާ ސޭމް ހޯމް. މިއީ ސިޓިން ރޫމް. ބަދިގެ އަކީ ހަމަ ކުރިން ވެސް ބަދިގެ. އެހެރީ އަހަރެންގެ ކޮޓަރި،" ކެފޭގެ ކަނާތްފަރާތު ކުޑަދޮރާ އެއްވަރަކަށް ހިއްލާފައި ހުރި މޭޒާއި ގޮނޑިތަކާ ދިމާލަށް އިޝާރާތްކުރަމުން ޒީބާ ބުންޏެވެ.\nއެހެންވީމަ "ޒީބާގެ ކެފޭއަށް" ވަނުމުން އަމިއްލަ ގެއަކަށް ވަދެވޭ ކަމުގެ އިހްސާސްކުރެވެނީ ސަބަބުތަކެއް ނެތިއެއް ނޫނެވެ.\nޒީބާ ބުނީ އޭނާގެ އާއިލާ އަކީ ކެއުމަށް ވަރަށް ފޯރި ހުންނަ ބައެއް އުޅޭ އާއިލާއެއް ކަމަށާއި ވަކިން ހާއްސަކޮށް އެހެން މީހުންނަށް ކެއުމުގެ ދައުވަތު ދިނުމަކީ އާއިލާގެ ސަގާފަތެއް ކަމަށެވެ. އެހެންވީމަ ޒީބާސް ކެފޭ އަކީ އެގޮތަށް ދިން އެންމެ ބޮޑު ދައުވަތެވެ.\n"އާއިލާ އަކީ އަބަދުވެސް ވަރަށް ކެއުމުގެ ކަންތައް އޮންނަ ބައެއް. އީދެއް އަޔަސް ވަރަށް ގަދަ އަށް ކައްކައި އެންމެނަށް ދައުވަތު ދީ ކަންތައް ކުރާނެ. ބައްޕަ އަކީ ވަރަށް ސޯޝަލް މީހެއް. އެހެންވީމަ ބައްޕަ ވަރަށް ބޭނުންވާނެ މީހުންނަށް ދައުވަތު ދީގެން ގެއަށް ގެނެސް ކާންދޭން،" ޒީބާ ކިޔައިދިނެވެ.\n"އެންމެންނަކީ ވެސް މީރުކޮށް ކައްކާ މީހުން. މަންމަ ވެސް. ދޮން މަންމަ ވެސް. އަދި ބައްޕަ ވެސް ވަރަށް މޮޅުވާނެ ކައްކަން. އަހަރެންގެ ކޮއްކޮމެން ވެސް ވަރަށް މީރުކޮށް ކައްކާނެ މިހާރު ވެސް."\nޒީބާ މޮޅުވީ ދަތުރުކޮށްގެންނާއި ޔޫޓިއުބު ބަލައިގެން\nމިހެން ބުނުމަކީ ދޮގަކަށް ވެދާނެ ކަމެއް ކަމަކަށް ނުބެލެވެ އެވެ. އާއިލާގައި މޮޅަށް ނުވަތަ މީރުކޮށް ކައްކަން އެނގޭ މީހުން ތިއްބަސް ޒީބާ ކައްކަން މޮޅުވީ އާއިލާގެ އެ ނުފޫޒުން އެކަނި ކަމަކަށް އޭނާ ގަބޫލެއްނުކުރެ އެވެ. އެކަމަކު އޭނާ ކިޔައިދޭން ބޭނުންވާ އެހެން ވާހަކަތަކެއް އެބަހުއްޓެވެ.\n"ފުޑަށް އިންޓްރެސްޓް ހުންނާތީ ރާއްޖެއިން ބޭރަށް ދިޔަޔަސް ހުރިހާ ވައްތަރެއްގެ ކެއުންތަކެއް ވެސް ޓްރައިކުރަން. ދެން އެ އެއްޗެއް ޓްރައިކޮށްފަ ލައިކްވާ އެއްޗެއް ނަމަ ޔޫޓިއުބުން ބަލަނީ ކިހިނެތްތޯ ތައްޔާރުކުރާނީ،" ޒީބާ ބުންޏެވެ.\n"ދެން ބައެއް ފަހަރު ނުކެޔަސް، ޓީއެލްސީ ފަދަ ޗެނަލްތަކުން ފެންނަ ޝޯތަކުން ދޭ ކޮމެންޓްތަކަށް ބަލައިގެން ވެސް ހުންނާނެ އަމިއްލަ އަށް ތައްޔާރުކޮށްފައި ގިނަ އެއްޗެހި ކައްކަން ދައްކުރަނީ ޔޫޓިއުބުން ބަލައިގެން"\n"ދެން ބަދަލުކުރަނީ ދިވެހިން ލައިކްވާނެ ގޮތްގޮތަށް. ގިނަ ފަހަރަށް ސީދާ އިޓާލިއަން ޓޭސްޓްގެ ޕާސްޓާ ވެސް ގިނަ ދިވެހިންނަށް ކަމަކުނުދޭ. އެހެންވީމަ ކުޑަކުޑަ ގިތެޔޮ މިރުސްކޮޅަކާ އެއްޗެހި ލައިގެން ބަދަލުކޮށްލެވިދާނެ. އޭރުން ދިވެހިންނަށް ކަމުދާނެ."\nއޭނާ ބުނީ ދުވަހަކުވެސް ކެއްކުމުގެ ރަސްމީ ކޯހެއް ނުވަތަ ތަމްރީނެއް އޭނާ ފުރިހަމަކޮށްފައި ނުވާ ކަމަށެވެ. ހުރިހާ ވެސް ޝުކުރެއް ޔޫޓިއުބަށެވެ. އަދި ޒީބާގެ، މީރުކޮށް ކައްކަން އެނގުމުގެ ހުނަރަށެވެ.\nއޭނާ ބުނީ ކެފޭގެ ސްޓައިލް އާއި ލުކްސް އަދި ރަހަތަކުގެ ފަހަތުގައި އޮތް އެންމެ ބޮޑު އިންސްޕިރޭޝަނަކީ ދުނިޔޭގެ އެކި ކަންކޮޅުތަކަށް ކުރެވުނު ދަތުރުތައް ކަމަށެވެ.\n"ޒީބާ އަކީ އަބަދުވެސް ވަރަށް ޓްރެވަލްކުރާ ހިތްވާ މީހެއް. ދަތުރުތަކުގައި މިކަހަލަ (ރެސްޓޯރަންޓްތައް) ފެނުނީމަ ވެސް ހިތަށް އަރަނީ ކޮންމެ ވެސް ދުވަހަކު އަޅުގަނޑު ވެސް މިކަހަލަ ތަނެއް ހުޅުވާނީއޭ."\nޒީބާގެ ކެފޭ އަކީ ތަފާތެއް ގެނައި ފުރަތަމަ ކެފޭ!\nނުވަތަ ބޮހޭމިއަން ސްޓައިލްގެ ކެފޭތައް މާލޭގައި އިތުރުވަމުން އަންނައިރު މި ސިލްސިލާއެއްގެ ހަގީގީ ފެށުމަކީ "ޒީބާސް ކެފޭ" އޭ ބުނެވިދާނެ އެވެ. ނަމަވެސް އަދިވެސް މާލޭގައި ހުރި އެންމެ ތަފާތު ކެފޭ އަކީ ނުވަތަ ހިދުމަތުގެ ގޮތުން ވެސް އެންމެ ތަފާތީ މި ކުޑަކުޑަ ކެފޭއޭ ބުނެވިދާނެ އެވެ.\nއެތަނުގައި އަގު ލިސްޓެއް ނުވަތަ މެނޫއެއް ނެތެވެ. ބޭނުންވާ ކާ އެއްޗެއް ފަހަރެއްގައި ނުވެސް ލިބިދާނެ އެވެ. އަދި އެއް ދުވަހު ކާން ލިބޭ މީރު ކެއުން ކޮންމެ ދުވަހަކު ކާން ނުވެސް ލިބިދާނެ އެވެ. އަދި އިރުއޮއްސި އަށެއްގެ ފަހުން އަމުދަކުން އެތަނުން ކާކަށް ނުލިބޭނެ އެވެ. ހުކުރު ދުވަހަކީ ވެސް ޒީބާސް ކެފޭ އަށް ބަންދެކެވެ.\nއެކަމަކު މި ކެފޭއެއް ހުޅުވާފައި ހުންނަ ކޮންމެ ދުވަހަކީ ކަސްޓަމަރުންގެ ކިޔޫ ކޮންމެ ދުވަހަކު ވެސް ބޭރުގައި ބޮޑުވާ ދުވަހެކެވެ. އެތަނުގެ ބްރޭކްފާސްޓް މީލްސްތަކާއި ލަންޗަށް ހާއްސަ މީލްސްތަކުގައި އާދަޔާހިލާފު ލޯތްބަކާއި ރަހައެއް އެކުލެވިގެންވާތީ އެވެ.\n"ބޭނުން އެއްޗެއް ކާން ނުލިބިދާނެ. އެ ދުވަހެއްގައި ހުންނަ އެއްޗެއް ލިބޭނީ. އާންމުކޮށް އަންނަ މީހުންވީމަ އެނެގޭނެ އެ ދުވަހަކު ހުންނަ އެއްޗެއް. ކޮންމެ ދުވަހަކު ވެސް ވަކި ވަރަކަށް ތައްޔާރުކުރާނީ. ހުސްވީމަ ހުސްވީ ޕޮލިސީ އިންނާނީ،" ހަފުތާގެ ދުވަސްތަކުގައި ކާން ލިބޭ އެއްޗެހި ތަފާތުވާނެ ކަމަށް ބުނެ ކިޔައިދެމުން ޒީބާ ބުންޏެވެ.\nބްރޭކްފާސްޓުން ފެށިން ލަންޗް މީލްސްތަކާއި ކޭކާއި މޭވާ ޖޫހުގެ އެކި ބުއިންތައް ލިބެންހުރިއިރު މެރާކީއިން އެތަނަށް ހާއްސަކޮށް ރޯސްޓްކޮށްދޭ ކޮފީ އަށް ދެވިހިފާފައިވާ މީހުން ވެސް ވަރަށް ގިނަ އެވެ. ސިއްހަތަށް ލޯބިކުރާ ފަރާތްތަކަށް އޮތް އަނެއް ހިތްހަމަޖެހުމަކީ ޒީބާގެ ކެފޭގައި އެނާޖީ ޑްރިންކާއި ފިޒީ ޑްރިންކްސް އެއްވެސް ވަރަކަށް ސާވްކޮށްނުދޭ ކަމެވެ.\nކަސްޓަމަރުންތަކެއް މާލޭގައި ހުންނަ ކެފޭ އެއްގައި. --އަވަސް ފޮޓޯ: އަހުމަދު ޝުރާއު\nއެންމެ އުފާވަނީ އެންމެން އުފާކޮށްދެވޭތީ!\nޒީބާ ބުނީ މިހާތަނަށް މި ކުޑަކުޑަ ކެފޭއާ އެކު ފެށި ދަތުރުގައި ހިތްހަމަނުޖެހުނު ކަސްޓަމަރަކާ ބައްދަލުވެފައިނުވާ ކަމަށެވެ. އަދި އެންމެ އުފާވަނީ ކެއުންތަކަށް ތައުރީފުކޮށްލަކޮށްލަ ތިބޭ ވަފާތެރި ކަސްޓަމަރުންތަކެއް އޭނާ އަށް ލިބުނީތީ އެވެ.\n"ވަރަށް ވަރަށް ބޮޑަށް ހިތްހަމަޖެހޭ މިހާރު. އެކަމަކު ފުރަތަމަ ދުވަސްކޮޅުގަ ހިތަށް އެރި ސަވައިވްވެސް ވާނެބާވައޭ. ވަރަށް ބިރުގަތް. ވަރަށް ބިރުގަތް. އައި ޕުޓް އެވްރިތިން އިން ދިސް. ސޯ އިޓް ވޯޒް އަ ބިގް ރިސްކް އޯލްސޯ. ވާނެ ގޮތެއް ވެސް ނޭނގޭ. ތަފާތުގޮތަކަށް ފެށީމަ މީހުން ބަލައިގަންނާނީ ކިހިނެތް ކަމެއް ވެސް ނޭނގޭ،" ކެފޭގެ އިތުރުން 11 އަހަރުގެ ފިރިހެން ދަރިފުޅަށް ވެސް ހާއްސަ ސަމާލުކަން ދެމުން އަންނަ މަންމަ ކިޔައިދިނެވެ.\n"އެހެންވީމަ ވަރަށް ހާސްވެސްވި. ވަރަށް ބިރުވެސް ގަތް"\nއޭނާ ބުނީ އެ ބިރުވެރިކަން ފަހަނަޅައި ދެވެނީ ހިތްހަމަޖެހިފައި ތިބޭ ކަސްޓަމަރުން ފެނުމުން ކަމަށެވެ. އަދި ރިސްކެއް ނަގައިގެން އޭނާ ދިވެހިންނާ ހަމަ އަށް ގެނެސްދިން ކެއުމުގެ ތަފާތު މި ކޮންސެޕްޓްގެ ފައިދާ ހަމައެކަނި ބަނޑުފުރުމަކަށް ނުވުން ވެސް އެއީ އޭނާ އަށް އޮތް ހިތްހަމަޖެހުމެކެވެ.\n"ފުރަތަމަ ކޮޅުގައި ފެށިއިރު ވަރަށް ގިނަ މީހުން ވެސް އައިސް ބުނި ޓޭބަލްތައް ވެސް ދެން މާކައިރިއޭ. ދިވެހިންނެއް ނުތިބޭނެއޭ ތިހެނެއް އިށީނދެގެން. އެކަމަކު ވަރަށް ފަހުން ވެސް އައިސް ކަސްޓަމަރަކު ބުނި ޖެހިގެން ތިބީ ނުދަންނަ ބައެކޭ، ނުވަތަ އެ މީހުން އެއް މޭޒެއް ޝެއާކޮށްލައިގެން ކާލައިގެން ދިޔައީ މިތަނުން،" ޒީބާ ބުންޏެވެ.\n"ދެން ވަރަށް ގިނަ މީހުން ބުނާނެ މިއީ މިތަނަށް އައިސް އައިސް ރައްޓެހިވި މީހުންނޭ. ވަރަށް އުފާވޭ އެކަހަލަ ގަޑިގަޑީގައި. އިހްސާސްވަނީ ކޮމިއުނިޓީއަކަށް ވަނީއޭ"\n"މީހުން ބޮޑަށް އުފާވަނީ މިހެންވެ ކަމަށް ވެދާނެ. އަބަދުވެސް ސްމައިލްއަކާ އެކު ސާވްކޮށްދެނީ. އަދި އަޅުގަނޑު އަމިއްލަ އަށް ގޮސް ވެސް އެމީހަކަށް ސާވްކޮށްދޭކަށް ފަހެއް ނުޖެހޭނަން. އެމީހުންނާ ވާހަކަ ދައްކާލާ ހިޔާލު ހޯދާލާ ވަރަށް ޕާސަނަލްކޮށް ހިދުމަތް ދެވޭތޯ ބަލަނީ. ވެދާނެ އެއީ ކަމަށް ތަފާތަކީ އެހެން މީހުންނާ."


World Cup lavaige video aanmukohfi\nއަންނަ ބުރާސްފަތި ދުވަހު ރަޝިއާގައި ފަށާ ފީފާ ވޯލްޑް ކަޕް 2018 ގައި އޮފިޝަލް ތީމް ލަވަ "ލިވް އިޓް އަޕް" ވީޑިއޯ ޔޫޓިއުބުގައި އާންމުކޮށްފި އެވެ. މި ލަވައިގެ އޯޑިއޯ ވަނީ މިދިޔަ މަހުގައި އާންމުކޮށްފަ އެވެ.\nމި ލަވަ ކިޔާފައި ވަނީ ނިކީ ޖޭމް އާއި އީރާ އިސްތެރެފީ އަދި ވިލް ސްމިތް އެވެ. މި ލަވާގައި ރަޝިއާގައި ފީފާ ވޯލްޑްކަޕާއި ގުޅިގެން އޮތް ފޯރީގެ މަންޒަރުތައް ފެނިގެންދެ އެވެ. ވޯލްޑް ކަޕަށް ރަޝިއާގައި ތައްޔާރުކޮށްފައިވާ ސްޓޭޑިއަމްތައްވެސް ފެނިގެންދެ އެވެ.\nފީފާ ވޯލްޑް ކަޕް 2018 ގެ އޮފިޝަލް ލަވަ.\nމަޝްހޫރު ފުޓުބޯޅަ ކުޅުންތެރިން ކަމަށްވާ ކްރިސްޓިއާނޯ ރޮނާލްޑޯ، ލިއޯނަލް މެސީ، މާރިއޯ ގޮޓްޒީ އާއި ސްޕެއިންއާއި ޖާރުމަނުގެ ޓީމުން ކުރީގެ ވޯލްޑް ކަޕްތަކުގައި ޓްރޮޕީ އުފުލާ މަންޒަރުތައް ވެސް މި ލަވައިގައި ހިމަނާފައިވެ އެވެ.\nވޯލްޑް ކަޕްއަށް ހާއްސަކޮށްގެން ކޮންމެ ފަހަރަކުވެސް އޮފިޝަލް ތީމް ލަވައެއް ނެރެ އެވެ. އެގޮތުން ކުރީގައި އެންމެ މަޝްހޫރުވި ލަވަތަކުގެ ތެރޭގައި ސައުތު އެފްރިކާގެ ވޯލްޑް ކަޕަށް ޝަކީރާ ކީ ލަވަ "ވައްކާ ވައްކާ" އާއި ފްރާންސްގެ ވޯލްޑް ކަޕަށް ރިކީ މާޓިން ކީ "ކަޕް އޮފް ލައިފް" ފާހަގަކޮށްލެވެ އެވެ.\n"ގޮޓް" ފޭނުންނަށް ވޯލްޑް ކަޕްގެ އޯޕެނިން މަޖާވެއްޖެ


Raajje in furaigen dhiya Italy ge dhe fathuruveriaku Covid 19 ah positive vejje - AO News\nރާއްޖެއިން ފުރައިގެންދިޔަ އިޓަލީގެ ދެ ފަތުރުވެރިޔަކު ކޮވިޑް 19އަށް ޕޮޒިޓިވްވެއްޖެ\nކަރަންޓީނުގައި ތިބޭ މުއްދަތު ހަމަވެގެން އެނބުރި ޤައުމަށް ފުރައިގެން ދިޔަ އިޓަލީގެ2ފަތުރުވެރިއަކު ކޮވިޑް 19 އަށް ޕޮޒިޓިވް ވެއްޖެއެވެ.\nމިއަދު ހަވީރު ކޮވިޑް 19އާ ގުޅޭގޮތުން މައުލޫމާތުދިނުމަށް ބޭއްވި ނޫސްވެރިންގެ ބައްދަލުވުމުގައި ހެލްތު މިނިސްޓަރު އަބްދުﷲ އަމީން ވިދާޅުވީ ހައި ރިސްކު މީހުން ފުރައިގެން ދިއުމުގެ ކުރިން ސާމްޕަލް ނަގާ ކަމަށާއި އެގޮތުން ނެގި ސާމްޕަލްތަކުގެ ތެރެއިން ދެ މީހެއްގެ ސާމްޕަލް ޕޮޒިޓިވްވެފައިވާ ކަމަށެވެ.\n“ރާއްޖޭގައި އައިސޮލޭޝަނާއި ކަރަންޓީނުގައި ތިބި މީހުންގެ ތެރެއިން 14 ދުވަހުގެ ކަރަންޓީނު ނިންމާފައި ފުރައިގެންދިޔަ އިޓަލީގެ ދެ މީހަކު ޕޮޒިޓިވްވިކަން އަޅުގަނޑުމެންނަށް މިއަދު ފާހަގަކުރެވޭ. އަޅުގަނޑުމެން ކަރަންޓީނު ނިންމާފައި ހައި ރިސްކު މީހުން ފުރައިގެން ދިއުމުގެ ކުރިން ރިސާޗަށް ސާމްޕަލް ނަގަން. އެގޮތުން ނެގި ސާމްޕަލްގެ ތެރެއިން ދެ މީހަކު ޕޮޒިޓިވްވިކަން މިއަދު ފާހަގަކުރަން. އެ ދެ މީހުން އިޓަލީއަށް ދަތުރުކުރަމުންދަނީ،” މިނިސްޓަރު ވިދާޅުވިއެވެ.\nމިނިސްޓަރު އިތުރަށް ވިދާޅުވީ މިމަހުގެ 22 ވަނަ ދުވަހު އިނގިރޭސިވިލާތުން ރާއްޖެ އައި ދިވެއްސަކު ވެސް ބައްޔަށް ޕޮޒިޓިވްވެފައިވާ ކަމަށާއި އެމީހާ މިވަގުތު ހުރީ ހޮލިޑޭ އައިލެންޑް ރިސޯޓުގެ ކަރަންޓީނު ފެސިލިޓީގައި ކަމަށެވެ. އަދި އެމީހާ ޕޮޒިޓިވްވިކަން ކަށަވަރުވީ މައިލްޑް ސިޕްޓަމްސް ހުރެގެން ސާމްޕަލް ނަގައި ހެދި ޓެސްޓުތަކުން ކަމަށް ވެސް މިނިސްޓަރު ވިދާޅުވިއެވެ.\nމިއަދު ޕޮޒިޓިވްވި ދިވެހި މީހާއަކީ ރާއްޖެއިން ކޮވިޑް 19އަށް ޕޮޒިޓިވްވިކަން ކަށަވަރުވާ ފުރަތަމަ ދިވެއްސެވެ. މީގެ ކުރިން ޔުނައިޓެޑް އަރަބް އެމިރޭޓްސް (ޔޫއޭއީ)ގައި ހުރި ދިވެއްސަކު ވެސް ވަނީ ކޮވިޑް 19އަށް ޕޮޒިޓިވްވެފައެވެ. އެހެންނަމަވެސް މި މީހާ އާއި ބެހޭ މަޢުލޫމާތު އަދި ސަރުކާރުން ހާމަކޮށްފައެއް ނުވެއެވެ. މިއަދު ޕޮޒިޓިވްވި ދިވެހި މީހާއާއެކު މިވަގުތު ރާއްޖޭގައި ކޮވިޑް 19އަށް ފަރުވާދެމުން އަންނަނީ ޖުމްލަ ފަސް މީހަކަށެވެ. އަދި މިހާތަނަށް ނުވަ މީހަކު ވަނީ ބަލިން ރަނގަޅުވެފައެވެ.


HPL Muvazzafu Vaki Kurun: "Mistake" Akun Nimmi Nimmun Alun Rujoo'a Kuran MDP Kureege SG Govaalaifi - Vaguthu\n1 އަހަރު ކުރިން ( ޖޫން 4, 2020 )\nއަނަސް އަބްދުއްސައްތާރު - ފޮޓޯ: ވީނިއުސް\nފާޅުކުރި ހިޔާލެއްގެ ސަބަބުން ހިތަދޫ ޕޯޓްސް ލިމިޓެޑް (އެޗްޕީއެލް) ގެ މުވައްޒަފަކު ވަޒީފާއިން ވަކިކުރަން ނިންމި ނިންމުން އަލުން ރުޖޫޢަކުރުމަށް، މޯލްޑިވިއަން ޑިމޮކްރެޓިކް ޕާޓީ (އެމްޑީޕީ) ގެ ކުރީގެ ސެކްރެޓަރީ ޖެނެރަ، އަނަސް އަބްދުއްސަތާރު ގޮވާލައިފިއެވެ.\nއަނަސް މިގޮތަށް ވިދާޅުވެފައި މިވަނީ، އެޗްޕީއެލްގެ މުވައްޒަފަކު ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހަށާއި، ރައްޔިތުންގެ މަޖިލީހުގެ ރައީސް މުޙައްމަދު ނަޝީދަށް މީސްމީޑިއާގައި ފާޑުކިޔަމުންދާތީ ކަމަށް ބުނެ، އޭނާ ވަޒީފާއިން ވަކިކުރި މައްސަލަ ހޫނުވެފައިވާ ދަނޑިވަޅެއްގައި ކުރެއްވި ޓްވީޓެއްގައެވެ.\nއެ ޓްވީޓުގައި އަނަސް ވިދާޅުވީ، އެއީ ވަރަށް ހިތާމަވެރި އަދި ގޯސް ނިންމުމެއް ކަމަށެވެ. އެމްޕީއެލްގެ މި ނިންމިން ރުޖޫޢަކުރުމަށް ގޮވާލައި އަނަސް ވިދާޅުވީ، ފާޅުކުރާ ޚިޔާލަކަށް ބަލައިގެން ވަޒީފާއިން ވަކިކުރުމަކީ އެމްޑީޕީގެ ގޮތެއް ނޫން ކަމަށެވެ. އެހެންކަމުން ކަންވީގޮތް ބަލައި، މިފަދަ ކަމެއް އޮޅުމަކުން ވެސް ނުހިނގާނެކަން ޔަޤީންކުރަން ޖެހޭ ކަމަށް އޭނާ ވަނީ ވިދާޅުވެފައެވެ.\n"ވަރަށް ހިތާމަވެރި، އަދި އެހާމެ ގޯސް ނިންމުމެއް! އެމްޕީއެލް އިން މި ނިންމުން ރުޖޫޢަކުރުމަށް ގޮވާލަން! ފާޅުކުރާ ޚިޔާލަށް ބަލައިގެން ވަޒީފާއިން ވަކިކުރުމަކީ އަޅުގަނޑުމެންގެ ގޮތެއް ނޫން. ކަންވީގޮތް ބަލާ، މިކަހަލަ ކަމެއް ދުވަހެއްގައިވެސް، އޮޅުމަކުންވެސް ނުހިނގާނެކަން ޔަޤީންކުރަން ޖެހޭ،" އަނަސް ވިދާޅުވިއެވެ.\nއެމްޕީއެލްގެ ސީއީއޯ ޝާހިދު އަލީ ސޮއިކުރައްވާ، އެޗްޕީއެލްގެ މުވައްޒަފު ވަޒީފާއިން ވަކިކުރަން ފޮނުވި ޗިޓުގައި ބުނެފައި ވަނީ، މުވައްޒަފު ވަޒީފާ އިން ވަކިކުރީ ރައީސް ޞާލިހާއި، ރައީސް ނަޝީދަށް މީސް މީޑިއާގައި ފާޑުކިޔުމުން ކަމަށެވެ.\nނަމަވެސް މި މައްސަލަ ހޫނުވުމުން ޝާހިދު މިރޭ ވިދާޅުވީ އެމުވައްޒަފު ވަޒީފާ އިން ވަކިކުރީ ކުންފުނީގެ ކޯޑް އޮފް ކޮންޑަކްޓް ޕޮލިސީއާ ހިލާފުވުމުން ކަމަށާއި، އޭނާ ވަޒީފާ އިން ވަކިކުރީ ރައީސް ޞާލިހާއި ރައީސް ނަޝީދުގެ އަބުރަށް ހުތުރުވާ ގޮތައް ވާހަކަދެއްކުމުން ކަމަށް ލިޔެވުނީ އިދާރީ "މިސްޓޭކަކުން" ކަމަށެވެ.\nނަމަވެސް ޝާހިދު އެ "މިސްޓޭކަށް" ފަހުވެސް ހެއްދެވީ އިތުރުފުޅެއްކަން މިރޭ ވަނީ ހާމަވެގެން ގޮސްފައެވެ. އެކަން ހާމަވެފައި ވަނީ، މުވައްޒަފަށް މީގެ ކުރިން ފޮނުވާފައިވާ ތިންވަނަ އިންޒާރެއްގައި ވެސް އޭނާ އާއި ގުޅޭ މައްސަލަ އަކީ ސަރުކާރުގެ ސިޔާސަތުތަކަށް ފާޑުކިޔުމާއި، ރައީސް ޞާލިހާއި ރައީސް ނަޝީދަށް ފާޑުކިޔުން ކަމަށް ބުނެފައި އޮތުމުންނެވެ.\nޖޫން 4, 2020 02:52\nހެޔޮ ވެރިކަން. ދަރިންގެ ދަރިން. ކެކެކެކެ\nޖޫން 4, 2020 04:55\nދެން އެސޮރު ވަޒީފާއިން ވަކިކުރާނީ ކުންފުނީގެ މުދަލަށް ނުވަތަ ތަނަށް ގެއްލުމެއް ދީފާނެކަމަށް ހީވާތީ ނޫނީ ވަޒީފާއަށް ފަރުވާ ކުޑަވެގެން މިހެންވާނީ މިކަން ނޫސްތަކުން މިކަން ބަލަންތިބޭ\nޖޫން 4, 2020 05:10\nރެކެވެން ނެތީމާ އެމްޑީޕީން މިފަހަރު އެކަން ކުށްވެރި ކުރާނެ، ދެން ކުރިއަށް އޮތްތާ ވަކި ކުރާނީ ވަކި ކުރި ސަބަބު ތިހާ ފާޅު ކޮށް ބަޔާން ނުކޮށް. އިބޫ މެނަކީ އިދާރީ ތަޖުރިބާގެ ޒައްރެއްހާ މިންވަރުވެސް ނެތް މީހުން، ބާރުގެ ބޭނުން ހިފަން، ޖާއިޒުކޮށް ވިޔަސް ނާޖާއިޒުކޮށް ވިޔަސް، ނޭނގެ.\nޖޫން 4, 2020 05:22\nކުޑަކުދިންނާއި ކުޅުނަސް ބޮޑެތި މީހުންނާއި ކުޅުނީމާއި ލިބޭނީ ގެއްލުމެވެ.އެހެންވެ ޖެހިލުންވީއެވެ.ކުރިޔަށް އޮތީ އިންތިޚާބު!\nޖޫން 4, 2020 05:28\nބައެއް އޮފިސްތަކާއި ކުންފުނިތަކުގެ ވެރިން ނުވިސްނާ އަޅާ ފިޔަވަޅުތަކުގެ ސަބަބުން މިލިބުނީ ނިޒާރަށް ކުރިޔަށް އޮތް އިންތިޚާބަށް ވަރަށް ބޮޑުގެއްލުމެއް.ބޮޑު ޢާއިލާއެއްގެ ވޯޓުގެއްލުނީއެވެ.ހާދަ ދެރައެވެ.\nޖޫން 4, 2020 05:29\nދެން އަޅެފަހެ މެންބަރުން އެރޭ ހަމަތަ މީނަވެސް އެރެ ޕާޓީކުރީ ޕާޓީތެރެއިން މިސިޓީ މިނިއްމާލީ މިހުރިހާކަމެއްބަލާކަށްނުޖެހޭބާ!!!!! އޮޅިގެންކުރިޔަސް ކުށެއްވާނީކުށަކަށްނޫންތޯ އެމްދީއާއިމެދުވެސް އިސްލާހީފިޔަވަޅު އަޅަން ގޮވާލަން!!!!\nޖޫން 4, 2020 08:04\nހިތުން ތީ ވަރަށް އިންސާފުވެރި ބައެއް. ތީ އަނިޔާވެރި ހުދުމުހުތާރު ބައެއް. އިދިކޮޅު ކިތަންމެ މީހުން މަދުނަމަވެސް މަޖްލިހުގައިވެސް އެހެން ތަންތަނުގައިވެސް ޕްރެޝަރު ބޮޑުވެގެން ވާގޮތްތައް އެއީ.\nޖޫން 4, 2020 08:23\nސަރުކާރުގެ ބައެއްކުންފުނި ތަކުގެ ވެރިން މުވައްޒަފުން ކަނޑާލުމުގައި ވަރަށް ގިނަ އުކުޅު ބޭނުންކުރޭ. މި ފަހަރު ތިޔަ އޮތީ ފަޅާއަރާފައި. ނުބައި މަޢުލޫމާތަކުންނޭ އެބުނަނީ ސަލާމަތް ނުވާހިސާބުން. ސްޓެލްކޯ އަކީވެސް ނުބައި ބަހަނާ ދައްކައިގެން ނުބައިވެގެންވާ ގޮދު ރިޕޯރޓްތައްހަދައިގެން މުވައްޒަފުން ވަކިކުރާތަނެއް. ފެނަކަ އެއީ ދެން ލާމަސީލު. ހެނދުވަކިކޮށްފައި ހަވީރުވެސް ހަމަ އެމީހާއަށް ފެނައިގައި ވަޒީފާ ދީފާނެ. ވަރަށް ދެރަ ދެއްތޯ. މިކަން އިސްލާހު ވާންޖެހޭ.


ސިކުނޑިއަށް ގެއްލުން ލިބޭ ބައެއް ކަންކަން | Jazeera\tސިކުނޑިއަށް ގެއްލުން ލިބޭ ބައެއް ކަންކަން - Jazeera\nސިކުނޑިއަށް ގެއްލުން ލިބޭ ބައެއް ކަންކަން\nއާމިނަތު އަޙުމާ May 25, 2019 121 views0\nއިންސާނުންގެ ހަށިގަނޑުގައިވާ އެންމެ އަގުބޮޑު އެއް ގުނަވަން ކަމަށްވާ، ސިކުނޑިއާއި މެދު އިހްމާލުވެވޭ ވަރާމެދު ފުންކޮށް ވިސްނާލެވުންހެއްޔެވެ؟ ބައެއް ކަހަލަ އާދަތަކަކީ އަހަރެމެންނަށް އޭގެ ސަބަބުން ވަގުތީ އަރާމު ނުވަތަ އުފާ ލިއްބައިދޭ ކަމަކަށް ވިނަމަވެސް އޭގެ ސަބަބުން ވަރަށް ގިނަ ގެއްލުންތަކެއް ލިއްބައިދޭކަމަކަށް ވެދާނެއެވެ. އަދި އެކަމެއް ކުރާ ވަގުތަކު އޭގެ އެއްވެސް ނޭދެވޭ އަސަރެއް ނުކުރި ނަމަވެސް ފަހުން ހަށިގަނޑުގެ އެންމެ މުހިންމު ގުނަވަން ކަމަށްވާ ސިކުނޑިއަށް، ގެއްލުންތައް ލިބި ނުރައްކާތެރި ބަލިތައް ޖެހުމަށް މަގުފަހި ކުރުވައެވެ.\nއަހަރެމެންގެ އަމަލުތަކުގެ ސަބަބުން ސިކުނޑިއަށް ޖެހޭ ބައެއް ނަފްސާނީ ބަލިތަކުގެ ތެރޭގައި ޑިޕްރެޝަން، އެންޒައިޓީ ހިމެނެއެވެ. އަދި ޖިސްމާނީ ބަލިތަކުގެ ތެރޭގައި އޯލްޒައިމަރސް، ސްޓްރޯކް، އެޕިލެޕްސީ އަދި ކެންސަރ ހިމެނެއެވެ. މި ބަލިތައް ޖެހުމަށް މެދުވެރި ކުރުވާ މައިގަނޑު ސަބަބަކީ އަހަރެމެންގެ ބައެއް އާދަތަކުގެ ސަބަބުން ސިކުނޑިއަށް ލިއްބައިދޭން ޖެހޭ ބައެއް މުހިންމު ނިއުޓްރިއެންޓްތައް ލިބުމުން ހުރަސްއެޅުމުގެ އިތުރުން، އަހަރެމެންގެ ސިކުނޑީގެ ސެލްތައް މަރައެވެ.\nއަންނަނިވި ކަންކަމަކީ އަހަރެމެން އަބަދުމެ ކޮށްއުޅޭ ކަންކަމަށް ވިނަމަވެސް ސިކުނޑިއަށް ގެއްލުންތައް ލިއްބައިދޭ ނުރައްކާތެރި ބަލިތަކަށް އިންސާނާ ހުށައެޅުމަށް މަގުފަހިކުރުވާ ކަންކަމެވެ.\nހެނދުނުގެ ނާސްތާ ނުކެއުން\nހެނދުނުގެ ނާސްތާއަކީ މުޅި ދުވަހުގެ އެންމެ މުހިންމު ކެއުންކަމަށް ވުމުގެ ފަހަތުގައި ސަބަބުތަކެއް ހުރެއެވެ. ހެނދުނުގެ ނާސްތާ ނުނެގުމުގެ ސަބަބުން ނިކުންނާނެ ބައެއް ނަތީޖާތަކުގެ ތެރޭގައި ބްލަޑް ޝުގަރ ހުންނަ މިންވަރު ދަށްވުމުގެ އިތުރުން ސިކުނޑިއަށް ގެއްލުންތައް ލިބުން ހިމެނެއެވެ. ސިކުނޑިއަކީ ހަށިގަނޑުގެ އެހެން ގުނަވަންތަކަށް ވުރެ ގިނަ ހަކަތަ ބޭނުންވާ ގުނަވަނެކެވެ. އަދި ކޮންމެ ދުވަހަކު ހަށިގަނޑުން ލިބެން ހުރި ގްލޫކޯޒްގެ 20 އިންސައްތަ ދަމައިގަންނަނީ ސިކުނޑީގެ ނިޒާމުތައް ކުރިއަށް ގެންދިޔުމަށެވެ.\nހެނދުނުގެ ނާސްތާ ނުކެއުމުގެ ސަބަބުން ހަށިގަނޑަށް އެންމެ ބޭނުންވާ ވަރަށް ހަކަތަ ނުލިބި، ސިކުނޑިއަށް ވެސް ހަކަތަ ލިއްބައިދޭ މިންވަރު މަދުވެ ނަތީޖާއެއްގެ ގޮތުން މީހާގެ ހަށިގަނޑު ހަރަކާތްވެ އުޅޭ ބާރުމިނަށްވެސް ނޭދެވޭ އަސަރުތައް ފޯރައެވެ.\nއެކަށީގެންވާ މިންވަރަށް ނުނިދުން\nކޮންމެ މީހަކަށްވެސް އެމީހަކަށް އެކަށީގެންވާ މިންވަރަށް ނުނިދޭނަމަ އެކަންތައް އެނގޭނެއެވެ. އަދި އޭގެ ސަބަބުން މީގަ ވިސްނުމަށާއި ހަށިގަނޑަށް ނޭދެވޭ އަސަރު ކުރާކަން ޚުދު އެމީހާއަށްވެސް އެނގޭނެއެވެ. ހަމަނިދި ނުލިބުމުގެ ސަބަބުން ހަށިގަނޑުގެ ނިއުރޯންތަކުގެ ބާރު ދެރަވެ، މަސައްކަތްތައް ކުރުމަށް ދަތިވެގެން ދެއެވެ. ކްރޮނިކް ސްލީޕް ޑެޕްރިވޭޝަންއަކީ ދާއިމީ ބައްޔެއް ފަދައިން ދެމިގެން ގޮސްފާނެ ކަމެކެވެ. މިކަމުގެ ނަތީޖާ ނިކުންނަނީ ވަރަށް ހިތި ގޮތްތަކަކަށެވެ. މީހާގެ ސިކުނޑި މަސައްކަތް ކުރަން ޖެހޭ ގޮތަށް ހުރަސް އެޅުމުން ނުރައްކާތެރި އެކްސިޑެންޓްތައް ހިނގުމުގެ ފުރުސަތުވެސް ބޮޑުވެއެވެ.\nމާ ގިނައިން ކެއުން\nއޮބީސީޓީ އަކީ މާ ބޮޑަށް ފަލަވުމުން ކިޔާ ނަމެކެވެ. ގިނައިން އޮބީސިޓީ ޖެހެނީ މާ ގިނައިން ކެއުމުން ނުވަތަ ފަލަވާ ޒާތުގެ ކާނާ ގިނަގިނައިން ކެއުމުންނެވެ. ހަގީގަތުގައި އަހަރެމެން ބަނޑުހައި ވުމުން އަހަރެމެންނަށް ބޭނުންވަނީ ފައިދާ ހުރި ކާނާތަކެވެ. އެހެން ކަމުން ބައެއް ފަހަރު "ޖަންކް ފުޑްސް' ފަދަ ކާނާ ކެއުމުން ވެސް ހަށިގަނޑަށް ބޭނުންވާ މިނަރަލްތަކާއި ވިޓަމިންތައް ލިބުމަށް ހުރަސް އަޅައެވެ. އަދި ސިކުނޑިއަށް އެކަށީގެންވާ ކާނާގެ މާއްދާތައް ނުލިބޭ ގޮތް ދިމާވެއެވެ. އެހެންކަމުން ކާއިރުވެސް މާގިނައިން ޖަންކް ފުޑްފަދަ ކުނިބުނި ކެއުމުން ދުރުވާން ޖެހެއެވެ. އަދި ފައިދާހުރި ވިޓަމިން އާއި މިނަރަލް ހުންނަ ކާނާ ކާން ބޭނުންކުރާ މިންވަރު އިތުރުކުރަން އެބަ ޖެހެއެވެ.\nސިކުނޑިއަށް ލިބޭ ގެއްލުންތަކާއި މެދު ގިނަ އަދަދެއްގެ ދިރާސާތައްކޮށް، ހޯދުންތައް ހޯދައިފައިވާ ސައެންސްވެރިންގެ ހޯދުންތަކުގެ އަލީގައި ހާމަވެގެންދާ އެއްކަމަކީ، ދުންފަތަކީ ހަށިގަނޑުގައި ހުންނަ ސެލް މެމްބްރޭން ތަކަށާއި ނިއުރަލް ވައިބިލިޓީ އަށް އަސަރުކޮށް ސިކުނޑީގެ މުހިންމު ސަރަހައްދުތަކަށް ގެއްލުން ފޯރުވާއެއްޗެއްކަމެވެ. މިގޮތުން ދުންފަތުގެ ސަބަބުން ނޭދެވޭ އަސަރުކުރުވާ ސިކުނޑީގެ ބައެއް ނިޒާމުތަކަށް ބަލާއިރު، ހަނދާން ހުންނަ މިންވަރު، ދެކޭ ގޮތް (ނެގެޓިވް ވުން)، ބެލެންސް އަދި ކޯޑިނޭޝަން ހިމެނެއެވެ. ދުންފަތަކީ އިންސާނުންނަށް އެއްގޮތަށް ވުރެ ގިނަ ގޮތްގޮތުން ގެއްލުން ފޯރުވާ އެއްޗެއް ކަމުން އެއާއި ދުރުވުން މުހިންމެވެ.\nމި ކަންކަމުގެ އިތުރުން އެކަށީގެންވާ މިންވަރަށް ފެން ބުއިމުން ދުރުހެލިވުން، މާގިނައިން ހަކުރު އެކުލެވޭ ކާނާ ކެއުން ފަދަ ކަންކަމީވެސް ސިކުނޑިއަށް ވަރަށް ނުރައްކާތެރި ގެއްލުންތައް ލިއްބައިދޭ ކަންކަމެވެ. އެހެން ކަމުން މި ކަންކަމުންވެސް ދުރުހެލިވުން މުހިންމެވެ.


Lockdown uvaalaane kamuge ishaaraatheh Minister Ameen dhevvaifi | Mihaaru\nލޮކްޑައުން އުވައިލާނެ ކަމުގެ އިޝާރާތެއް މިނިސްޓަރު އަމީން ދެއްވައިފި\n18 މެއި 2020 - 23:41 107 comments\nމާލެ ސަރަހައްދުގެ ލޮކްޑައުން އުވައިލުމުން، ކޮވިޑް-19 ހަލުވިކަމާ އެކު ފެތުރި ހާލަތު ގޯސްވުމުގެ ބިރު އެބައޮތް ކަމަށާއި އޮތް ހައްލަކީ ރައްކާތެރިކަމުގެ ފިޔަވަޅުތަކަށް އިސްކަންދީގެން އެ ހާލަތާ ދުރަށް ދާން ގުޅިގެން މަސައްކަތް ކުރުން ކަމަށް ހެލްތު މިނިސްޓަރު އަބްދުﷲ އަމީން މިރޭ ވިދާޅުވެއްޖެ އެވެ.\nއެޕްރީލް، 15 ގައި މާލެ އިން ކޮވިޑަށް ޕޮޒިޓިވް މީހަކު ފެނުމާ އެކު މާލެ، ވިލިމާލެ އަދި ހުޅުމާލެ ލޮކްޑައުންކޮށް ހަރުކަށި ފިޔަވަޅުތަކެއް އެޅީ ބަލި ފެތުރުން ކޮންޓްރޯލް ކުރާށެވެ. ކޮންމެ ދެ ހަފުތާއަކުން ލޮކްޑައުން ދަންމަމުން އައިސް މަހަކަށް ވުރެން ގިނަ ދުވަސް ވެފައިވާ އިރު، އެންމެ ފަހުން ލޮކްޑައުންގެ މުއްދަތު އިތުރުކުރީ މި މަހުގެ 28 އާ ހަމައަށެވެ.\nތޮއްޖެހުން ބޮޑު މާލެ ބަންދުކޮށް އާއްމުންނަށް ތަކުލީފު ލިބޭ ގޮތަށް އަބަދަކު ނުތިބެވޭނެ ކަން ފާހަގަކުރައްވައި ޕީއެސްއެމްގެ ޕްރޮގްރާމެއްގައި މިނިސްޓަރު އަމީން ވިދާޅުވީ ލޮކްޑައުން އުވައިލުމަކީ ވެސް ބިރުވެރި ހާލަތަކަށް ހިނގައިދާނެ ކަމެއް ކަން ގަބޫލުކުރަން ޖެހޭ ކަމަށެވެ. ކުރީގެ ލަފާ ކުރުންތަކާ އެއްވަރަށް ބަލި ނުފެތުރި ސަލާމަތްވީ، މިނިސްޓަރު ވިދާޅުވި ގޮތުގައި، ސަރުކާރުން އެޅި ފިޔަވަޅުތަކަށް އާއްމުން ތަބާވެ، އަމަލުކުރުމުންނެވެ.\n"މިގޮތަށް އާއްމުން އަމަލުނުކުރި ނަމަ އެތައް ސަތޭކަ ބައެއްގެ ފުރާނަ ގެއްލިގެން ދިޔައީސް. އެތައް ބަޔަކަށް ބަލި ޖެހި މިއަށް ވުރެން ބޮޑު ނުރައްކާތަކަކާ ކުރިމަތިލާން ޖެހުނީސް. ނަމަވެސް މިއަދު މިއޮތް ހާލަތަށް މި އާދެވުނީ ލޮކްޑައުންގެ އިރުޝާދުތަކަށް ތަބާވެގެން ތިބުމުން،" މިނިސްޓަރު ވިދާޅުވި އެވެ.\nއަތޮޅުތަކުގައި ވެސް ބަލި ނުފެތުރުނީ ކަމާބެހޭ ފަރާތްތަކުގެ އެންގުންތަކަށް، ރައްޔިތުން އަމަލުކުރިލެއް ފުރިހަމަ ކަމުން ކަން މިނިސްޓަރު ފާހަގަކުރެއްވި އެވެ.\nރާއްޖޭގައި ބަލި ޖެހުނު މީހުންގެ އަދަދު 1،000 އަށް ވުރެން މަތިވެފައިވާ އިރު، ކުރިން ލަފާކުރެވިފައި އޮތީ މި މަހުގެ 31 އާ ހަމައަށް ބަލި ޖެހިފައި ތިބި 6،000 މީހުން ފެންނާނެ ކަމަށެވެ. އެކަމަކު، ޕީކުގެ ދެ ހަފުތާ ފެށިފައިވާ އިރު ކޮންމެ ދުވަހަކު ކޭސްތައް ފެންނަނީ ސިއްހީ ތަޖުރިބާކާރުންގެ އަންދާޒާ އަށް ވުރެ މާ ބޮޑުތަނުން ވެސް މަދުންނެވެ.\nމީގެ މާނަ ގޯސްކޮށް ނަގައި ކޮވިޑުން ސަލާމަތްވެވުނީ ކަމަށް ދެކެން އަދި ގާތް ވެސް ނުވާ ކަމަށް މިނިސްޓަރު ވިދާޅުވި އެވެ.\nލޮކްޑައުން ހުޅުވާލާ ވަގުތަކީ ނާޒުކު ވަގުތެއް. ޕޮޒިޓިވްވާ މީހުންނާއި ކްރިޓިކަލް ފަރުވާދޭ މީހުން އިތުރުވާނެ. މި ހާލަތަށް ތައްޔާރުވުމަކީ މި ވަގުތަށް ކުރަން ޖެހޭނެ އެންމެ މުހިއްމު ކަންތައް.\nއަމީން ވިދާޅުވި ގޮތުގައި ދެން ވެސް އޮތީ، ރައްޔިތުން އަމަލުކުރަން ކަމާބެހޭ އިދާރާތަކުން އަންގާ ކަންކަމަށް ސަމާލުވެ އެ ގޮތުގައި ކުރިއަށް ދިއުމެވެ. ރައްޔިތުންގެ ފަރާތުން ބޭނުންވަނީ، ކުރިން ދިން އެއްބާރުލުމުގެ މަތީގައި ދެމިތިބުން ކަމަށް މިނިސްޓަރު ވިދާޅުވި އެވެ.\nހުރިހާ ރައްޔިތުން ވެސް ވިސްނަން ޖެހޭ ކަމަކީ މި ބަލިން އަދި ފަސޭހަވެގެން ދިޔައީކީއެއް ނޫން. އިތުރަށް އަދި މި ބަލި ފެތުރޭ އިރުގައި އަޅުގަނޑުމެންގެ ތެރެއިން ގިނަ ބަޔަކު ޕޮޒިޓިވްވެގެންދާ ހާލަތުގައި ވެސް ބަލީގައި ބޮޑުވަރު ވަނީ ނިސްބަތުން މަދު ބައެއް. ނަމަވެސް އެ މަދު ބައެއްގެ އަދަދު އިންތިހާ އަށް އިތުރުވެއްޖެ ނަމަ އަޅުގަނޑުމެންނަށް ނުރައްކާ ވަރަށް ބޮޑު. -- އަމީން\nމިނިސްޓަރު ވިދާޅުވީ ކުރިއަށް އޮތް ތަނުގައި ވެސް ބައްޔަށް ޕޮޒިޓިވްވާ މީހުން ޓެސްޓް ކުރުމާއި އައިސޮލޭޓް ކުރުމާއި އެ ނޫން ކަންކަމުގައި ވެސް އެއްބަޔަކު އަނެއް ބަޔަކަށް އެއްބާރުލުންދޭން ޖެހޭ ކަމަށެވެ.\nމިނިސްޓަރު އަމީން، ހެލްތު މިނިސްޓްރީ އާއި އެޗްޕީއޭ ބޭފުޅުންނާ އެކު ޕްރެސް ކޮންފަރެންސެއްގައި: މިނިސްޓަރު ވިދާޅުވީ ލޮކްޑައުން އުވާލުމުން ވަރަށް ބޮޑަށް ބަލިން ރައްކާތެރިވުމަށް ވިސްނަން ޖެހޭ ކަމަށް. --ފޮޓޯ/މިހާރު\nމިނިސްޓަރު ވިދާޅުވި ގޮތުގައި ކޮވިޑް-19 ގައި ރާއްޖެ އަށް ކުރިއެރުންތަކެއް ހޯދުނީ ދުރާލައި ތައްޔާރުވެ، ލަފާކުރުންތަކެއްގެ މަތީގައި މަސައްކަތްތަކެއް ކޮށްގެންނެވެ. މިކަންކަން ތަންފީޒުކުރުން އަވަސްވީ، ރައީސް އިބްރާހިމް މުހައްމަދު ސޯލިހް ކޮންމެ ރެއަކު ރިޔާސަތު ބަލަހައްޓަވާ ބައްދަލުވުމުގައި، ސިއްހީ މާހިރުންގެ ނިންމެވުންތަކާ ގުޅިގެން މުއައްސަސާތަކަށް ދެއްވާ އިރުޝާދުތަކުގެ ސަބަބުން ކަމަށް ވެސް އަމީން ވިދާޅުވި އެވެ.\nއަމީން ވިދާޅުވީ ލޮކްޑައުން ހުޅުވާލާ ހާލަތަށް ސަރުކާރުން އަންނަނީ ތައްޔާރުވަމުން ކަމަށެވެ. ކަމާބެހޭ އިދާރާތަކުންނާއި އާއްމު ރައްޔިތުން އަމަލުުކުރަން ޖެހޭ ވަކިވަކި ކަންތައްތަކެއް ކަނޑައަޅައި އާއްމުކުރާނެ ކަމަށް ވެސް މިނިސްޓަރު ވިދާޅުވި އެވެ.\nރާއްޖޭގައި ފަސް ސަރަހައްދެއްގައި، ކްރިޓިކަލް ފަރުވާ ދެވޭ ގޮތަށް ހަދާ ކޮވިޑް ސެންޓަރުތައް ވެސް ކުރިއަށް އޮތް ދެ ހަފުތާ ތެރޭގައި ނިމި ޚިދުމަތް ދެވެން ފެށޭވަރުވާނެ ކަމަށް އަމީން ވިދާޅުވި އެވެ. ސެންޓަރުތަކުގެ އަމަލީ މަސައްކަތުގެ ބޮޑު ބައި ނިމިފައިވާ އިރު ވެންޓިލޭޓަރު ފަދަ ވަސީލަތްތައް ވެސް މިހާރު ލިބިފައިވާ ކަމަށް ވިދާޅުވި އެވެ.\nއަތޮޅުތަކުގައި ބަލި ކޮންޓްރޯލްކުރަން އެކި ލެވެލްތަކުގައި ޓާސްކްފޯސް އެކުލަވާލައި ކަރަންޓީނާއި އައިސޮލޭޝަނަށް ކައިރި ރިސޯޓްތައް ވަނީ ހަމަޖައްސައިފަ އެވެ. އަތޮޅުތަކުގައި ފަރުވާގެ ކަންކަން ކުރިއަށް ގެންދަން ރާވާފައި އޮތީ އައިޖީއެމްއެޗުގެ ޑޮކްޓަރުންގެ ޓީމެއްގެ އިރުޝާދުގެ ދަށުން ކަމަށް ވިދާޅުވި އެވެ.\nއިތުރު ލިޔުންތައް މާލެ ދިވެހި ސަރުކާރު ހެލްތު މިނިސްޓްރީ އަބްދުﷲ އަމީން، ހެލްތު މިނިސްޓަރު ލޮކްޑައުން ސިއްހީ ކުއްލި ނުރައްކަލުގެ ހާލަތު ހުޅުމާލެ ވިލިމާލެ


صلى الله عليه وسلم ލިޔުމުގެ ބަދަލުގައި ص ނުވަތަ SAWލިޔުމުގެ ޙުކުމް – DhiSalafiyyah\nصلى الله عليه وسلم ލިޔުމުގެ ބަދަލުގައި ص ނުވަތަ SAWލިޔުމުގެ ޙުކުމް\n25/05/2012 ޙަދީޘާއި އޭގެ ޢިލްމުތައް, މުޞްތަލަޙުއައްޝައިޚް ޢިމްރާން މުޙައްމަދު ޢަލީ\nލިޔުންތައް ލިޔުމުގައި ވަރަށް ގިނަ ފަހަރަށް ރަސޫލާ صلى الله عليه وسلم ގެ ނަންފުޅުގަނެވެއެވެ. އަދި ޗެޓްކޮށް މެސެޖްކުރުމުގައި، ދީނީ ވާހަކަތައް ދެކެވޭއިރު އެކަލޭގެފާނުގެ ނަންފުޅުގަނެވެއެވެ. ރަސޫލާ صلى الله عليه وسلم ގެ ނަންފުޅުގަނެވޭ ކޮންމެ ފަހަރަކު އެކަލޭގެފާނުގެ މައްޗަށް ޞަލަވާތް ކިޔުމަކީ ކީރިތި ޤުރުއާނުގައި އަމުރުކުރައްވާފައިވާ ކަމެކެވެ. ﷲ ތަޢާލާ ވަޙީކުރެއްވިއެވެ.\n﴿إِنَّ اللّـهَ وَمَلَائِكَتَهُ يُصَلُّونَ عَلَى النَّبِيِّ ۚ يَا أَيُّهَا الّذِينَ آمَنُوا صَلُّوا عَلَيْهِ وَسَلِّمُوا تَسْلِيمًا ﴾ [سورة الأحزاب ٥٦]\nމާނައީ: “ހަމަކަށަވަރުން، ﷲ އާއި، އެއިލާހުގެ މަލާއިކަތުން، ނަބިއްޔާގެ މައްޗަށް ޞަލަވާތް ލައްވައެވެ. އޭ އީމާންވެއްޖެ މީސްކަތުންނޭވެ. ތިޔަބައިމީހުން އެކަލޭގެފާނުގެ މައްޗަށް ޞަލަވާތްލެއްވުން އެދި ދުޢާކުރާށެވެ. އަދި އެކަލޭގެފާނުގެ މައްޗަށް ސަލާމްލެއްވުންއެދި ގިނަގިނައިން ދުޢާ ކުރާށެވެ.”\nއަދި އެކަލޭގެފާނުގެ ނަންފުޅުގަނެވޭ ހިނދު ޞަލަވާތް ނުކިޔާ ގަސްދުގައި ދޫކޮށްލުމަކީ ވަޢީދު ބަސްފުޅު އައިސްފައިވާކަމެކެވެ. ރަސޫލާ صلى الله عليه وسلم ޙަދީޘްކުރެއްވިއެވެ.\n(صحيح) «الْبَخِيلُ مَنْ ذُكِرْتُ عِنْدَهُ، ثُمَّ لَمْ يُصَلِّ عَلَيَّ» [رواه أحمد في المسند في مسند على بن حسين رقم: ١٧٣٦ وصحح إسناده أحمد شاكر في تحقيق المسند / جزء:2/ ص: 352 / طبعة: دار الحديث]\nމާނައީ: “ދަހިމީހަކީ އޭނާގެ ގާތު ތިމަންކަލޭގެފާނުގެ ނަންފުޅުގަނެވުމުން ތިމަންކަލޭގެފާނުގެ މައްޗަށް ޞަލަވާތް ނުކިޔާ މީހާއެވެ.”\nއަދި އެހެން ޙަދީޘެއްގައި ވެއެވެ.\n(صحيح) «رَغِمَ أَنْفُ رَجُلٍ ذُكِرْتُ عِنْدَهُ فَلَمْ يُصَلِّ عَلَيَّ» [رواه الترمذي / كتاب: الدعوات / باب: قول رسول الله صلى الله عليه وسلم رغم أنف رجل / رقم: 3545 وصححه الألباني في الإرواء الجزء: 1 / ص: 36 / طبعة: المكتب الإسلامي]\nމާނައީ: “މީހެއްގެ ގާތު ތިމަންކަލޭގެފާނުގެ ނަންފުޅުގަނެވި، ތިމަންކަލޭގެފާނުގެ މައްޗަށް އެމީހަކު ޞަލަވާތް ނުކިޔައިފިނަމަ، ފަހެ އެމީހެއްގެ ނޭފަތް ހިރަފުހުން ފުރުއްވާނދޭވެ.”\nތަކުރާރުކޮށް އެކަލޭގެފާނުގެ މައްޗަށް ޞަލަވާތް ކިޔެވުމަކީ ބުރައަކަށް ވެގެން ނުވަތަ މިނޫން ބައެއް ސަބަބުތަކާހުރެވެސް ބައެއް މީހުން صلى الله عليه وسلم ލިޔުމުގެ ބަދަލުގައި ކުރު ޢިބާރާތްތައް ބޭނުންކުރެއެވެ. މިގޮތުން އަޅުގަނޑުމެންގެ މުޖުތަމަޢުގައި ص ނުވަތަ SAW ވަރަށް ގިނައިން ބޭނުންކުރެއެވެ. މިކަމުގެ ޙުކުމާ ބެހޭގޮތުން ކުރީގެ ޢިލްމުވެރިންނާ އަދި ފަހުގެ ޢިލްމުވެރިންވެސް ވާހަކަފުޅުދައްކަވާފައިވެއެވެ.\nމިގޮތުން ރަސޫލާ صلى الله عليه وسلم ގެ މައްޗަށް ޞަލަވާތް ލިޔެ އުޅޭއިރު، صلى الله عليه وسلم ގެ ބަދަލުގައި ބައެއް މުޙައްދިޘުން ރަމްޒުތައް ބޭނުންކުރައްވާތީ، އެކަމަށް އަލިއަޅުވާލައްވަމުން އިމާމް އައްސަޚާވީ رحمه الله “ފަތްޙުލް މުޣީޘް” އޭކިޔުނު ފޮތުގައި ވިދާޅުވެފައިވެއެވެ.\n“އޭ ލިޔާމީހާއެވެ. އެއަށް ރަމްޒު ބޭނުންކުރުމުން ތިބާ ދުރުހެލިވާށެވެ. އެބަހީ: ރަސޫލާ صلى الله عليه وسلم ގެ މައްޗަށް ޞަލަވާތާއި ސަލާމްލެއްވުމަށް އެދި ދުޢާކުރުމަށް އެފަދައިން ބޭނުންނުކުރާށެވެ. ތިބާ އަތުލިޔުމުން ލިޔާއިރު އެ ކުރުކޮށް، ދެއަކުރަށް ބަދަލުކުރުންފަދަ ކަންކަން ކުރުމުން ދުރުހެލިވާށެވެ. ފަހެ އޭގެ ސަބަބުން އޭގެ ޞޫރައަށް އުނިކަމެއް އަންނާނެއެވެ. އެއީ “އަލްކިސާއީ” ކުރާ ކަމެކެވެ. އަދި އެއީ ކިޔަވާކުދިންގެ ތެރެއިން ގިނަ ކުދިންނާއި ޢަޖަމީންގެ ތެރެއިން ގިނަކުދިންތަކެއް އާންމުކޮށް ކުރާކަމެކެވެ. صلى الله عليه وسلم ގެ ބަދަލުގައި އެބައިމީހުން ލިޔަނީ ص ނުވަތަ صم ނުވަތަ صلم ނުވަތަ صلعمއެވެ. ލިޔުމުގައި ގެނެވޭ މިއުނިކަމުގެ ސަބަބުން އަޖުރު މަދުވެވެގެންދާނެއެވެ. އަދި މިއީ އައުލާގޮތާ ޚިލާފުކަމެކެވެ.”\nއަދި “ތަދްރީބުއްރާވީ” މިފޮތުގައި އައްސުޔޫޠީ رحمه الله ވިދާޅުވެފައިވެއެވެ.\n“އަދި ލިޔުމުގައި އެދެކަމަށް (އެބަހީ: ޞަލަވާތާއި ސަލާމްލެއްވުމަށް އެދި ދުޢާކުރުމަށް) ރަމްޒު ބޭނުން ކުރުމަކީ މަކްރޫހަވެގެންވާ ކަމެކެވެ. އެއީ އެއް އަކުރު ނުވަތަ ދެ އަކުރު ބޭނުންކޮށްގެން صلعم ލިޔާ ފަދައިންނެވެ.”\nސަމާޙަތުއްޝައިޚް ޢަބްދުލްޢަޒީޒު ބުން ބާޒް رحمه الله އާ މިމައްސަލާގައި ސުވާލު ދެންނެވުނެވެ.\nސުވާލު: އަޅުގަނޑުމެންގެ އުސްތާޒާ ވިދާޅުވިއެވެ. صلى الله عليه وسلم ކުރުކޮށްލާފައި ص އަކުރުގެ ގޮތުގައި ނުވަތަ صلعم ގެ ގޮތުގައި ލިޔުން ހުއްދަނުވާނެއެވެ. ފަހެ މިއީ ތެދެއްހެއްޔެވެ؟ އަދި މިކަމުގެ ދަލީލެއްވޭ ހެއްޔެވެ؟\nޖަވާބު: “އާއެކެވެ. އެއީ ކުރުން އެކަށީގެންވާކަމެއް ނޫނެވެ. އެކަމުގެ އެންމެ ދަށުދަރަޖައަކީ މަކުރޫހަކަމަކަށް ވުމެވެ. އެހެނީ އެދެވިގެންވާ ގޮތަކީ ނަބިއްޔާ صلى الله عليه وسلم ގެ މައްޗަށް ޞަލަވާތް ކިޔުމެވެ. އެކަމަށް އިޝާރަތްކުރުމެއް ނޫނެވެ…\nހަމައެކަނި ص، މިފަދައިން ލިޔުމުން ކިޔާމީހާއަށް ނުވިސްނި ދާނެއެވެ. ދެން ފަހެ ކަންނެތްކަމާއި ނުކުޅެދުންތެރިވެގަތުމަކީ މުސްލިމުންގެ ގޮތެއް ނޫނެވެ. ފަހެ ނަބިއްޔާ صلى الله عليه وسلم ގެ ޛިކުރުކުރެވިއްޖެނަމަ ފުރިހަމައަށް صلى الله عليه وسلم ކިޔާށެވެ. އަދި ލިޔާނަމަވެސް صلى الله عليه وسلم މިފަދައިން ފުރިހަމައަށް ލިޔާހުށިކަމެވެ. ص ނުވަތަ صلعم ނުލިޔާށެވެ. މިކަމުގެ އެންމެ ދަށުދަރަޖައަކީ މަކުރޫހަކަމަކަށްވުމެވެ.”\nصلى الله عليه وسلم ކުރުކޮށް ލިޔުމަކީ މަކުރޫހަކަމެއްކަމުގައި އިތުބާރުހިފޭ ޢިލްމުވެރިންތަކެއް ވިދާޅުވެފައިވާތީވެ އަޅުގަނޑުމެން މިފަދަ ޢަމަލުތަކުން ދުރުހެލިވާން ޖެހޭނެއެވެ.\nއަޅުގަނޑުމެންގެ ތެރެއިން ބައެއް މީހުން ޗެޓްކުރާއިރު ދިގުވާހަކަތައް ނަކަލުކޮށް އުޅެއެވެ. އަދި ޓީވީ ސީރީސްތަކާއި ފިލްމުތަކުގައިވާ ކަންތައްތައްވެސް ތަފުޞީލުކޮށް ބަޔާންކުރެއެވެ. އަދި ސިޔާސީ މަސްރަހުގައި ހިނގާ ކަންތައް އެއްވެސް އުނިކަމެއް ނުގެނެސް ފުރިހަމައަށް ލިޔެއުޅެއެވެ. ނަމަވެސް ބައެއް ޝަރުޢީ ޢިބާރާތްތައް ބޭނުންކުރުމުގައި ކަންނެތްވެ ބުރަކަން އިޙުސާސް ކުރެވެއެވެ. ފަހެ އަޅުގަނޑުމެންނީ މުސްލިމުންނަށް ވީހިނދު، ޝަރުޢީ ނައްސުތަކަށް ސަމާލުކަންދިނުން މާމުހިންމުކަން ބޮޑެވެ.\nހެޔޮބަސްބުނެ އެއާ އެއްގޮތަށް ޢަމަލުކުރުމުގެ ހެޔޮ ތައުފީޤު އަޅުގަނޑުމެންނަށް ދެއްވާނދޭވެ. އާމީން.\n މިޢިބާރާތަކީ އެފަދަމީހުން ނިކަމެތި ކޮށްދެއްވުމަށް އެދި އެބައިމީހުންގެ މައްޗަށް ކުރައްވާފައިވާ ބަދު ދުޢާއެކެވެ. ބައްލަވާ: طلبة الطلبة في الإصطلاحات الفقهية للنسفي / كتاب : الصوم / ص: 22 / طبع في المطبعة العامرة.\n فتح المغيث للسخاوي / مجلد3/ ص: 47 / طبعة: مكتبة دار المنهاج.\n تدريب الراوي للسيوطي / مجلد:2/ ص: 22 / طبعة: دار العاصمة.


Inthihaab Vi Councilor'in Huvaa Kuran Fashaifi - Vaguthu\nއަަލަށް އިންތިހާބުވި ކައުންސިލަރުންތަކެއް ހުވާކުރެއްވުމުގެ މިއަދު ބޭއްވި ރަސްމިއްޔާތުގެ ތެރެއިން ފޮޓޯ: ހާތިމް (ފޭސްބުކް)\nސިޓީތަކަށާއި ރަށްތަކުގެ ކައުންސިލްތަކަށް އަލަށް އިންތިހާބުވެވަޑައިގަތް ކައުންސިލަރުން ހުވާ ކުރައްވައި، ރަސްމީކޮށް މަސައްކަތާ ހަވާލުވެވަޑައިގަންނަވައިފިއެވެ.\nކައުންސިލްގެ ހަތަރު ވަނަ ދައުރަށް ބޮޑު ހަތަރު ސިޓީ ކަމަށްވާ، މާލެ، އައްޑޫ، ފުވައްމުލަކުގެ އިތުރުން ކުޅުދުއްފުށިން އިންތިހާބުވެވަޑައިގެންނެވި ކައުންސިލަރުން ވަނީ ހުވާކުރައްވައިފައެވެ. ބައެއް ރަށްތަކުގެ ކައުންސިލަރުން ހުވާކުރުން ކުރިޔަށްދާއިރު މިއަދު ކުރިޔަށް އޮތް ވަގުތުތަކުގައި އިތުރު ކައުންސިލަރުންތައް ވެސް ހުވާކުރައްވަން ވަނީ ހަމަޖެހިފައެވެ.\nކޮވިޑް-19 ގެ ހާލަތުގެ ސަބަބުން މާލެ ސިޓީގެ ކައުންސިލަރުން ހުވާކުރުމުގެ ރަސްމިއްޔާތު ކުރިޔަށް ގެންގޮސްފައިވަނީ އޮންލައިންކޮށެވެ. ރަށްރަށުގައި، އޮންލައިންކޮށް ރަސްމިއްޔާތު ނުބޭއްވިޔަސް ކުރިޔަށް ގެންގޮސްފައިވަނީ ރައްކާތެރިކަމުގެ ފިޔަވަޅުތަކާ އެކުއެވެ.\nއިދިކޮޅު ޕީޕީއެމާއި ޕީއެންސީއިން ވަނީ 325 ގޮނޑި ކާމިޔާބުކޮށްފައެވެ. އަމިއްލަ ކެންޑިޑޭޓުން 173 ގޮނޑި ކާމިޔާބު ކޮށްފައިވެއެވެ. ޖުމްހޫރީ ޕާޓީއިން 26 ގޮނޑި، އަދާލަތު ޕާޓީއިން 13 ގޮނޑި، އަދި އެމްޑީއޭއިން 16 ގޮނޑި ކާމިޔާބުކޮށްފައިވެއެވެ. އެމްއާރުއެމްއިން ގޮނޑިއަކާއި ލޭބާ ޕާޓީއިން ގޮނޑިއެއް ކާމިޔާބުކޮށްފައިވެއެވެ. އެމްޑީޕީއަށް ގިނަ ގޮނޑިތަކެއް ލިބުނު ކަމުގައިވިޔަސް ބޮޑެތި ސިޓީތަކުގެ މެޖޯރިޓީ ވަނީ ގެއްލިފައެވެ. އެމްޑީޕީގެ ތާރީހުގައި ފުރަތަމަ ފަހަރަށް އެ ޕާޓީއަށް ވަނީ މާލެ ސިޓީގެ މެޖޯރިޓީ ގެއްލިފައެވެ. ބޮޑު ތަފާތަކުން މާލޭގެ މޭޔަރުކަން ކާމިޔާބު ކުރެއްވީ ކުރީގެ ހައުސިން މިނިސްޓަރު ޑރ. މުހައްމަދު މުއިއްޒުއެވެ.\nއައްޑޫ ސިޓީންވެސް އެމްޑީޕީއަށް ވަނީ މެޖޯރިޓީ ގެއްލިފައެވެ. އަދި މީގެ ކުރިން އެމްޑީޕީން "ފަތަހަ" ކުރަމުން އައި ބައެއް ރަށްތަކުންވެސް ކުރިމަތިލާން ޖެހުނީ ނާކާމިޔާބީއާއެވެ.


ވަޅިޖެހުން ސަޅިއެއް ނޫން – އަމާން ރާއްޖެ ދެކެން އަހަރެން ބޭނުން! – Faanooz\nވަޅިޖެހުން ސަޅިއެއް ނޫން – އަމާން ރާއްޖެ ދެކެން އަހަރެން ބޭނުން!\nOctober 13, 2018 | ފާނޫޒް.ކޮމް\nޤަތުލު މިވަނީ އާންމުވެފައެވެ. ކުރިން ސިއްރުގައި، އެހެނަސް މިއަދު ފައުޅުގައެވެ. ކުށެއް ނެތް އެތަށްބައެކެވެ. ދަންނަވަންތޯއެވެ. އެވެސް މީހެއްގެ ދަރިއެކެވެ. މީހެއްގެ ފިރިއެކެވެ. ފަހަރުގައި އެތަށް ބައެއް ބަލަހައްޓާ ބާޢުބާނަކަށްވެސް ވެދާނެއެވެ.\nއިންސާނިއްޔަތު ކަމުގެ ކަންފުކެއްވެސް ނެތީ ހެއްޔެވެ؟ މިއަދު ޤަތުލުކޮށްލާ މިހާއަކީ މާދަމާ މިޤައުމަށް ކިހާ ޙިދުމަތެއް ކޮށްދޭނެ މީހެއްތޯ ވިސްނާވެސް ނުލައެވެ. މާދަމާ އަހަރެން ކަމެއް ނޫނީ ތިބާކަމެއްވެސް ނޭނގެއެވެ.\nމިއަދު ގެއިން ނިކުމެގެން ކައިރި ފިހާރައަކަށް ގޮސްފައި ގެއަށް އާދެވޭނެކަމުގެ އެއްވެސް ޔަގީންކަމެއް އެބަ އޮތްހެއްޔެވެ؟ ޤައުމު މިވަނީ މިފަދަ ވަބާއެއްގައިޖެހި އަމާންކަން ގެއްލިފައެވެ. ކޮންމެ ރެއަކު އެތައް ބައެއްގެ ގަޔަށް ވަޅި ޖަހާ މާރާމާރީ ހިންގަމުން މިދަނީއެވެ. އަމާން ރާއްޖެއެއްގައި ބޭނުން ގޮތަކަށް ހެލިފެލިވެ އުޅެލަން އަހަރެން ވަރަށް ބޭނުމެވެ. އަންނަން އޮތް ޖީލާއި ހަމައަށް އަމާން މުޖުތަމަޢެއް ފޯރުކޮށްދޭންވެސް ވަރަށް ބޭނުމެވެ. އެހެނަސް މިދާ ބީދާއިން މިކަން ވޭނެހެން ހިޔެއް ނުވެއެވެ.\nއިންޑިޔާ ކަނޑުތެރެއަށް އުކާލެވިފައިވާ ރަން މުތީތަކެއް ފަދައިން އޮތް މިކުޑަ ކުޑަ “ޖަޒީރާ ރާއްޖެ” އަކީ ދުނިޔޭގެ އެންމެ ހިތްގައިމު ޤައުމުތަކުގެ ތެރެއިން އެއް ގައުމެވެ. ކޮންމެ ދުވަހަކު ދުނިޔޭގެ އެކި ޤައުމުތަކުން އެތައް ހާސް ޓުއަރިސްޓުން ރާއްޖެ އެބައާދެއެވެ. އެހެނަސް އެ ޓުއަރިސްޓުނަށްވެސް މި ފެންނަނީ އަމާންކަމެއް ނެތް ހަލަނބޮލު ރާއްޖެއެކެވެ.\nއިސްރަށްވެހިން ދުތް އަމާން، ދޮންވެލީގެ މިޤައުމު މިއަދު މިވަނީ ލޭގެ ކޯރަކަށް ބަދަލުވާން ފަށާފައެވެ. އިތުރަށް ކިޔެވުމަށް ރަށުން މާލެ ފައިބާ ތިބި ޒުވާންކުދިންގެ މައިންބަފައިން މިއަދު ތިބީ މާޔޫސްކަމެއްގެ ތެރޭގައެވެ. މިކަމުގެ ޒިންމާ ނަގާނީ ކޮންބައެއް ހެއްޔެވެ؟ ކޮންމެ ރެއަކުހެން “ކަތިލަމުން” އެދާ މިހުންގެ އާއިލާއިން ހެއްޔެވެ؟ މިހެން “ކޮށާ ކުދިކޮށްލެވޭ” މީހުންގެ ޤާތިލުން ކޮބައިހެއްޔެވެ؟\nދެންއެކަން ބޮޑުވެގެން ފަހެ އެކަން ސަރުކާރަށް އަޑުއިއްވަން ކުރި މުޒަހަރާއެއް ވޭހެއްޔެވެ. ޢަބަދުވެސް ސިޔާސީހައްޔަރީން ދޫކޮއްލަން ގޮވުން ފިޔަވާ….\nތިޔަރައްޔިތުންގެ މަޖިލީސް މެންބަރުންނާ ސުވާލުކޮއްބަލަ މަޖިލީސްއަށް ގޮސް ތިހަދާ ގާނޫނުން މިކަން ނުހުއްޓެނީ ކީއްވެގެންކަން…


Huzaifa aai Laamu Gan Is magistrate ge sulookee massalaeh balanee | ThePress\nހުޒެއިފާ އާއި ލ. ގަމު އިސް މެޖިސްޓްރޭޓްގެ ސުލޫކީ މައްސަލައެއް ބަލަނީ\n26 February 2020, 19:39\nފެމިލީ ކޯޓުގެ ގާޒީ ހުޒައިފާ / ފޮޓޯ: ރާއްޖެއެމްވީ\nފެމިލީ ކޯޓުގެ ގާޒީ ހުޒެއިފާ މުހައްމަދާއި، ލ. ގަމު މެޖިސްޓްރޭޓް ކޯޓްގެ އިސް މެޖިސްޓްރޭޓް އަބްދުއްފައްތާހު އަބްދުލްޣަފޫރުގެ ސުލޫކީ މައްސަލައެއް ބަލަން ނިންމާ، ތަހުގީގު ކޮމެޓީ އެކުލަވާލައިފިއެވެ.\nޖުޑީޝަލް ސާވިސް ކޮމިޝަން (ޖޭއެސްސީ) އިން ބުނީ މިއަދު ބޭއްވި ބައްދަލުވުމުގައި މައްސަލަ ބެލުމާމެދު ގޮތް ނިންމާ ކޮމެޓީން ބެލުމަށްފަހު، އެ ކޮމިޝަނަށް ހުށައެޅި މައްސަލަތަކުގެ ތެރެއިން ފެމިލީ ކޯޓުގެ ގާޒީ ހުޒެއިފާ މުހައްމަދާއި، ލ. ގަމު މެޖިސްޓްރޭޓް ކޯޓްގެ އިސް މެޖިސްޓްރޭޓް އަބްދުއްފައްތާހު އަބްދުލްޣަފޫރުގެ ސުލޫކީ މައްސަލަ ބެލުމަށް ތަހުގީގު ކޮމެޓީ އެކުލަވާލާފައިވާ ކަމަށެވެ.\nނަމަވެސް މި ދެބޭފުޅުންގެ ބެލުމަށް ތަހުގީގު ކޮމީޓީއެއް އެކުލަވާލީ ކޮން ސުލޫކީ މައްސަލައެއް ކަމެއް އެފަރާތުން ހާމަކޮށްފައެއް ނުވެއެވެ.\nމީގެ އިތުރުން، ގއ. ވިލިގިލި މެޖިސްޓްރޭޓް ކޯޓްގެ މެޖިސްޓްރޭޓް އަޒީމް ހަސަނަށް މުސާރައާ އިނާޔަތް ނުލިބޭ ގޮތަށް މަސައްކަތަށް ނިކުތުން މަސް ދުވަހަށް މަނާކުރުމަށް ވަނީ ނިންމާފައެވެ. އެއީ އޭނާގެ ނަމުގައި ރަޖިސްޓްރީކޮށްފައިވާ ލޯންޗަކަށް ދަތުރުތައް ހޯދުމާއި، އެ ދަތުރުތަކާ ގުޅޭ ވިޔަފާރީގައި އޭނާ އަމަލީގޮތުން ބައިވެރިވެފައިވާ ކަމަށް ޖޭއެސްސީގެ ތަހުގީގަށް އެނގިފައިވާތީ ކަމަށް ވަނީ ބުނެފައެވެ.\nހުޒައިފާގެ މައްސަލައެއް ބަލަން ނިންމާ، ތަހުގީގު ކޮމެޓީ އެކުލަވާލާފައިވާއިރު ހުޒެއިފާ މުހައްމަދާ ބެހޭގޮތުން ހުށަހެޅިފައިވާ ޝަކުވާއެއް ނުބަލަން މިދިޔަ ޖުލައި 3، 2019 ގައި އެ ކޮމިޝަނުން ވަނީ ނިންމާފައެވެ.\nހުޒެއިފާއާ ދެކޮޅަށް އެ ޝަކުވާ ހުށަހެޅި ފަރާތަކީ ޖުޑީޝަލް އެޑްމިނިސްޓްރޭޝަން ޑިޕާޓްމަންޓަށް ހުށަހެޅުނު މައްސަލައަކާ ގުޅިގެން ވަޒީފާއިން ވަކިކޮށްފައިވާ ފަރާތެއް ކަމަށްވާތީ، އެ މައްސަލަ ހިނގާފައިވާ ގޮތުން ގާޒީ ހުޒެއިފާގެ މައްސަލައެއް އޮތްކަމަށް މެންބަރުންނަށް ނުފެންނަކަމަށް ނިންމާފައިވާކަމަށް ވެސް އެ ކޮމިޝަނުން އެ ދުވަހު ވަނީ ބުނެފައެވެ.\nހަބަރު ފަނޑިޔާރު ފެމިލީ ކޯޓް ޖޭއެސްސީ